
STROLIC 
FURLAN: 


2023 


de vignude di Crist 


Il 2023 al rispuint 
> al946 dal Stàt patriarcjal furlan 

> al 2204 de fondazion di Aquilee 

> al 2776 de fondazion di Rome 

> al 5783 dai Ebreus 

> al 1444 (par né, 1396) dai Maometans 
> al 2567 dai Budiscj 

> al 77de Republiche taliane 


Fiestis variabilis 

> La Cinise (22 di Fevràr) 

Il miercus denant de prime domenie di Cuaresime 

> La Domenie dal Ulîf (2 di Avrîl) 

» Pasche (9 di Avrîl) 

La prime domenie dopo il pleniluni dal ecuinozi de Vierte 
> La Sense di N.S. (21 di Mai) 

40 dîs dopo de Resurezion 

> Lis Pentecostis (28 di Mai) 

50 dîs dopo Pasche 


> Il Corpus Domini (11 di Jugn) 


Fiestis di precet 

>» Dutis lis domeniis 

> Il Prindalan 

Circoncision di N.S. 

> La Pifanie (6 di Zenar) 

Pasche Tafanie 

> La Madone di Avost (15 di Avost) 
La Assunzion in cîl di Marie Vergjine 


Fieste dai Sants (1" di Novembar) 
Pasche dai Muarts 

La Madone Imacolade (8 di Dicembar) 
Imacolade Concezion 

Nadàl (25 di Dicembar) 

Nassite di Crist 


Fiestis talianis 


> 
> 
> 


La Liberazion (25 di Avrîl) 
La Fieste dal Lavòr (1" di Mai) 
La Istituzion de Republiche (2 di Jugn) 


Ricorincis furlanis 


> 


> 


> 


Riviel dal Carnevàl dal 1511 (27 di Fevràr) 

La joibe grasse 

Aprovazion de leg 15 dal 1996 (22 di Marc) 
Ricognossiment regjondl de lenghe furlane 
Costituzion dal Stàt patriarcjal intal 1077 (3 di Avrîl) 
Fieste de Patrie dal Friùl 

Aniversari dal Taramot dal 1976 (6 di Mai) 

Aniversari de muart dal Patriarcje Bertrant intal 1350 
(6 di Jugn) 

Sants Ermacure e Fortunàt, Patrons dal Friùl (12 di Lui) 
San Martin Vescul(11 di Novembar) 

Aniversari de fonde de Filologjiche intal 1919 

(23 di Novembar) 

Sante Catarine di Alessandrie (25 di Novembar) 
Presentazion dal Strolic Furlan 

Sante Luzie (13 di Dicembar) 

Aprovazion de leg 482 dal 1999 (15 di Dicembar) 
Ricognossiment statàl de lenghe furlane 


Strolic Furlan pal 2023 
Storiis e liendis di animai 
in Friù 


UÙ: dai ultims dats saltats fòr tai gjornai di Otubar dal 2022 a 
confermin che tai ultims 50 agns a si è pierdÙt il 69% da la 
fauna salvadia, un disastri, se a si pensa che la Tiera a era e a 
doveva resta il Paradîs par dutis lis creaturis. In chest moment 
alora a si pos pensà che, tal avignî, ianimai a moraran e al restarà 
dome l’om! Di siglir a no è ‘na biela considerazion e nissun al pos 
essi content di chest troi là che il mont al sta cjaminant. 

Encja il Strolic al si domanda come che al è pussibul un disastri 
dal gjenar e, soradut, se no si riva a meti un fren a chist vér 
maldestin. Il pensér al à, alora, indregat a logà sedi tal Strolic, ma 
encja tal Lunari, riproduzions di animai presints ta tancj cuadris, 
afrescs e mosaics che a si cjatin, spes in biela vista, tai palags, tai 
cjiscjei ma soradut ta lis glesiis dal Friùl. 

Lascuvierta di chestisimagjins a è stada ‘na sorpresa interessanta 
e preseada parla delicatessa e fuarsa che lis figuris a discjadenin. 
Cunfidi che al sei un sburt par dutis lis personis che a volin 
cognossi alc in pi di chest nostri teritori cussì spes trascuràt o 
dispregàt. O ringrazii ducj chei che a mi àn judat par burf fùr il 
Strolic Furlan pal 2023, il numar 104: lis personis nomenadis e 
encja chés che tal cidinòr a dan una man o mi mandin contis e 
poesiis cjapadis sù ator pal Friùl e encja tal forest. 

O ai agraàt ai tancj autòrs che a àn scrit a posta pal Strolic, ma 
encja chei altris che lu àn fat par lòr stes e podopo a mi lu àn 
consegnat par dai una leta. O soi content che, encja chest an, 


a vegnin publicadis li’ bielis poesiis che tal timp a àn gafat un 
premi tai svariàts concòrs leteraris. 

Mi ven da dentri pensà al timp dedicata scrivi di Gianni Colledani, 
Angelo Floramo, Laurin Zuan Nardin, Carlo Zanini che in ogni 
més a son presints cun la lòr sapiensa e sensibilitàt. 

Un avîs encja pal letòr atent: ogni més al presenta un animal, ma 
no sempri i scrits a contin da la bestia nomenada: il Strolic al à 
pòcs animài ma tancj scritòrs! 

Un biel regàl ni àn fat inmò i fotografs e lis ilustradoris che cun 
lis lòr imagjins a àn insioràt chestis pagjinis. 

O dîs graciis a Giuseppe Bergamini, Pier Carlo Begotti, Dario Bi- 
gattin, Claudio Mattaloni, Claudio Petris, Gino Pignat, al personal 
da la Fondazione Aquileia e a Don Daniele Rastelli. 

Un ringraziament al personàl da la Societàt Filologjica e massime 
a Elena De Sanctis. A Anna Maria Domini e a la stamparie 
Sincromia il riconossiment par il lavòr fat cun professionalitàt. 
L’an che al riva al à di essi miei dai ultims tré che a son passàts; 
di sigàr a coventa furtuna, ma encja spirt e desideri di cambià in 
miei i dans che il gjenar uman al à fat tai ultims decenis. 


Bon Strolic pal 2023 
par che l’an al rivi san e dret, 
e che a nol parti cun lui il bachet, 
ma che al regali il biel di dut, 
sedi al zovin che al vecjut. 


A ducj, ma propit ducj, un seren 2023 plen di salùt e un franc in 
sacheta. 

Il Strolegant 

Dani Pagnucco 


Animai te art in Friùl 


| Strolic e il Lunari pal 2023 a son ilustràts cun imagjins di animài 

che di simpri a son di cjase in tiere furlane. A son imagjins che 
a vegnin dal mont de art, palis d’altàr, afrescs, decorazions che a 
insiorin glesiis e palacs dal Frill. 
Dispès chescj animài a àn significàts simbolics, come tal càs des 
dòs imagjins di cuviertine, une cul gjal (afresc te glesie di S. Pieri 
ai Volti a Cividàt), ché altre cu la copasse (mosaic tal paviment 
de aule nord de basiliche di Aquilee). Il significàt al è clàr: il gjal, 
si sa, cul so cjant al crica dal dì al anunzie la Iùs, la copasse e vîf 
tes aghis fondis e il so non gréc, “tartaroukos” al vùl dî propite 
“che al vîf tal scùr”. Duncje, la lote jenfri la lùs e il scùr, jenfri 
Crist (“o o soi la lùs dal mont”, Gv. 8,12) e Satana, jenfri la lùs dal 
cristianisim e il scùr dal paganisim. 
Ancje l’airon che al mangje un sarpint (Mai) e i pes (Lui), mosaics 
de basiliche di Aquilee, si coleghin in mQt simbolic a episodis 
dal Vanzeli: l’airon, che secont di Plinio al rive a vaî cuant che al 
sofrìs, al è considerat simbul di Crist soferent tal Getsemani; lis 
letaris iniziàls de peraule greghe par pes (ikdUc) a indichin “Jesù 
Crist fi di Dio Salvadòr”. 
No àn bisugne di sclariments chés altris figuris dal calendari: i 
bùs che a bevin l’aghe (Otubar) a son un particolàr dal afresc 
de Nativitàt dal 1524 dal Pordenone te glesie di Sante Marie 
dai BatQts di Valerian, la interpretazion plui biele dal episodi dal 
Vanzeli, pe atenzion afetuose ai fats de vite di ogni dì, cu la femine 
che e va sù pes scjalis de capane puartant cul buing i seglots de 
aghe, biel che il cjanut le spiete su la puarte, lis babis che a cjalin, 


curiosis, dal barcon, l’event divin, il pastòr sentàt a controlà lis 
pioris a passon. Un pastòr cul agnel tal brag (Jugn) al è ancje te 
Nativitàt di Gaspare Negro (1534) te glesie di Sante Marie des 
Graciis a Cjasteons di Strade. Jesù al jentre a Jerusalem sul mus 
(Avrîl) intun afresc di Gianfrancesco da Tolmezzo te glesie di San 
Gregori a Cjistiel di Davian (1497): i fruts lu spietin fasint fieste, 
ritrats precîs di zovenuts di secui indaQr. 
Te grande produzion pitoriche di Pomponio Amalteo si cjatin un 
gjatut grîs dongje di unzei e di un corli (Marg) e un cjan che al zuie 
cuntun frut tai afrescs dal còr de glesie di Sante Marie dai Batùts 
di San Vît dal Tiliment (sec. XVI); un cjaval (Novembar) cun San 
Martin te biele pale dal altàr maiòr de parochiàl di San Martin 
dal Tiliment (1549), un cjan (Avost), simbul di San Roc protetòr 
cuintri la peste, te parochiàl di San Michél a Darzin (1555). 
Nol pues mancjà il purcitut (Zenàr) che al va simpri parie cun 
Sant Antoni abàt, un dai sants plui veneràts in Friùl parcè che 
al è patron des bestiis (massime purcits e cjavai). Tra lis tantis 
buinis cualitàts dai purcits, tiràts sù dai munics antonians te ete 
di mieg, al è l’ardiel, che si lu doprave cuintri il fàc di sant Antoni, 
une malatie teribile. La bolp (Fevrar) e il jeur (Setembar) a fasin 
part de decorazion rafinade dal teatri dal cjistiel di Voleson e de 
sale blu cui afrescs di Giovanni Ricamatore tal Palac Patriarcjàl 
di Udin. Si siere cul Iòf (Dicembar), te pléf di Pissancjana, par 
no dismenteà che tal passat chestis bestiis a àn spaventàt lis 
popolazions furlanis. 

Giuseppe Bergamini 


Il purcit di Sant Antoni cun campanel tal cuel, 
particolar dal afresc tal altàr lateràl de glesie di San Pieri ai Volti a Cividat 


(foto C. Mattaloni) 


ZENAR 


1 D S.te Marie Mari di Diu Prindalan 
2 L S.Basili il Grant 
3 M Nondal Signòr 
4 M S. Ermis martar 
5 J S.te Melie martare 
6 V Pifanie dal Signòr 
7 S S.Luzian martar Fieste dal Tricolér 
8 D S. Severin abàt 
9 L S.Julian martar 
10 M S. Aldo rimit 
11 M S. Paulin di Aquilee 
12 J Batisim dal Signòr 
13 V S.Ilari vescul 
14 S B. Durìdi Pordenon 
15 D S.Maurabàt 
16 L S. Tizian di Auderz 
17 M S. Antoni abàt 
18 M Ste Prische martare 
19 J S. Mario martar 
20 V SS. Fabian e Bastian martars 
21 S S.te Gnese vergjine e martare 
22 D S.Vissent diacun e martar 
23 L S.te Merenziane vergjine 
24 M S. Francesc di Sales vescul 
25 M Conversion di S. Pauli 
26 J SS.Tito e Timoteu, vescui 
27 V S.te Agnule Merici muinie Zornade de Memorie 
28 S S.Tomàs d'Aquin dotòr de Glesie 
29 D S. Costant vescul 
30 L S.te Martine vergjine 
31 M S. Zuan Bosc predi 


Il pursit 


DI nemàal inominàt oramai a si sa cuasi dut: da la nassita, a 
cemlùt e dulà che al cres, lis sòs “aventuris” fin al punt di 
murî, lassant par testament ossocoi e lujania, figadei e pansetis, 
cuesta e musets, salams, lengàl, parsut e no da ultim gras. 
Testament sempri compain par ducji pursits dal globo, ma che 
a partin a risultàts diviers secont il louc là che i neméi a passin il 
lòr timp, dar lis usancis e da ultim, ma impuartanton, il pursitàr. 
Cui che al intint cognossi di pi l’art da la pursitada al pos cirî 
libris, articui, documentaris e al sarà durman un mestri in porcos 
(da no cunfundi cun i docents di bestemis furlanis). Si pos sigurà 
che chista bestia a è tal mont da secui e secui e che da chel timp 
a ni à insegnàt l’art dal essi a servizi: da vîf e da muart. 
Par difindi loucs, trinceis, deposits militàrs, polverieris da 
scorsadis che a puedin capità, a si meteva il fîl spinàt picjàt a pài 
di fier che a finivin cuntun lunc ris clamàt coda di pursit; almancul 
chiscj speràn che a vegnin eliminats cun la savietàt dal om. 
Tai timps modernos al ven consegnàt il cjaf goncjat dal pursit 
cuant che cualchi banda no par la cuàl a vol intimorî personis 
che a no stan a lis imposizions di int sensa timér di Diu. Spetant 
il scOr ducj i poscj, encja i pi impensats, a son bogns par lassà 
un sen di avertiment. Par tant che a si dispressi chista bestia, 
oramai a son praticats i traplants di parts dal cuarp dal pursit a 
chel dal genar uman (còr, fiat, rognon e v.i.). 
Che a sei in una maniera cussì vera che l’om al è tant vissin a la 
forma e a la indula dal pursit? 

Il Strolegant 


Il ragn 


isìin che par plui nol ven capît. E po nol è che al vadi trop 

dadùr a lis regulis tradizionals de estetiche, cun chè panze 
gruesse e chés diramazions cussì finis che tu às pOre di rompilis. 
Nol è par fà body shaming, ma nol è une pavee, che e rive a stà 
sù cuntune bavesele di aiar. Nol à nancje lis virtàùts de furmie. 
Nissune none i disarà mai ai siei nevoduts: “O vés di fà tant che 
il ragn!” 
E a fuarce di esclusions e discriminazions, colpît dai prejudizis 
e cruziàt di contis denigratoriis, al è ocupàt di un continui a 
recuperà la tele de sò identitàt. AI è l'emargjinàt par ecelence, 
il bastian contrari, l’ospit malviodùt e no spietàt. Costret pal 
plui a cjala il mont cul cjaf injù, ribaltàt. Anime di ogni vision in 
scalembri. Se tu lu cjatis par cjase, tu lu pescjis vulintîr, e tu stàs 
atent a no maglà il mùr. No tu olsis nancje a pensa cemùt che 
al sarès cjatàtal tra i bleons, tal jet. Dal sigàr no ti plasarès vélu 
dongje par condividi la tò intimitàt. Salacor par chest la sò vite e 
je picjade tun fl. Ma lui, nuie! La sò cundizion le à fate deventà 
une art. E se al è vér che nol è nuie di plui precari di cui che al 
cîr trame e urdidure dentri di se, investigant in mùt visseral il 
sens de Veretat, beh, chel che al rive a gjavant al è miracolòs. 
Une gjeometrie delicade, flevare e preziose. Par rivà a viodile al 
covente il soreli. La zulugne, che ducj a maledissin, le trasforme 
intune zoie uniche e iripetibil. 


Angelo Floramo 


L Sior Cometo e i dodis apuestui 


I prin dalane il 25 di Lui, dì di Sant Jacum, siòr Cometo, caschi 

il mondo, a la butave in staiare. Finide messe grande al veve 
gust da meti ducj i siei coparis cui peis sot la tavole. E par parecjà 
dut alno badave a speses encje se la Trize, la sò femine, che pur a 
ere rigjitòle, a rugnave e a i tignive il mussic par dîs. Tala sò cjase 
di Duminisie al clamave dongje dodis coparis gramolons come 
lui: il Moscje, Badocli, Perarie, Scheo, il Cluc, che za da militàr al 
veve cjapat une brute... plere, Sbarai, Madocije, il Vicjari, Polduti, 
Schiribig, un omenut svuarbicul e cguet ma cetant franc di leture, 
Sperandio e che falmac? di Carantan. Insome, chescj coparis di 
magnifiche ai veve da essi dodis, come i apuestui, ni un di pi ni 
un di malcul. Di comaris nencje cjacarà parcè che las femines, 
al diseve sibr Cometo, che in meret al veve las sòs ambasîes, ai 
pàr bon a stà a cjase a bracolà la canae. Cuntune ecezion però, 
anzi dòs... massaries: Tinute la Bolp e la Saurane di Talachini, 
clamades pa la cogarìe e par parecjà dut belapont. La plote dal 
spolert a ere simpri infogade, cun dut un va e ven di stegnades 
e tecjes, di ramines e fersories. E la cjalderie da la polente mai 
dibant. 
Tal camarin po bocje ce vostu! Luianies e musets, bafes di argjel, 
ames e cuartuces di zocol e, par fà 31, encie un bielbacalà Ragno 
fat rivà sù a pueste dal Bachero di Spilimberc. E sui sints da la 
cjanive fiascos di frontignan e di percussùer e une dumiliane di 


1 figlia unica, ereditiera 
2 grosso e grasso 


blanc di Conean. Par no cjacarà di gjalines e di oufs, di cocoles 
e di bueries,* di fuiaces e di mîel di ché dolce dal Bulian. E po 
butiro di vacje, formadi di fede, scuete di cjare e formadi salàt 
di Meneto dai Zuanes. E dut cuet e parecjàt secont il libri La 
scienza in cucina e l’arte di mangiar bene di Pellegrino Artusi che 
siér Cometo, un fanicul* di prime righe, al tignive sula cridince 
tant che un vanzeli. 

Un nasebon di gale al si pandeve pal borc che a pareve da essi 
in paradîs. Gno nono Zomarie, che par Sant Jacum al ere zùt a 
saludà Cometo, tal vidîe dut chest ben di Diu a i vignè l’aghegole 
tant che al cjan di Ivan Petrovic Pavlov, cuant che i sunave la 
cjampanute sence dai la bocjade. Insome, gustà e cene di gale, 
da sbugjelasi. E par finîle in glorie, come pocenàrie,® la Bolp a 
meteve sore par ché clape di gramolons un bon risot cul figadel, 
une robute... lizere da parà jù cuntune sgnapute di svuisins. 

Al Torio di Corgnàl, che une volte a i disè: “Ma ce no vos coste 
dut chest aparàt?”, Cometo a i rispuindè nome: “Chi sparagna la 
gata magna”. E al fo induvinìn. Che ché gjate vuaitef di sò gnece, 
muart il barbe, a distrigà dut tun marilamp. E la tante rube 
ingrumade da siòr Cometo a zè come ledan di mus jù pa l’aghe. 


Gianni Colledani 
Furlan di Clausîet 


caldarroste 

di buon appetito 
spuntino dopo cena 
furbacchiona 


DU Aa UW 


AI met la vere 


Al met la vere 
il soreli al màr 
sponsal pe vite. 


Stefano Lombardi 

Premi te categorie “Haiku” tal concors di poesie 
“Uno scritto d'Amore - Amore ti scrivo” 
Cjasteons di Sopula 2022 


Vigji in trasfiarta 


AF fa, la scuadra di balon de Manzanese e je lada a zuià 
una partida di campionàt jù pe Romagna. 

Cussì un grop di amîs a àn nolegjada una coriera e a son làts a 
viodi la partida in trasfiarta. Cun lòr al jera ancja Vigji, un om 
cenga tantis scuelis ni grancj mistiers, umbrosut e un pòc a la 
buina, ma no stupit e, ancja se chei de compagnia lu tiravin sù 
spes e vulintier pal so mùt di sedi, lui nol voleva mai fasi viodi 
mancul di chei altris! 

Duncja, in chè domenia la partida e jera lada vonda ben, la 
zornada e veva coret via cengca cjastics e ancja cun Vigji il mont 
al jera stàt vonda cuiet. Tornant indadr, a si fermin a cena intuna 
betula via là. A un ciert pont, dopo da la pastasuta, il cameriera 
domanda ce che a volevin mangjà di secont, come cjar. 

Alora il prin eltaca: “per me una costata”, un altri “io un filetto”, 
chel altri “io una tagliata”, un altri ancjemò “per me una braciola 
di maiale”, chel atri là jù insom “per me una fettina di vitello!”. 
“E per lei, signore?” i fàs il camerier a Vigji. Lui si cjala ben a tor...: 
“E io... di manzo!” al sberla, dut content! 

Ducj chei da la taulada e sclopin a ridi come mats! 

Ancja parcè che — come che al à contàt un dai presints — “Dopo, 
fàs cont, nus varan puartàt a ducj compagn!” 
Ma chel nol interessava nuia a Vigji! A lui i interessava di vé 
ordenat ancja lui una roba diferenta di ducj, come che a vevin 
fat ducj chei altris! 


Valdi Boscutti 
Furlan di Orsaria 


Il bo e la vacje 


66 hel li nol à dutis lis fassinis a sotet!”. In paîsa jerin in tancj 
a spacolà il cjàf cuant che il discors al colave su barbe 
Gusto. Ogni an, su la stagjon de aradure, ce fasevial Gusto? Al 
faseve une lungje cumierie dut ator ator de sò braide. Al veve 
une biele braide, dîs cjamps furlans, che ducj i invidiavin. Biele 
tiere, sane, nete, tignude tant che un bombon. E che a butavin, 
ogni anade a butavin, blave, forment, scjarfoi, di dut. 
“Ma ce i fastu, Gusto, a cheste tiere? Noaltris o vin simpri plen 
di reghet, di rundine, di grame! E i cjamps a butin pòc, nus ven 
rabie!” i disevin i cunfinants, i Tesulins. 
Gusto al ridugave. Al alcave lis spalis: “Eh!”. AI saveve ben lui! 
“Ce i fàstu, Gusto?” “Eh, eh!”. 
Ancje i Tesulins a scomengavin a pensà che Gusto al ves dal 
mat intorsi. Ce maniere metisi a fà une cumierie cussì lungje? E 
taiave vie parfin lis terecadis, a ce fà coventie? 
A vevin un frutat, i Tesulins, Simon, plen di morbin e plen di 
farine intal zurio. Che al cjalave il mont cun sgrimie. E al pensave, 
ancje. Barbe Gusto lu veve in simpatie. E a lui, dome a lui, cuant 
che il discors al colave su la cumierone, i cibiscjave: “Aquilee”. 
“Ce ti disial barbe Gusto che tu sés simpri picjàt intor di lui? No ti 
aial mai dit nuie di ché cumierone che al fàs ogni an?”. 
“Al mi à dit Aquilee”. 
“Aquilee? Ma ce jentrie Aquilee? Ce jentrino chei di Aquilee? 
Mighe che no fasin cumieronis come lui chei di Aquilee! Dutis lis 
voltis che o sin passàts par Aquilee, no vin mai viodudis di chés 
cumieronis intai cjamps. Al à di vé dal matùs chel om li intor di sel”. 


“Mah! Ma no podaressino provà a fà tant che lui? Provìn, dail” 
Simon al insisteve. Matine a buinorone, di no fasi masse viodi e 
vergognà, veju i Tesulins cu la cubie dai bùs che a fasin il zîr de lòr 
braide cu la vuarzine grande che e muart la tiere. Cumò ancje lòr 
a àn la cumierie tor ator de braide. Tant che Gusto. 

Dibant. Nissun risultàt. Jerbatiscome simpri. E scjarse la racuelte. 
“Alà divé une magjie, un striament, chel can de sò piel di Gusto!”. 
Ma Simon al masanave dentri une altre idee. Nuie magjiis, nuie 
striaments. “Barbe Gusto nol fevele de Aquilee di cumò, al 
fevele di ché di une volte”. “Tàs li, macaron, ce vuelistu savé tu, 
cacit, une cuarte fùr tiere! Vonde une volte che tu nus és fats 
viodi cocài, ducj a ridinus daùr!” 
“E se ju lassassin ridi? Rìidino ancje cuant che a viodin i sacs di 
forment incolmenàts di barbe Gusto?”. 

E Simon, velu lui che al va a scrutinà la Aquilee di une volte. 
Par dentri e par fùr. E par dentri, intal museu, al viòt une robe. 
Une robe interessante. Un riléf sul marmul. E al cjale e al torne 
a pensà, e a resonà. Pense che ti pense, resone che ti resone: 
“Barbe Gusto al è dut fùr che mat. Chest an che al ven, o vin di 
tornà a fà la cumierone. Ma la vuarzine a àn di tiràle un bo e une 
vacje, no doi bùs”. 

“Ma ce babanade ise cheste?”, 

“E la vacje e à di sedi par dentri e il bo par fr. Cussì al fàs barbe 
Gusto. No véso viodùt? E cussì a fasevin i antîcs. Il bo par fùr, la 
fuarce cuintri i nemîs, cuintri lis jerbatis. La vacje par dentri, la 
feconditàt, la bondance de racuelte pai nestris cjamps”. 

Il sulcus primigenius tradusùt in dì di vué. La nestre braide e je 
la nestre citàt. 


Laurin Zuan Nardin 


Cumò tu stàs ben, no mo? 


éè mari i tignive a che ducj e lessin a durmî tai bleons 

mondàts, cussì ogni més ju cambiave e ur faseve le lissie. 
Ju faseve boli te cjalderie grande li che si faseve il bevaron pai 
purcits che e jere tal curtîl. Nol jere un lavòr di pòc, sîs bleons 
grancj e sîs bleons di mieze plui dutis les intimelis. E scomengave 
di prin dì: piat il fùc e butave sù lens; cuant che e bulive l’aghe, 
metude le cinise, e butave dentri i bleons e ogni tant e leve a 
ziràju cuntun poc di len. 
Sot Nadàl al jere un frét crùt, al neveave e cun di plui e tirave 
une bovadice di tramontan tant che le néf e leve a ingrumòsi 
sot de muraies. A buinore les lastris dai barcons e someavin 
ricamadis cui zùcs di glace. Mé none i veve sconseade le vore, 
par vie che nol jere il timp miòr par fà cetant, za che a resentà 
bisugnave là tal lavadòr. Mé mari no à sintàt reson e e à fat ce 
che e veve tal cjàf doi dîs dopo; intant il timp si jere par mt di dî 
morestàt, le bovadice e veve lassaàt il puest a un frét che al leve 
sot de ongulis e nò fruts o vevin bielzà i polegs tai pîts. Metùts 
i bleons e les intimelis tai zeis blancs (di vencs spelàts) che e 
doprave nome par meti le robe di resentà, picjàts sul buing si è 
inviade pal lavadòr. 
E jere une zornade biele disorelidopo doi dîsditimpat, eancjemò 
plui biel a viodi ché pocje di néf ingrumade sot di cualsisei rialg. 
Jo o ai insistùt par compagnale e jé mi à dite: “No vignìn a cjase 
fintremai che no ai finît, nancje se tu crichis di frét!”. Rivàts tal 
lavadòr, ce biele sorprese almancul par me, no di sigùr par mé 
mari: il lavadòr al jere une biele lastre di glac blanc, tant che mé 


mari e à vùt cif e gaf a rompile cul buing. Metàts i bleons su le 
lastre dal lavadòr, e à scomengàt a resentàju e a metiju par ordin 
tai zeis. 

Dut ingrisignît e stuf di stà in scrufuie, cjalant chel biel toc di 
lastre di glac che al cuvierzeve plui di mieg lavadòr, o ai pensàt 
di là a slichià parsore. Cidin cidin o soi montàt sù ché lastre di 
glac; mè mari no veve nancje finît di dîmi “smonte jù”, che o 
jeri za smontàt dentri tal lavadòr, in chè aghe cussì glagade che 
mi jere mancjàt il flàt. O soi restàt impins par vie che nol jere 
insot, ma in muel fin sot dai brags. Mè mari mi à cjapàt cuntune 
man pai cjavei e cun ché altre pal brag e mi à tiràt fùr disintmi: 
“Cor di corse a cjase denant di me”. Lassàt dut ret e fer, vie a 
cori a cjase; corint mi someave che si inglacàs le aghe tor de 
piel, i vistîts glagcantsi si tacavin intor e o batevi i dincj come 
une scragule. Rivàts in cusine mi à scrotàt, suiàt e sfreolàt ben 
e no màl cuntune cussine e fat sù che mi veve intune altre, mi à 
metàt dongje dal spolert. Mi pareve di ricreàmi cuant che mi à 
cjapàt a sberlis e molàt un guano che mal visi ancjemò, tant les 
viulis mi son restadis par cualchi zornade. 

Mi scufiotave disintmi: “Cumò tu stàs ben, no mo? O stevistu 
miòr prime, e ubidî?”. Lassantmi cun mé none e je tornade tal 
lavadòr. Di sigdir e veve scjaldadis les mans. 


Carlo Zanini 
Furlan di Colorét 


El purcit di Sant Antoni 


pio ai agns sessante dal secul passat tal nestri paîs 
a jerin a stà dés clapes di int: une di conts, contesses e 
marchés che e vivevin sù tal cjiscjel insom de culine e ché atre di 
sotans o miòr di fituài e metadiaris dal borc di sot. 

Gjavant p6cs altris, un di chei al ere el siòr plevan, ancje lui però 
sielt, nomenàt e paiàt dai conts, stant che le pigule parochie e 
ere capelanìe dai nobii. | conts e vevin el bragut curt e ancje 
el puar curàt nol nadave te bondance; cun di plui no i bastave 
nancje el misar cuartés. Cussì al stave che une famee dal puest 
i regalave un purcitut e chés altres jal tiravin sù. Par capîsi, une 
dì al lave a mangjà alì di Gjiso Fari, le zornade dopo li di Menut 
Pessete e vie indenant. 

Le sere, stant che al cognosseve ben le strade, altornave a durmî 
intal cjòt de canoniche. AI jere clamat el purcit di Sant Antoni 


EI purcit tal curtîl di Augu- 
sto Bomben (Gusto Vecione) 
che al prepare il nemal, dal 
pés di 365 chilos, par metilu 
tal breàr. | parincj e chei da 
lis fameis dongje, ducj cu lis 
dalminis, a son pronts par dà 
une man (Sopula 1927, Archivi 
Claudio Petris) 


parcè che lu purcitavin simpri le dì dal sant, el disesiet di Zenàr. 
Une dì al sbalie strade e al va a passonà intal curtîl dal cjiscjel. 
Cuant che lu à viodUt le contesse Di Din Rizzardi di Montefiore, 
i sberlà al fatòr: “Porti fuori immediatamente questa bestia 
puzzolente che aspetto visite!”. El om al cjol sù une vuiscje e 
al prove a mandalu vie, ma nuie; alore al clame doi contadins 
e ancje Gjovanin, el purcitàr dal lùc. Cjapilu pe code, tirilu pes 
oreles, ma el purcit scaturît no si moveve. 

A sintî chei vuics e berlis, si ere fat dongje un trop di curiòs; 
ultin rivàt Mario Milan, un orloiàr milanés in pension che, vint 
maridàt une femine dal borc, al vignive a passà dut l’Istàt culì. 
Mario i dimande a un frut: “Che ‘sè sta confusion?”. 

Savude le facende, i dîs al canai: “Corri a prenderme una 
panocija”. 

Vude le panole, al mande vie ducj disint: “A/ porco ghe pensi mi”. 
Lant vie, le int e pensave: “Ce puedial fà un di Milan cuintri un 
purcit nostran?”. 

EI milanés prin al calme le bestie, po i mostre le panole e cussì el 
purcit, planc planc, i va dar fin tal cjòt de canoniche. 

El fatòr e cualchi altri che si erin fermats in place a cjalà ce che 
al varès cumbinàt, viodint a passà Mario cun le panole in man e 
el purcit daùr, ricrodintsi e cisicavin: “A Milan no an purcits, ma 
tante furbetàt!” 


Giuliano Pascoli e Primo Chittaro 
Furlan di Colorét 


Jacumin, 
un pursitut veramenti furtunàt 


ne volte no ere famee ch'a no ves tiràt sù un pursit pa’ la 

dibisugne di mangjative di sostanse. 
Cussì une dì di Dicembre il capofamee al va al marcjàt a crompà 
un pursitut. | fruts, tornant di scuele, co a àn sintude la nuvitàt, 
a son zùs sense fal tal cjòt a viodilu. 
“Viòt se ninìn ch'al è — a disevin — lu clamarìn Jacumin!”. 
E ogni dì a zevin a saludàlu e a cjaressalu; lui al ere dut content e, 
a siò mòt, al ridusseve e ju saludeve cundune rugnussade. 
La mari di famee a lu trateve ben tal mangjà: a zeve a cjoi il sîr 
ta la latarie, ai feve bevarons di semule, ai feve bulî la blave cu li’ 
scussis da li’ patatis. Co ‘| è vignùt pi grant, ogni tant Jacumin a 
lu molevin libar tal curtîl, e lui al coreve, scaturint gjalins, ocjis e 
dindis. Po si distireve ta l’ambrene a polsà. AI ere in chel moment 
che i fruts a lu lavevin a lu spassetevin par ben: a mancjeve dume 
ch’a i vessin mitàt sù la brilantine! 
Jacumin, tal siò pensa di bistiute, al diseve fra se: “No podevi 
capità ta une famee miòr, mi dan di mangjà, mi lassin polsà dut 
el dì, mi lavin e mi curin, no poi propit lamentàmi”. 
Intant i més a passevin e Jacumin al doventeve simpri pi grant e 
gras, tant che nol riveve pi a cori pal curtîl. 
Une biele dì, i fruts a si presentin tal cjòt cu li’ lagrimis tai vòi e 
cun vòs ch’a trimeve ai à dit a Jacumin: “A ni displàs, no varessin 
mai vulùt ch’a rivès chiste zornade, ormai tu ti sòs doventàt 
Jacomon, ta chiscju ultins timps la nostre famee a è doventade 
puare e no vin altri se mangjà, nun ti vin nudrît dute la vite e ti 
vin tignùt cont, ades pa l’amicizie e pai biei timps chi vin passàts 


insiemi, ti às di fani un gran plasé, nu ti domandìn di fà par nun 
un gran sacrifissi”. 

Jacumin a sintî cussi al siere i voi e ta un lamp a i passe denant 
dute la vite ch'al veve passat insieme ai fruts. Co ‘1 viars i voi, al 
fa di motu di vè capît. 

Dopu cualchi dì Jacumin al viòt a entra tal cjòt un on grant, ai à 
fat un motu di ridi e un atim dopu Jacumin a i pareve di vé li’ alis 
e svualà. Al viars i voi e al steve veramenti svualant indalt indalt 
tal sél parsore dai nùi. A un siart punt al è vidàt a viarzisi una 
grande puarte d’indulà ch'a vignive une grande lùs. 

Apene passade la puarte, do’ bistiutis-pagets a i disin: 
“Benvignùt tal paradîs dai animai”, po a lu vistissin come un siòr 
e a lu presentin a ducju i animài dal paradîs: “Ochì — a i disin— ti 
faràs ‘ne vite miòr di ché chi ti 4s fat su la tiare”. Jacumin, a viodi 
dut chel biel stà, al dîs: “Soi stàt furtunàt su la tiare e pi encjemò 
sarai furtunàt tal paradîs dai animài”. 


Benvignùt Castellarin 
Furlan di Roncjis 


Billy 


Kc Istàt, il timp da lis sagris, e a le fin di Avost o sin làts 
a sagre a Tresesin a le fieste di Sante Filumene. Che dì o 
jerin ducj. E jere none Elde, agne Ailîs, les fiis de none e ducj 
i nevòts. Le pescje e jere ben furnide: zùcs, robis pai grancj, 
cualchi ratatuie e cualchi premi bocon e preziòs. Chel an il prin 
premi de pescje al jere un purcitut che tal zîr di pòc timp al sarès 
deventàt grant e grues. 

Par solit a je le canaie che e va a cjoli i biliets, no prin però di vé 
tirat sù i bégs. E par fà contents i nevòts, i vecjos, îr come vuè, e 
tirin simpri fàr une palanche in plui. Ché sere, i biliets compràts 
no stevin ducj intune grampe e une volte metùts su le taule 
o vin scomengaàt a vierziju adun adun ducj insiemi. Ogni biliet 
al vignive fat sù e po dopo impiràt inte pastute e cumò, intal 
timp di un lamp, sfilant o rompint le pastute, ducj e cirin le lòr 
fortune intun continui alternàsi di “ros!” e une ridade, “neri!”, 
un suspîr. 

A un ciert pont, cuant aromai nissun sal spietave: “Velu! — disè le 
picule de famee — lu ai cjatàt jo il purcit!”. Il prin premi al jere par 
dabon intes sòs mans. E cumò? Inte maravee di ducj bisugnave 
decidi ce fà di chel purcit, visto che un cjòt a cjase nol jere. Però 
e jere le stanzie là vie sot le terace, un puest sigùr e riparàt. 
“Duncje, si viodarà di parà fùr lis chebis dai cunins e si fasarà 
puest al purcit”. Cussì dite e cussì al è stàt fat e il dì dopo, un 
lunis di Avost, Billy al è rivàt a Nanarià. Billy, cussì al è stàt clamàt 
il purcitut, al jere rivàt inte sò gnove famee in machine. 
Le’ zornadis e passavin, Billy al cresseve e biel planc al jere 
deventàt come un cjan... in ce sens? Alore, nissun si vise cemùt 
che o vin comengàt, salacor par vie dai fruts, salacor al è 
scjampat biel che si netave il cjòt, forsit cence volé o forsit cun 
sintiment, ma il fat al è che Billy al vignive molàt ogni dì e al steve 
fùr dal cjòt a zuià. 
AI vignive molàt tal pràt e al zuiave cul Jack, il nestri cocker, e 
par nò e jere une consolazion viodiju cori insiemi. Cuant che 
al vignive molàt, le sò contentece e jere di no crodi. Al cjapave 
slang par cori daùr al Jack, al saltave vie pal ort e par fin i frutsi 
montavin sù pe schene. Si pierdevisi vie a cjarecàlu e a cjalàlu a 
cori. Le sò spontaneitàt e naturalece intal so jessi libar e content 
e jere une maravee. Ducj sal gjoldevin e parfin i amîs e vignivin 
cui fruts par viodi Billy. 
Il timp al passave, Billy al cresseve e al jere simpri plui grant. In 
famee nissun al diseve cemUt ch'e sarès lade a finî, fintremai che 
al è rivat il purcitàr. In ché dì a ducj, grancj e pigui, e je vignude 
jù une lagrime. 

Alessandro Miani 


Furlan di Clauian 
Graciis par le testemoneance a le famee Miani e Bassani di Nanarià 


Leon 


| 66 al jere a stà a Varian. Di stature medio-pigule, anzian 
ma ancjemò agil e elegant, al vignive spes a Basilian in 
biciclete. No sai di ce ch'al vivès, dato che si diclarave un “Ladro 
professionista internazionale di alto livello ormai in pensione”. 
AI contave cualchi sò aventure, come di ché volte che, intun 
hotel di lusso a Vignesie, vint cortegjade une contesse, le veve 
convinte a fàsi puartà te cjamare di jé. Vie pe gnot, pal barcon, 
al ere po tornàt te cjamare e, robàts ducj i gjoiei de siore, ju veve 
platàts sul binari des tendes. Pal fat lu vevin condanàt a vot mes 
di pereson. Podopo tal albergo, gjavades les tendes par lavàles, 
a àn cjatàts i gjoiei, che a son risultàts di valòr une vore plui bas 
di ce che el om de contesse al veve denunciàt ae sigurazion. 
Cussì, el cont al è stàt processàt e condanàt ae pereson par un 
timp dopli dal lari: e Leon al rideve. 

Une domenie, in ostarie, Leon, me pari e il maressial dai 
carabinîrs a àn fate une partide di tersiglio. Intant che a zuiavin, 
el maressial al sfoteve Leon: “Ormai hai la mano pesante: la tua 
carriera è finita”. Finide le partide, ducj e son tornàts a cjase. 
Leon ‘| à spietàt un fregul, po ‘| è lat in caserme. Cuant che si è 
presentat il maressial, Leon ’l à gjavàt da sachete un orloi disint: 
“Sir maressial, mi pàr che chist orloi ’| è so; i lu torni solo perché 
la mia carriera è finita”. 


Antonio De Anna 
Furlan di Basilian misclicét cun chel di Buri 


I cjocolatins 


Or” un pocje di miserie intal paîs, ma a nò mularie mé 
mari a no nus faseve mancijà nuie istès. 

Robis come janduie o cjocolatins a si viodevin ogni muart di 
pape e ancje in ché volte, nome un tocut par om, sòl par cerca. 
Dopo dut, a veve vot fîs di tirà sù. 

Cuant che o sin vignùts in Australie, però, panze mé fati cason. 
Chi o vevin ogni ben di Diu. Bombons e carameles cuant che i 
volevin. Un di noaltris fruts, il plui zovin, jessint golòs di nature, 
al lave simpri cirint là che mé mari a platave las cjocolatis. Mé 
mari a las platave no parcè ch'a no ’nd ere, ma parcè che al pigul 
a i fasevin mal. AI ere diventàt taront taront come un purcitut. 
Une dì il pigul al cjate intal frigo une scjatute plene di cjocolatins. 
Cence bati un voli a las à fates four dutis. 

In ché sere nestre mari a si sintive un pOc stitiche e a è lade tal 
frigo a cjolsi un cjocolatin purgatîf, ma a à cjatàt nome une scjate 
vueite. Sospietant ce ch'al ere sucedt, a va cirint il pigul che in 
chel moment a si cjatave intal gabinet cuntun mal di panse che a 
i lave e a i vignive ogni cinc minùts. “Ce àstu picul?” a i domande 
mè mari. E lui subite al rispuint: “Mame, a mi pàr di vè cjapàt 
cualchi alc a scuele... i miei amîs e ancje la mestre, o vin ducj il 
cagot!”. Mé mari a i rispuint: “Laviti lis mans, galiot, che cuant 
ch'i tu vens fùr i ti puarti dal miedi che ti fasarà une punture... 
cuintri il brut vizi di contà bausiis!”. 


Federico Martin 
Furlan de Australie 


La bolp, 
particolar dal afresc tal teatri dal cjistiel di Voleson 


(foto G. Bergamini) 


FEVRAÀR 


1 M Ste Brigjide di Irlande badesse 
2 J Presentazion dal Signòr Madone Cereole 
3 V S. Blas vescul e martar 
4 S S.Gjilbertabàt e S. Simon il vieli 
5 D S.te Aghite vergjine e martare 
6 L SS. Martars gjaponés 
7 MS. Ricart re de Inghiltere 
8 M S.Jaroni Emiliani predi 
9 J S.te Polonie vergjine 
10 V Ste Scolastiche vergjine 
11 S MadonediLourdes Zornade dal malét 
12 D S.teLalie martare 
13 L SS. Foscje e Maure 
14 M SS. Ciril e Metodi patrons d'Europe e S. Valantin martar 
15 M S. Faustin vescul 
16 J S.teJuliane vergjine Joibe grasse 
17 V SS. Martars di Concuardie 
18 S S. Simeon vescul 
19 D S.Conràtrimit 
20 L S. Zenobi martar 
21 M Stte Nore regjine Ultin di Carnevàl 
22 M Catedre di S. Pieri La Cinise 
23 J S. Livi martar 
24 VS. Sergjo di Cesaree martar 
25 S S. Cesari martar 
26 D S. Sandri di Alessandrie vescul I di Cuaresime 
27 L SS.Basilie Procopi 

S. Roman abàt 


La bolp e l’om 


i ee di freit, il més di Fevràr, cun di pi cualchi neveada che a 
ten blanc il teren encja in planura là che la criura a è man- 
cul cjanina. In chest timp la mangjativa a cala par ducj i nemài 
dal Creàt, tant che ogni specie a si salva miei che a pos. Tantis a 
son li’ bestiis che si svissinin a li’ cjasis là che alc si riva sempri a 
respà, encja a dan di altris nemài. A la clamin la leg da la soravi- 
venga e a esist pardabon sensa nissuna regula: ognidun par sé. 
Atents ai gjalinars là che gjai, gjalinis e polàs, dindiats e dindis, 
ocats, rassis, cunins, faraonis a son nudriment par i nemài 
salvadis, soradut li’ bolps. Chist nemàl a nol è poura di nuia: là 
che al sint odòr di mangjativa a si buta cun furbetàt e destrega. 
Nol sparagna nuia: se che a cjata a copa e a parta via, par podopo 
soterà fin che la cjar a è ben frolida.La furbetàt da bolp a è dat 
soranons a personags tal mont storic e dai popui. In tancj a si 
recuardin di Rommel, “la bolp dal Desert” che a à finît la sò vita 
ta la maniera pi bruta par un om di grant podè e notorietàt. Lei 
la storia di chist om al fà capî il distin: rivàt in sima, al è sdrumàt 
tal profont dal nuia. Diviers il personag clamàt “la bolp da la 
Grava” che al vîf ta la planura furlana. Un om che, al timp da la sò 
zoventÙt, al cjapava in zîr zent, istituzions, oms setant nomenàts; 
al si moveva di not sensa poura di entrà in nissun louc. Mai un 
dan, mai un malan: tanta ironia lassada cun biliets, scrits, ninséi 
pituràts, puartis viertis se sieradis e sieradis se viertis, nemài 
spostàts, atressadura fòr di louc. Un gran mataran che cun 
dignitàt al à partàt davòr il soranon di “Bolp”. 

Il Strolegant 


La bolp 


C hei che a àn invidie o tristerie a disin che e je false, scaltre e 
bausarie. Ma a jé no i interessin cuissà ce lis cjacaris dal borc, 
butadis fùr sigàr di chés solitis cuatri gjalinis. Robis tipo: “Pél ros 
pél di Boboròs”. Che si mangjin il fiat, se a vuelin. In fin dai fats, 
e je simpri cussì elegante, impelicade, sinuose, indipendente, 
cul so riducà che al somee che al cjoli vie ducj. Par fuarce che 
e stice lis cjacaris e la asse di dutis chés che a volaressin ma no 
puedin. E sa il so fat, su chest ducj a son dacuardi. Par tradizion e 
nase trapulis e vuatis, gjoldint une vore ogni volte che la palisse 
e scate cence sucès. Anzit, i plasin lis provocazions. E duncje 
e disfide la fortune, par ché adrenaline che cui che nol à la sò 
fibre nol rive nancje a insumissi. A disin che i polecs di spelà le 
ingolosissin une vore. E cuant che e poie i voi suntun di lòr e je 
fate. Miòr ancjemò se sul so troi di cjace si intive intun di chei 
dindis gras, berghelons, biei polpòs e plens di se, cu la mingule 
mascje che a mostrin ogni moment, brauròs di chei atribÒùts 
che a pendolin cence utilitàt. Jè no si lasse imbussulà, si capìs, 
e se si passe la lenghe sui lavris sigùr nol è par inmagà la paisse. 
Po stài che e fasi fente e che e tegni platadis lis sòs intenzions, 
al è vér. Ma ogni volte che lu è fat, il motîf al stàt simpri chel: 
puartà te tane alc di meti sot dai dincj par se e pai siei bolputs. 


Angelo Floramo 


A lava tal Pucit 


U” volte la rube a si la lavave un grum malcul di cumò. Las 
pueres femines ai veve cetant da strussà, resentà, strica. 
E po,“ogni lavade une fruiade”, a meteve in vuardie la none 
Batelin. Soredut d’unvier a ere penose. Las mans sglonfes e las 
muses rovanes ai pandeve il lambic da las lavandaries. Cul boom 
economic a riva la lavadorie e encje il detersîf Omo che “lava 
così bianco che più bianco non si può”. Cul risultàt che ai sparìr 
sì las bugances! ta las mans ma encje i gjambars tal Rumader. 
Da Ampuegnes, nos a si zeve sù a lavà tal Pucìt. Me mari a 
puartave la rube sporcje tal zei neri e la none a vignive davòr 
cul zei blanc par meti ché nete. Jo inveze, tun zigotut, vevi un 
scovol, un sburfin di cuadri e il savon puartàt da gno pari da la 
France. Par tirà flàt a si poave la cjame dongje il cjamp dal zouc 
da las bales di Bascjere. Passade la poce di Lauringut, a si rivave 
tun bati di cee uì dal Pucìt, un lavadàer public un grum comet, 
sot l’ombrene di un grant nuiàr, dopràt da vilots? e beargòi. AI 
ere stat fat tal 1907 e al veve dòs vasches, une nome par lavà e 
une, ché pi dongje la risultive, nome par resentà. Ai contave che 
uì, par vecju, a fos la macile da la cjanaipe e une poce cuntun laip 
par beverà las vacjes. 

Dutes las femines che ai lavave ai cjantave. Fòr che Mariute 
di Mignestre che a rumiave sence recuie viri viri viri, par tignî 
dongje l’èc che a veve puartàt sù tal cos a passonà, e Luzie 

geloni 
abitanti del centro paese 


Boarine che a tignive di vdli il grum da la rube resentade par 
pòre che las pirissicules,* che ai colave dal nuiàr, ai vignès a 
maglài i bleons. | canauts intant ai mateave a corisi davòr e a 
arbol sec,% e las garzonutes a batòcjis, ven a stà il zouc dai 5 
claputs. In dut chel pazin, enfre il lepen® e i lovags, a si zeve a 
cirî encje crotes e mains” par saurî la cene. A si svuatarave, a si 
sclicàvisi e a si molave las barcjutes. AI ere dut un slavanderi,8 
dut un batabui. La none Batelin, tignint il secont dîet tra i lavris 
e il nàs, a nos diseve: “Cidins, cidins, che a no vegni a gafàvos la 
Marangole!”. Cui a nos contave che cheste Marangole a fos une 
strie brute triste, cui une fade biele e buine. Par pore che a rivàs 
cun pas lizîer a si steve in vuaite. 

Il cisicà dai mierlis al ere cuiert dal tump tump dai bleons stonfs 
di aghe che las lavandaries ai sbateve sul planàl. AI è chest il 
rumler che al recuarde Giovanni Pascoli ta la poesie Lavandare 
che la mestre Marte a nos veve fat imparà a memorie: “..e 
cadenzato dalla gora viene/lo sciabordare delle lavandare/con 
tonfi spessi e cantilene...”. 

Cumò, grazie a tencj bràfs fantats, il Pucìt al è tornàt a vivi e 
l’aghe a cor nete e cidine. Cuant che mi specji ta cheste lùs che a 
trime d’amQer lontan, la Marangole a mi fàs bocje di ridi. 


Gianni Colledani 
Furlan di Clausîet 

Conzé 


Al sgorl dei sbiri cuntineva l’unbrìa 
de le robe che le me passa oltra 
senza catar un prinzìpio o ‘na fin; 
ése che le é antre ése ‘ncora 

e talpe de ciaro ta midài de neve. 


Como scanpadi del flis’co nét del tenp, 
réfui i mena remandi de vite 

cussì desmentegade de éssar nostre, 
fiuridure bianche de russa ta la zita 
mai ’nbunida corantìa de le sasòn. 


Ivan Crico 
1" premi tal concors leterari naziondl “Salvo Basso- Città di Scordia” 


Passion pai trens 


A! faseve il comès intune bancje tal centri de citàt, al veve 
l’impegn di puartà cjartis pai uficis didentri e ancje di là fùr 
a cjoli e puartà le corispondence in pueste grande. Al veve une 
passion mate pai trens; a cjase al veve une schirie di modei in pigul 
di trens di ogni sorte, dai trens al saveve dut, al leve in brùt di 
gjugjulis cuant che i domandavin alc sui trens a vapòr. Al è vignùt 
a savé che daspò misdì il tren a vapòr si sarès fermàt te stazion di 
Udin, chel che al partive di Triest e al lave a Viene par memoreà il 
timp passat, e che si podeve viodilu di dongje e visitàlu. Par rivà 
a dài un cuc al veve di profità lant a puartà le pueste te central 
dongje le stazion. Dopomisdì, passadis les cuatri, metude sul 
manuvri de biciclete le borse cun dentri le pueste, al è lat jù di 
corse viers le stazion. Consegnade le pueste, poiàt biciclete e 
borse tor dal mùr fùr de stazion, fasint cuatri salts par traviersà 
i binaris, al è rivàt li de machine locomotive e si è tiràt sù a cjalà 
chel che cu le palote al butave dentri il cjarbon e al tirave le mantie 
a fà une sivilade. Smontàt, al à profitàt che nol jere nissun par 
vierzi le puarte e montà su le caroce, maraveantsi dal furniment di 
cheste, ma nol à fat a timp a dismontà che il tren al è partît. Intant 
i coleghis dal ufici si domandavin cemùt mai che nol rivave, al jere 
za in ritart di passe une ore, cuant che al sune il telefon: chescj si 
son cjalàts in muse come a domandàsi: “No i sarà suceddt alc?”. 
AI jere lui in persone che al clamave cul telefon de stazion di San 
Pelai a Tresesin, domandant che e lassin a cjolilu, preocupàt pe 


biciclete e le borse bandonades fùr de stazion. Nar 
Carlo Zanini 


Furlan di Colorét 


je vere, mi plàs di plui là fùr che no stà sentàt a lei. Par dîle 
dute, lis dòs robis a puedin ancje là dacuardi fra di lòr. Di fat 
une biele conte di tàl Lord Byron e dîs: 


“There is a pleasure in the pathless woods, 
There is a rapture on the lonely shore, 
There is society, where none intrudes, 
By the deep Sea, and music in its roar: 
I love not Man the less, but Nature more...” 


“AI è un plasé intai boscs cence trois, 

al è un rapiment te splaze solitarie, 

e je une compagnie, li che nissun al jentre, 

cun marinis profondis e la musiche tes sòs ondis: 
jo no ami l’om di mancul, ma la nature di plui...” 


Il Friàl in chest nus jude: par cumò o vin ancjemò tancj puescj 
come che la nature ju à fats. 
Il Tiliment par prin; nuie di mancul a pene che si jes de campagne 
e si rive a lis culinis, par là ancjemò un pòc plui in sù fintremai 
in Cjargne e tes Juliis. A pene che o pues, mi cjapi e 0 voi a cjatà 
chescj puescj, che al sedi a pît o in bici. 
Ator pal nestri Friùl si incrosin tantis bestiis, che a son a cjase lòr 
e tu tu sés il l6r ospit. “Puedio?” Domandantlu, lòr a capissin che 
no tu sés li a fài dal mal o a robai illòr mangijà e si fermin li. Lis l6r 
vogladis a son curiosis: “CemUt cjaminial chest ca? In pîts su dòs 
talpis? Ce stranis lis bestiis di cumò!”, stant fers a cjalàsi a dilunc. 
Ce biel là e tornà a cjatà chescj biei amîs. 

Francesco Pascoli 


Il crot 


E gjavevie lis scarpis par meti i pîtsdentriinta ché aghe frescje, 
i pàr di ricreàsi, cun chel cjaldonon! Il flum al cor svelt e al 
puarte cun se une sorte di brise profumade. E reste li un biel piec, 
a gjoldisi chel bendidiu! Sentade suntune piere slisse, e cjale il 
saltuga de curint, i arbui, i claps e e lasse cori i pinsîrs, il doman e 
ducjiagns che a àn di vignî, parcè che e je zovine cun dute la vite 
devant e la strade dal so avignî e à di sedi biele, plene di rosis. 
E scuen fà un sfuarg par discjolisi vie, e je ore di là a cjase. Si tire 
dongje il russace e fas par cjoli sù lis scarpis, un biel pàr di scarpis 
gnovis, a pene screadis e paiadis une saetade di bécs, ma po noi 
sbrissie di man une e par salvale, no i sbrissie ancje ché altre?! Jù 
intal flum! La aghe e je cussì limpide che lis viòt dulà che a son, a 
son poiadis jenfri dòs pieris scuris. E prove a plessi jù, a slungjà 
un bracg, nuie di fà, e riscje di sbrissà jù ancje jè. E cumò? Ce rabie! 
Ducj chei bégs spinddts! E po... no pues mighe là a cjase discolce? 
In chel e sint une véòs: “Ce ti duelie che tu vais?”. 

“O ai pierdudis lis scarpis gnovis, a son coladis dentri intal flum, 
e cumò?”. “Ti lis recuperi jo”. “Tu? Cui sèstu tu?”. 

“O soi il crot, no mi viodistu?”. 

Sì, lu viodeve, cumò lu viodeve. Ce brute bestie! Di un verdat 
lusint di bavig. Ce stomi! Però lis scarpis jes à puartadis sù, 
suntune piere che a si sugulin un tichinin. Ma la zovine e à 
premure di cori vie di chè brute bestie. Lis met sù bagnadis come 
che a son, e salude il so salvadòr e, par educazion, i domande se 
e pues fà alc par lui. “Bussimi”. “Eh?” “Bussimi”. 

E varès miòr pierdi lis scarpis, pluitost che sbassasi a ché vore! 


Ma velu il crot che al tache a fà salts di une piere a ché altre. 
“Bussimi, no viodistu ce bielis cuessis fuartis che o ai?”. 

E pardabon al à bielis cuessis, cun ché sorte di salts! 

“Bussimi. Jo o soi un princip. Une brute krivapete mi à fat chest 
striament e dome une bussade di une biele fantate e pues 
diliberàmi”. 

“Ma...”. “Dai, no sta fastilià, bussimi e o tornarai o sedi un om. 
Un om biel, no astu viodùt ce sorte cuessis!”. 

Sì, a son bielis in cjar chés cuessis! 

“Bussimi. Tu varàs tante sodisfazion, jo o larai a fà la vuere 
cuintri i nemîs, tu tu restaràs cuiete a cjase, tu varàs dome di 
fà di mangjà, lavà, tignî net il palag reàl, sopressà, e fà fruts. Di 
maniere che dut al sedi a puest cuant che jo o torni des més 
vueris che o vingarai parte”. 

“Se o ai capît ben... o varai dome di tignîti net, fati di mangjà, 
sopressà, fati fruts e che dut al sedi in ordin pulît, biel che tu tu 
fasis lis tòs vueris cuintri i nemîs?”. 

“Brave, propit cussì”. “E magari ancje lustràti lis scarpis”. 

“Oh, orpo sì, no i vevi pensat”. 

“Ben, o ai capît. Sint, tu tu sés braf a saltà cu lis tòs cuessis cussì 
bielis, ma o scomet che no tu sés bon di saltà dret dentri intal 


nou |” 


gno russac...”. “Oh! Po no saio! Ve 
Nancije finùt di dî, al pete un saltonon e al è za dentri intal russac. 
Svelte la fantate e tire la curdele par sieràlu. Si lu met su lis spalis 
e vie, svelte. 

“Vierzimi, fàmi saltà fàr! Dulà mi puartistu? 
“A Bueriis. In chescj dîs e je la sagre dai crots. A fasin cuei 
cuessutis di crots che a son cussì buinis cu la polente rustide!”. 


|” 


Laurin Zuan Nardin 


L’ultin Strolic di Meni 


Me Ucel- Otmar Muzzolini— nus à lassàts bielzà trentecinc 
agns fa. Nol jere rivàt ancjemò ai otante. Al veve fevelàt 
ai furlans fin tal ultin. Di fat al è firmat il Strolic dal 1987 prime di 
lassanus la dì de Pifanie, tant che lis sòs sataris e ironiis a corevin 
di bocje in bocje a rinfrancjà il Friùl. 

AI sarà stàt un cas che chel libri al fos plen di contis, puisiis, 
sentenzis di Meni, cuasi ch'al volès ricuardànus il valòr dai pinsîrs 
che a durin dute la vite. Ogni frucon, ogni sonet, ogni cuartine 
a discorin di moràl. | siei personags, cjapàts sù par strade, si po 
dî che a disin sù il rosari di ogni dì pandint il viatic de vite. AI 
è il trionf di Zenco, Panzete, de Dosche, di Zurco e Gogo che 
insieme a tancj altris nus àn fat cognossi Biliris, dulà che Meni 
al jere nassùt, e la schirie di 
amîs cu la tonie di mestris... 
de societàt. Ma il Strolic dal 
'87 al da la prove de braùre di 
Meni tal disegna e dà di scuare 
e pinel. | siei acuarei, che a 
ricuardin l’origjin di ché passion 
tai agns di prisionie a Londiani, 
si presentin cun sfumaduris 
che e plasin: lis bedois blancjis 
e verdis e i disegnuts di fonts 


Un bocdal fat di Meni, 
compràt di un anticuari 


pagjine a completin l’opare che o podìn considerà come 
l’ereditàt di un om che in FriQl al è fat storie. Ce che o vin scrit 
fin cumò al rivuarde la bande plui visibil dal Meni scritòr e 
poete. Dut càs no ducj a àn presint la so braùre tal lavorà l’arzile: 
specialist in plats, bocài e rosis, tiradis sù cuntune delicatece 
che e fas dî, a cui che al cjale, se ché imagjn e je vere... In chest 
Meni al à creàt un mÙt dut so fat di crosaduris metudis sore a 
formà ghirlandis di colèrs, cun chei cercluts che si intorcolein 
fra di lòr a nudrî fantasiis eternis che a incein e inzingarin. No 
si po dismenteà Meni! Archiviàlu come se al ves fat il so timp, 
parcè che la sò peraule e je come il Vanzeli: simpri presinte. 
Cetancj Strolics no aial fat te sò vite? Cetante companie no 
aial fat a zovins e vecjos cu la sò ponte spiritose indoradore di 
sataris? Lui al è cun né dutis lis voltis che o cjapìn in man un so 
libri o o leìn une conte o une puisie des sés... une scoreade legre 
par ridi des magagnis dal mont. Mandi Meni, a riviodisi... 


Giannino Angeli 


Un plat e une rose, regàl di Meni, 
cu la sé firme sul daùr 


Di chi no si scjampe 


Pe gno pari (classe 1910) nol fevelave mai de vuere che lu 
veve viodùt cul cjapiel di alpin in Albanie e in Grecie prime 
e daspò in France, a Tolone, là che ai 8 di Setembar dal ‘43 i 
todescs lu àn fat presonîr e mandat a vore in Gjermanie. No i 
plaseve fevelà de vuere, ma ogni tant, o jo o gno fradi o rivavin 
a tirài for cualchi fatarel, plui o mancul impuartant, leàt a lis 
fotografiis, chés picininis in format 6 x 8, sù par jù, cui òrs a capis, 
che al veve puartàt dongje di chei puescj. Ta chés fotografiis si lu 
viodeve a direzi la fanfare intant di une messe al campo, intant 
di une sfilade, intant di un schiriament dal repart. 

Sì, parcè che tal so armamentari nol veve nome il fusîl, ma ancje 
un clarinet e une bachete di diretòr. 

Lu vevin bielzà incuadraàt di permanent (come che a clamavin in 
ché volte il servizi di leve) tai 18 més di naie che al veve fat dal 
‘31 al ’32. AI saveve di musiche, gno pari, che le veve studiade di 
bessòl, istruît di un so cusin che al veve une desene di agns plui 
dilui e che al veve intuît che chel frut al varès podùt une dì cjapà 
il so puest ae direzion de coràl da la glesie. 

E cussì, ancjemò di frut, gno pari al partive di sere in biciclete 
e di Vendoi al lave sù a Colorét e a Mels a sunà il clarinet inte 
bande, ché bande che, a 15 agns, i àn fate direzi fintremai che 
nol è lat militàr. E cussì, cun chel precedent, la fanfare de Julie 
sal è caparàt. 

Cuant che vot agns dopo lu àn riclamat dantji i graàts di sergjente, 
stant che la Julie lu veve congjedàt caporàl maiòr, a vevin 
bisugne di un capo fanfare te division Tridentine e alore lu àn 


trasferît fùr dal Friùl par pocjis setemanis, stant che la division e 
je stade mandade “a cjapà” la Albanie prime e la Grecie daspò. 
Péc clarinet e pocje bachete ta chei més, nome tant fusîl e tant 
frét. A capite une dì che un planton al rive a clamalu inte tende 
là che al stave e i dîs che si fàsi la barbe, che si meti a puest, 
che il comandant lu clamave a rapuart cun urgjence. Savint che 
chel comandant al jere un apassionàt di musiche e che, nomen 
omen, si clamave Rossini, gno pari al intuì che nol jere il càs di 
preocupîsi. 
Cuissà ce che al voleve savé... Rivàt a rapuart dal comandant, gno 
pari si sintì a dî che in 48 oris al veve di preparà la fanfare parcè 
che a vevin di ritiràsi. “Da qui non si scappa” i disè, sclarint che 
di li i alpins a saressin làts vie sfilant a pas di marce, cun devant 
la fanfare a segnàur il pas. Par fortune, cun dutis lis pierditis che 
il repart al veve vùt fintremai chel moment, i oms da la fanfare 
a jerin ducj presints. Chei che no jerin plui presints, o almancul 
intîrs, a jerin i struments. Une buine part, di fat, e veve patide la 
violence da la vuere, cun busis di proietii tai otons, tai lens, ta lis 
piels dai tambùrs. Gno pari jal fasè presint di bot al comandant, 
ma chel nol intindeve cedi a scusis. “Daitsi da fà — i disè — di doi 
faitint un, fasét chel che o volés, ma il repart al à di partî di chi 
cu la musiche devant”. 
Si pues nome imagjinà ce che al è sucedÙt ta lis oris di dopo, di 
dì e di gnot. Ven a stài, però, che il repart alè lat vie sfilant par lis 
stradis dal paîs, tal mieg da lis cjasis dai “nemîs”, a pas di marce 
e cun devant la fanfare. 

Flavio Vidoni 


In ché dì da las més gnocas 


AE indaùr las gnogas in Cjargna a erin spietadas como una 
fiesta par dut il paîs. Achì i vuei contà las més gnogas tal 
meis plui freit da l’an, Fevràr. 

Cualchi dì prin a era vignuda jù tanta di ché neif, sclupant sot una 
coltra fissa ducj i garbatui che a erin alenti ator. Al sameava un 
paîs di flaba sot chel mantîl imacolàt. Un spetacul, lu ai incjimò 
tai voi. 

Sul porton di cjasa mè i zovins dal paîs a vevin parecjàt cu las 
frascjas di peg un arc imbandieràt cu la scrita “Viva gli sposi”. 
Intant i fruts si divertin a cori fùr e dentri dal porton vuicant: 
“Achì a è la nuvica, achì a è la nuviga!”. 

A buinora la amia dal cùr a era vignuda a preparà il vistît nuvigal: 
las pletas no vevin di fà nencja una grispa, il capot cenga un 
piluc, il vél sul cjapiel al veva di golà a pinel. A mi pareva di vivi 
intun sium. A cjaps a rivavin i invidàts par compagnami, a brag di 
gno pari, in glesia. La gleseuta a era insom la culina, là che don 
Pietro a nus spietava. 

A pena inviàts, i zovins dal paîs a an tacat a tirà a plen bot 
petardos tant che i parincj dal nuvig a erin ducj spaventàts. Don 
Pietro, anima sempliga e buina, a nus à ricevOt cuntuna gracia 
che a nus à scjaldat il cùr; i erin como doi polegs ingussîts cun 
ducj chei voi intor. Jo di sot couz i cjalavi la Madona sul altàr 
— una statua lignea di granda bieleca — cul Pipin tal brag. In man 
i tignivi las primas rosas da la stagjon: un biel macet di violas. 
Cuant che i sin jessùts, un bleon di risi a nus à inceàt tai berlis dai 
presints. Il plui biel al è stàt cuant che i zovins, sierada la strada 


cuntun nastro, a nus spietavin par fànus i auguris, ma plui che 
altri par cjapà il scagn. Al sarès il scagn una sorta di dazi che il 
nuvig al scuen paià par podé portà via dal paîs la fantata. A erie 
una antiga usanga di origjin medieoval? 

Fato sta che las tristas lengas a disevin che un furlan — agns 
indaùr — pal scagn al veva dàt nomo cuindis francs e di ché volta 
lu àn simpri clamàt Cuindis. 

Jo lu vevi ben spiàt al gno murous, par che nol corès chel riscjo. 
Intant su la strada che i vevin di fà a pît fin in placa, a erin 
comparidas las fameas vicinas par ricevinus cu la guantiera di 
bicjarins di sgnapa e di licòr. | miei paisans a mi vulevin ben, no 
acetà a sarès stada una ofesa par lòr. Cuant che i sin rivats in 
plaga i vevin il cjàf che a nus fumava. Il rest, coma pardut, al è làt 
indevant cul mangjà e bevi in compagnia. 

Mé agna Roma mi è vignuda dongja e bel planc mi à cisicàt ta 
vorela: “La nuviga no pàr bon a mangjà tant... par via che la 
pansa a si ingrossarès biel che ta la zornada di vuei...”. 


Lucina Dorigo 
Furlan di Socléf 


Detulis par pensà 


I malans? 
Cirîju no covente, 
a vegnin, e no par fente. 


Il lof neri e il lof blane 


D cuant che o soi in Canadà a è une storie che mi apassione 
une vore e su cui o rifleti dispès. A è une conte da lis 
popolazions nativis dal Nord Americhe. 

Un grup di fruts natîfs si erin dàts dongje ator un vieli savint. 
O erin plens di agjitazion e curiositàt. Chel dì e ere sclopàde 
une barufe violente tra doi adults e il vecju al ere stàt clamàt a 
cumbinà tra di lòr doi. | fruts o spetavin dome di capî come che 
il vieli savint al ere rivàt adore di risolvi il probleme. 

Un zovin al à domandaàt al vecju: “Von, parcè che li’ personis a 
si barufin?”. 

“Viotu— à rispuindQt il savi — o vin dentri di né doi Iéfs. O son tal 
nestri pet. E i doi l6fs o son simpri in vuere tra lòr”. 

| fruts o àn spalancàt i voi, maraveàts. 

“Encje tal nestri pet, nono?” al voleve savé un altri frut. 

“Ma encije tal tiò pet?” al à pressàt un tierg. Il savi al fàs segn di 
sì: “Sì po, encje tal miò pet”. 

Il vecju al continue: “O son un léf neri e un lòf blanc. Il Iòf neri al è 
plen di pòre, rabie, invidie, zelosie, avaritàt e arogance. Invezit il 
Iòf blanc al puarte cun lui pàs, amòr, sperance, olse, umiltàt, dùl 
e fidance. O son simpri in vuere”. Il zovin che al veve fat la prime 
domande, indrecàt viers il vecju: “Ma savi, cuàl lòf e ving?”. 

Il von al à rispuindùt: “Chel che nò o nudrìn”. 

Une storie cussì semplice a conten dute la profonditàt de 
vite. A conte il scuintri tra ben e mal, tra just e falàt. A descrîf 
l’esistence di fuarcis complementàrs e contraris come che il Yin 
e il Yang. Ma encje la pussibilitàt di sielte tal percors spiritual 


che o decidìn di tacà. O al sarès masse semplicistic dîsi a un frut: 
“No sta scoltà il I6f neri, nudrìs dome il I6f blanc ch'al è dentri 
di te”. No dome il mont dai adults, ma encje chel dai fruts al po 
sei dominàt dai l6fs neris. Pensìn par esempli a un trop che nol 
spete altri di strapagà chei cence difese. 

Se no vessin lis armis par paràsi da un malintenzionàt, o saressin 
za spedîts. Ma al è ancjetant impuartant imparà a controlà il 
flanc plui agressîf e coltivà chel plui amorevul, cussient dal fat 
che ben e mal a convivin dentri noaltris. Il Iòf neri al è di nature 
egoist e al vùl restà ta une posizion sociàl privilegjade rispiet di 
chei altris. 

A cost di ducj i coscj. Par solit al à un caratar solitari e al viòt chei 
altris come pussibii nemîs. Il lòf blanc, al contrari, al è interessàt 
a judà chei altris par miorà la vite da la proprie comunitàt. AI 
è cussient che par otignî chescj obietîfs al covente lavorà di 
scuadre. 

Lis popolazions nativis dal Nord Americhe nus àn lassàt tancj 
insegnaments utii. Par mieg di cheste storie o podìn cjalà la vite 
con voi diferents e domandanus: “Cuàl lòf o stoi nudrint?”. 


Mattia Bello 
Toronto (Canadà) - Furlan di Codroip 


Il gjat, 
particolar dal afresc di Pomponio Amalteo 
te glesie di Sante Marie dai Batàts di San Vît dal Tiliment 


(foto Archivi R. Viola) 


MARC 


1 M S. Albin vescul 
2 J S.Cuint 
3 V S. Selmo di Cividat 
4 S S. Casimîr di Polonie princip 
5 D SS.Focae Luzi Il di Cuaresime 
6 L S.te Rose vergjine 
7 M SS. Perpetue e Felicite martaris 
8 M S. Zuan di Diu predi 
9 J S.Domeni Savio fantat 
10 V S. Simplici pape 
11 S S.Costantinre 
12 D B. Luîs Orion predi Ill di Cuaresime 
13 L S.te Cristine martare 
14 M S.te Mitilde regjine de Gjermanie 
15 M Ste Luise di Marillac vedue 
16 J SS.Elare Tazian martars Patrons di Gurize 
17 V S. Patrizi vescul 
18 S S.Ciril di Jerusalem vescul 
19 D S.Josef spòs de Madone IV di Cuaresime 
20 L S.te Sandre martare 
21 M S. Benedet abat 
22 MS. Benvigndt vescul 
23 J S. Turibi vescul 
24 V S.Romul martar 
25 S Anunciazion dal Signòr 
26 D S. Manuél martar V di Cuaresime 
27 L S.te Guste vergjine 
28 M S. Sist IIl pape 
29 M S. Firmin vescul 
30 J S.Secontmartar 
V 

S. Beniamin martar 


Il gjat 


G® tui, miao, miciu, in tantis manieris a ven clamada chista 
maraveosa bestia sedi par la dolcessa dal so caratar sedi 
par il so temperament che a la fà doventà amiga sielgjuda da 
dutis lis generazions umanis. Dai timps antîcs il gjat al à spartît 
cun l’om moments impuartants, tant da falu vivi dentri a la cjasa 
come cualsisedi component da la famea. 

Figot da fasi volé ben, a sé volta al si taca cun dedizion e afiet a 
ducj ma sensa fal al stà miei cui fruts. 

Chistis, scritis in curt e cun simpatia, a son lis cualitàts dai felins 
se tant ben rapresentadis dai gjats di vuéi. Di surîs e pantianis 
non si fevela: nol è pi il lòr mistèr pi impuartant. Cualchi ussel e 
cualchi liserta a possin essi un straviamenta la lòr vita, ma nencja 
chel nol paia come essi in cjasa: clamàts, riverîts e cocolàts. 
Insumis, ‘na vita da gjat no è po ne tant mal ne grama! 

Ma come ducj cualchi biel difiet a lumostra encja lui: rufian cuant 
che al cjata cui che a lu caressa; furbo parla cual al sa sempria cui 
svissinàsi, lari ogni volta che al cjata alc da gramolà e... al gafa e 
al scjampa via! Po si parta davér ereditàts vielonis: vissin a striis, 
strions e eretics; al parta sfurtuna se al ti scjavassa la strada. 
Dulà somee ai umans? Un pùc in dut ma soredut tal savè vendisi 
al miei compradòr. No a càs, encja se sbaliant, pai sòs vui a lu fan 
svissinà al Diaul in persona e, tai timps antigons, a lu calcolavin 
amì e vissin a màcs e erbolats. Spes, tal timp da la incuisizion, a 
lu brusavin insiemit a lis feminis stazadis tant che eretichis. 


Il Strolegant 


La gjate 


à capît dut de vite. Che si gjolt fin in fonts, cence sens 

di colpe o rimuars. Single par sielte, no refude chel che i 
sienziàts dal compuartament a clamin par solit il “poliamòr”. 
E à interès pai mascjos, si capìs, ma al massim pal divertiment 
di une gnot salvadie e pericolose, ma no si lee a di nissun di 
I6r in particolàr. Pluitost ju dopre e po ju bute vie, parcè che 
no sopuarte ché manie presuntuose di segnà il teritori cu lis 
I6r sclipignadis pugolentis. Feministe convinte, la sò indole e je 
assolutamentri indipendente. E vîf di contradizions e chest i plàs 
une vore. E sa torzeonà tant che e vùl, ma a la fin e frecuente 
simpri il so borc. Ancje cuant che e à une cjase, e torne dongje 
cuant che e vùl a la ore che e decît jè. No à parons. Amîs, salacor. 
No si fàs mai sielzi, ma e je simpri nome jé ché che e sielc. E sa 
rufianàsi tant ben la man di cui che le manten — parcè che e je 
une mantignude, ben si intint, e à ancje braùre de sò cundizion! — 
che e po permetisi il lus di sgrifàle cun crudeltàt e po, dopo 
cualchi minùt, fai fùs. | fis E ‘nd à vùts tancj e ducj cuntun 
cognon diferent. Ma i pats a son clàrs: cressét ben e di corse, po 
ognidun par so cont. Ai moraliscj no ur plàs la sò indole. Ma si 
sa, chei a son de piés raze che e vedi infestadis lis contradis dal 
mont. Simpri pronts a condanà, no an capît che jé, la gjate, e je 
la incarnazion de libertàt. Se no us plàs, nol è un so probleme, 
ma nome vuestri. 


Angelo Floramo 


Las femines dal lat 


Ci e seà, spandi e incovolà, tirà dongje e puartà dente, 
regolà e molzi, dut a fuarce di bracs. Davòr chest calvari ai 
ere pal pi mans di femine. Il libret, dulà che il casaro al notave il 
lat molt, al ere la patent che a certificave che la Luzie, la Menie 
e la Catine ai saveve menà benon la barcje. 

A Clausîet, e ta la PIéf di Às in gjeneral, duci, f6r che il miedi, il 
speziàr e il pridi, e forzit il mestri, ai veve a ce fà cun vacjes e 
cun formadi. Une vocazion antigone, se za ‘nd cjacare Ermes di 
Colorét (1622-1692): “..Chest è un formadi che in Friul produs/ 
la mont d’As e par chest si clame asìn...’. Par no dî che, in timp 
dal Fassio, in Comun di Clausîet ai ere 830 vacjes da lat e ben 
seis lataries: Vile, Prades da Dalt, Prades da Bas, Aicjes, Crùes e 
Celant. Tant lavùer, ma encje tante int. Il perît Francesco Rota a 
nos informe che tal 1810, in plene ete napoleoniche, i abitants 
da la Pléf ai ere 4910, ben pi di Pordenon che ’nd veve 3400. Une 
mirivee, ma in ché volte la canae a nasseve come i fasài! 

La latarie a ere ilream da lasfeminese no nome parcè che ai zeve 
a puarttà il lat e a toli il sfer. Las gameles sgonbades! ai pandeve 
miei di une fotografie il lùer travai. La latarie di Clausîet, nassude 
tal 1923, a ere davòr San Pauli, tal palag che al fo dai Cjavaluts e 
po dai Cescuts. La zornade da las femines a cumingave la vee da 
fà formadi, cuant che ai zeve a ricevi. Cjamades come musses, 
ai puartave sù cul zei bedecs? e legnes par impià e tignî inviàt il 

ammaccate 
sarmenti 


fouc sot la cjalderie. Ai parecjave dut net, pieces e canevaces, 
podines e bacineles, glove e ghitare doprant soredut aghe 
cjalde. Dopo che il casaro al veve mitùt il cali, ai lu judave a tirà 
fèr la conoglade? e a metile tai talgs.4 

Intant che a vignive dongje la scuete ai si meteve a menà di 
voe la pegne e a reonzi la glace. Ve pront il butiro da meti tal 
stamput di legn par fà tencj pacuts da inmolucgà tune biele cjarte 
blancje. Ta chel umit slavanderi? ai steve in talmides cu la gome 
sot, par tignî i peis suts e no sbrissà. 

A no restave timp da petecà. Cualchi prisintin9 al vignive di tant 
in tant a butà il vuli, ma las garzones nencje ai lu badave. Par 
misdì ai veve netàt i imprescj e lassàt dut indret come che al 
racomandave il cartel: “Ogni cosa al suo posto e ogni posto alla 
sua cosa”. Ce braves garzones, puntiglioses e indavidudes! Ai no 
stragave nencje un furminant. 

Nissune però a ere pi sparagnine da la Ceche di Raunìe, puarete, 
che prime da sbrovà la pegne a la netave cul dîet e a puartave a 
cjase par cene doi fiascos di batude” e las stricules che Gjovanin 
al staronzave da las formes. 

Se al fos stàt un Premi Nobel pal Sparagn la Ceche a lu varès vint 
sicùr. Chestes ai ere las femines dal lat, siores di vite e di fadie. 


Gianni Colledani 
Furlan di Clausîet 


cagliata 
fascere 
guazzo 
bellimbusto 
latticello 

Confenon 


... e sintî inmò 
sfruiàmi intor 
un alc di lontan 
o a fonts dongje 


di chest to insium 
che o ten di cont 
cun maravee 

tun brag di forment. 


Aldo Rossi 
1" premi tal concors di poesie “Mario Bernard” 
Oderzo 2021 


| fe sui scjalins, la elare che si rampine e la plante di vît 
merecane a vevin fat di ché scjale un pigul zardin. E in ché 
maravee, Tui, un gjat vecjo, al passave cuasi dute la zornade, 
pognet inte ombrene di chei flòrs, des fueis de vît e di chés de 
plante rampighine che no dome si intorteave sù pal pareman, 
ma si slungjave fin sù te piergule, là che si imberdeave tai raps 
di ue. 

Jenfri chés plantis, Tui, dispès, tai més cjalts, al passave il timp 
cjapant, cu lis sòs grifis, lis puaris lisiertis instupididis dal soreli. 
A chel felin vieri, aromai stagjonàt, cjapà chés puaris besteutis i 
permeteve di podé paragonàsi a chei gjats che dibot ogni dì, sui 
cuvierts, a corevin daùr da lis gjatutis in calòr. 

Tui al jere masse vecjo par là sù e jù pes gornis e finî cussì adalt. 
Vere, i sarès plasùt ancje a lui saltucà jenfri i cops, cori daùr a 
une gjatute che e bramave che un di lòr le imbragàs; invezit, 
al veve di contentàsi di gloti une lisierte che e durmive suntun 
scjalin, là che al bateve il soreli. 


Nello Malisano 


Cjice e gjat 


a cjice e veve non Rinduline e e durmive cuiete, distirade sot 
dal puartin, peade cu la cjadene a la colone grande. Ator dal 
cuel une gorziere lusinte, che jé e jere une vore braurose di véle, 
i pareve di vé une biele golarine. E petà sù un salt cuant che si 
sintì muardi la code. Cui jerial stàt? AI jere stàt il gjat Stradudin, 
che cumò le cjalave su la puarte de stale. A distance di sigurece. 
“Cumò ti le fas viodi jo, brut mascalgon!” 
E si slancà cun viamence par brincàlu. Ma no veve tignùt in 
cont la cjadene. A risi che la gorziere no le scjafoi, intal tiràle. 
Stradudin al ridugave sot cog. Intal doman repliche. E cussì par 
uns cuatri dîs. Ma Rinduline no podeve plui sopuartà ché loiche. 
A fuarce di tire, mole, torne tire, torne mole, plee di ca, sburte di 
là, no ti rivie a distacasi de colone! E cussì, cuant che Stradudin 
al torne dongje pe sò muardude cuotidiane, i salte intor, cheste 
volte sì che i salte intor. Ma Stradudin al rive adore, cuntun 
miracul, a schivale, e vie lui di corse. Rinduline daùr, baiant e 
vuacant. Traviersàt dut il bearc, la stradele, la braide, a rivin, un 
devant e une daùr, sul èr dal riul. Li Stradudin, a la disperade, al 
si rimpine suntun arbul. 
“Ven jù!”. “Ven sù tu!”. Venjùvensù. A van indevant un biel piec. 
Rinduline: “Bon. Ti vignarà ben sét. E là su no je aghe”. 
E cun di fat Stradudin al veve za sét. Il roiuc al jere cussì dongje 
e no podé meti dentri il music! 
“Sint, Rinduline... mi sintistu?”. 
“Ven jul”. 
“Tu sàs no mo che jo o soi plui biel di te?”. 


|” 


“Ce robe?! Tu plui biel di me?! Se no tu às nancje la golarine 
“Cuale golarine?”. 

“La golarine che o ai ator dal cuel. Dome cui che al à la golarine 
al è biel!”. 

Ma tu no tu às nissune golarine, nancje tu no!”. 

Ce dîstu? No ai la golarine? Sigùr che o ai la golarine. E ancje 
biele, une biele golarine lusinte!” 
No. Tu le às pierdude cuant che tu às sbregade vie la cjadene”. 
Rinduline no podeve crodi! E jere cussì braurose di ché zoie che 
e veve simpri cun sel E cumÒ... 

i coventarès un spieli”. Ma une cjice, ancje se e je inteligjente, 
dulà puedie cjatà un spieli?! 

“Intal roiug — dissal Stradudin — tu vés li e tu ti cjalis inte aghe”. 
Dite e fate, vele Rinduline che si spegle inte aghe. Ma cu la code 
dal voli no ti viodie chel gjatat che al è dismontàt dal arbul e 
che al béf li in bande! Un salt par gafàlu! Ma Stradudin un salt 
ancjemò plui grant! e al si bute dentri inte roie. Rinduline no 
pues ameti di pierdilu e si bute dentri a cirî di brincàle une buine 
volte ché besteate. Ma a pene dentri inte aghe e sberlavuacà: 
“Ce biel!”. 

Stradudin al jere za jessùt di ché altre bande. Rinduline daùr 
precipitose tant che un precipizi. Ma a pene che e fo sul sut, i 
vignì sù un pinsîr pinsiròs, un scrupul scrupulòs, un dubi dubitòs. 
“Cui mal fasie f&?”. 

E e tornà a scjucàsi inte aghe. E e tacà a nada. E po si scjucà intal 
scjuc e e nadà in dentri inte natazion. E si dismenteà de golarine 
che no veve plui, de cjadene, de stale, de colone, de code. Ché le 
veve ancjemò! E si dismenteà parfin ancje di Stradudin! 


“ 


Laurin Zuan Nardin 


Nooo! Il dietolic no00! 


Mi sucedeve di vé une tremulice strenzint alc di lizér tra il 
poleàr e l’indic, come une pene, un sfuei di cjarte o tignî 
le mantie di une cjicare vueide e v.i. 

O soi lat dal miedi a fàmi viodi e a contài: chest al à spesseàt 
a scrivi le impegnative e a mandàmi di un specialist. Presentàt 
al apontament, il miedi viodùt cetant, mi à fat fà esams dal 
sanc, radios, ecografiis, tac, visites di altris tré specialiscj; in dòs 
setemanis o ai ziràt mieg ospedàl. 

Dopo che mi vevin sledrosàt, o soi tornàt dal specialist pe 
diagnosi. Mi soi presentàt cul cor in man par vie che nissun al 
veve pandOt ni ben ni mal. Il specialist che al veve sot man une 
carteline alte tréè déts mi à dite che nol veve cjatàt alc di mal che 
si leàs cu le tremulice, di stà seren, nol varès vùt di là in piés, 
conseantmi une cjacarade cul dietolic. Dentri di une setemane 
o vevi cjapàt cunvigne cun chest. A nùf e mieze o jeri tal repart, 
mi àn fat spietà sentat tal coridòr denant dal ambulatori numar 
tré. Li sentàt o ai comengat a bacilà par vie che o ai cualchi chilo 
di masse. 

O pensavi al dietolic, a cemùt che le varès cjapade cuant che i 
varès dite trop che o pesavi; o varès podùt dî un cinc-sîs chilos 
di mancul, ma mi varessial crodùt?. Gran, par vie de panzute 
che e fas le spie. In chel e passe une infermiere e mi domande: 
“Lei aspetta il dietologo?”. Jo i ai dite di sì. E je: “La dottoressa 
arriva subito”. Mi son dregàts i cjavei: il dietolic une femine! 
Za le viodevi: une steche di siore, secje, sidiade, piel e vues, 
cu le muse che al pareve che e ridès, impression par merit de 


piel tirade o de taie curtute. Cui sa mai ce muse che e varès 
fat cuant che mi varès viodUt. Mi varès dit: “Siamo ben messi, 
obesi!”, domandantmi: “Cosa mangia?” Bielzà o imagjinavi le sò 
contrarietàt se i ves contàt ce che mi plàs, sì lafè contài e cjalcjài 
un pél a fai vignî l’aghegole. Disintji: une man di pan cun dentri un 
eto di mortadele e doi pevarons sot asét e sintile a dî: “Nooo...” 
Dople porzion di pastesute in muel tal sugon di cenglàr, e jè: 
“Nooo..”. Une terine di lidric cul poc cun tantis fricis e polente 
rustide, e jéè: “Nooo...’. Un muset bulint compagnàt di une terine 
di patatis in salate sporcjadis cui savòrs, e jè “Nooo...’. Salam, 
formadi vecjo, polente cjalde e doi tais di refosc, e jé “Nooo...” e 
dopo véi contàt ce che mi plàs cuet su le gridele, luianie, cueste, 
brusadulis e soredut, intant che o cuei, gjoldi cualchi fete di 
panzete ben rustide e par bagnà le pivide une butilie di refosc. 
Mi pareve di viodile isteriche meti i déts tes orelis par no sintîmi 
berghelant: “Bastaaaa...”. 

In chel, a goncjà il gno pinsîr o sium, mi ven incuintri une siore 
di mieze etàt, alte e ben metude, mi è colàt il voli sui botons dal 
cjamesot blanc che e tiravin tant di marcà cualchi frape e un 
fregul di panze. Rivade a pàr mi dîs: “Il signor Carlo, vero? Sono 
la dietologa, si accomodi”. 

Ché presince mi à sdrumàts ducj i pinsîr e le cunvigne e je lade 
di diu, tant di sintîmi vuarît. Dopo véi dade une cimiade, le ai 
invidade te frascje di Nene a mangjà frico e raspà vues di purcit. 


Carlo Zanini 
Furlan di Colorét 


I gjats in liende 


i ‘Selmo al ere rivàt adore a cjapà sum e al stave 
gjoldint di ché pàs che, dopo une sornade di lavòr, a covente 
par tornà a metisi in sest. Chei che invesse ai ere plens di borie 
ai ere doi gjats che subit sot dal balcon da cjamare di ’Selmo, ta 
tetòe, ai menave vitas di ce sorte cun gnaularias da sveà encje 
i sorts. 

“No tornarà a tacà encje usnot cheste comedie!” al pense 
’Selmo jovant dut insurît, viergint il balcon a sec e berlant viers 
las dòs ombras che si viodevin a distance in gracie di une sésule 
di lune che a stave cressint. Il cidinòr al dure juste il timp di sierà 
il balcon e tornà brundulant a meti i ues in rie; subit dopo... il 
concert, prin apene apene e po cuntune ranarìe da travanà las 
vorélas. Ros in bore e plen di fote ‘Selmo cuntun salt al cjape 
l’urinàl dapît dal jet, al vierg il balcon e, vosant “No saran doi 
gjats in amòr a fàmi danà!”, e lu slinche cun fuarce cuintre i doi 
inamoràts. Un grant fracàs, doi salts tal not e il son gondar dal 
urinàl che saltugant sul tet al finìs la sò corse ta strade. 

Par ché not a regne la pàs; la dì dopo, savint par esperiense che 
la cuestion podeve là indavant inmò ’Selmo al parecje la difése, 
miòr fa la roste prime ch’a vegni l’àghe, sistemant sù pa basse 
dal balcon cualchi legne di vespul. 

La sere, prime di ponisi, poantiscarpons a cjapà arie su pa basse, 
dongje das legnas, al dà une cjalade a tetde: nissun moviment. 
Une spére di lune a passave enfre i véris, da ostarie da place si 
sintive juste cualchi berli dai ultims che ai ere a bati il carton. “Ce 
pàs!” al pense. 


| 


Disen 
di Annalisa Gasparotto 


Ma a è dome cuestion di un marilamp, che da lontan ai ven i 
prins sgnaulaments che si svissinin simpri di plui cun soflaments 
e tufaments rabious che ai palese la presince, aventi da tetòe, di 
une trope di gjats. 'Selmo, cence fà fracàs, al vierg il balcon, al 
cjape une legne e la tire... cence ésit. 

E po inmò une, e inmò un’àte... ma las gnaularias no si bonin. Tal 
not, da foghe, al arche encje un scarpon e lu tire. 

| gjats noi tas, ma si sint il berli di Toni che al sta tornant a cjase: 
“Sestu fùr cui sintiments? E se al mi rive tal cjàf?”. 

“Séstu tu, Toni? Scusimi, ma ai son chei gjats che no mi lassin 
durmî! Fami un plasei: torne a slungjàmi sù il scarpon!”. Toni, 
ch'al ere ben mett, al tire cun fuarce il scarpon viers il balcon, 
’Selmo nol fàs a timp a viodilu che la suele a si stampe a plene 
mùse e lu ribalte. 

“Boia porco! Ce ton! Tu podevas vei un tic di plui gracie 
Selmo benedet! Al è in sù che al covente il poc!” 
“Maledets di gjats. Encje une pidade in mùse mi sei meretàt 

Celestino Vezzi 
Furlan di Curcuvint 

Marameo 


D ucj o savìn che i gjats a son creaturis origjinàls e jo o ‘nd ai 
un cuntun marcàt spirt uman. Za come lui si è presentàt a 
cjase mé, al à palesàt di jessi particolar. Intune cjalde matine di 
Jugn di dîs agns indaùr, o ai sintàt un sgnauleg lamentòs tal curtîl 
di cjase, o soi lade a viodi e velu ca! 

Une picule balute di pél ros striàt, inricàt, aljere tant afamàt e al 
veve i voi velàts e malats. | ai dat un pòc di lat e o ai pensat che 
al sarès lat vie. Ma no! 

Daspò un pòc, ancjemò un sgnauleg insistent, plui vigoròs, 
cuasi intun mùt che nol ameteve di jessi ignoràt. Cuant che o ai 
spalancàt il puartonut, lui cuntune arie secjade al è vignàt daùr 
di me e di alore nus à fat capî che la nestre cjase di chel moment 
e jere cjase sò. 

Daspò lis curis dal càs che lu àn mudat intun biel gjatut, o ai 
insistàt cul gno om di tignîlu e lui: “Po sì po, al sarà di cualchidun” 
e subit al è corùt a tacà sù avîs par l’eventual paron, di vignî a 
cjolilu. Nissun si è fat vîf. 

Nò lu clamìn il “gjat-cjan di vuardie”: di fat al difint il so teritori 
e al à muardUt cjans e parons che si son riscjàts di meti la ponte 
dal pît dentri tal so curtîl. 

Puar Marameo, al fàs cussì nome parcè che al è un grant pauròs 
e nol val fà viodilu! AI è un gjat che al sgnaule e al sgrife pòc, 
al à altris cualitàts... al muart! Lui al à sielt ancje a cui fidàsi par 
lis curis e lis cjarecis: i fortunàts? Il gno om e il gno nevodut 
Niccolò, che al è cressùt cun lui e che i à dat il non di Marameo. 
Un non che i va a pinel, in particolàr cuant che al zuie cun nò a 


Disen 
di Annalisa Gasparotto 


cucù e al finìs simpri il zùc cuntune vuaite divertide, come che 
a fasin i fruts. AI rest de famee al permet no plui di trè cjarecis, 
po al partìs cul atac. 

La ultime volte che la bestie e je stade masse dongje a un uman 
e je stade in ocasion de ultime visite dal veterinari, par fà une 
vacine. Par càs, tal ambulatori vicin, un cjan al baiave e lui par 
pòre al à muardUt il so paron, no chel dal cjan. Il veterinari al à 
scugnùt curà ancje il paron. Ae bestie integradòrs, al uman une 
fassadure e antibiotics. Cun di plui i plàs la libertàt e fà ce che al 
à voie, come di là e tornà cuant che al val. Al à imparàt a vierzisi 
lis puartis, di dentri e ancje di fùr. 

Par vie di cheste concuiste nus à obleàts a meti, almancul sul 
puartonut, i pomui al puest des mantiis, par evità che al sedi 
simpri spalancàt. Nol à ancjemò imparàt a sieràlis, ma noaltris 
no disperìn. Al è un gjat stran, ma nò o sin afezionàts a lui e o vin 
capît che bisugne acetàlu come che al è. 

Di sigàr Marameo al à un caratar ruspiòs come cualchi om, che 
po sot da la scusse dure ae fin al à un cùr tenar. 


Silvana Dellamaria 

La gjatute 


Of intun insiemi di cjasis, cuasi compagnis, ognidune 
cuntun pigul zardinut devant. 

Ta une famee dongje de nestre a vevin cjolte une gjatute. No 
savìn se par volontàt o se le àn vude par regàl. E jere une gjatute 
pigule, zovine, separade de mari masse adore, forsit prime dal 
timp. Cence nissun pinsîr, i components di cheste famee a son 
partîts pes feriis: cjariadis valîs e borsis su la machine, sierade la 
cjase, a àn lassade la gjatute bandonade al so destin, cence ni 
mangja ni bevi. 

Si che cheste gjatute si è presentade devant di cjase nestre. E 
sgnaulave cuntune vosute flape, che si sintive a stentis. Ma plui 
che sgnaulà e valve. E jere tant picule e tant secje che no saveve 
cemlùt distrigasi. Cui sa ce tant che e pative. Di jè si viodeve 
dome une figurute spauride. Pluitost che une figure, o viodevin 
dome un cufut di péi e doi voi che a mostravin tante disperazion, 
aviliment e che a domandavin jutori. 

Viodude cheste besteute bandonade, avilide, plene di fam, che 
e cirive un péc di afiet, ma soredut alc di mangjà, o vin vt un 
sens di inteneriment viers chest grumut di péi. Ché figurute 
piel e vues, però, no saveve se fidàsi o no. Di fat, se la fam e 
jere tante, ancje la pòre e jere ancje tant. E cussì e jere tant 
malsigure, indecise se vignînus dongje o no. E cun prudence e in 
maniere temerose, e cirive di fà capî la sò disperazion. | vin dàt 
un pòc di mangjà e o podés dome imagjinà cun ce aviditàt che e 
à cjapàt e divorat chel mangjà che i vevin metàt dongje. 

Come che e è finît chel pòc che i vevin dat, cuntune velocitàt 


incredibile, ma che si pues capî, si è slontanade sodisfate e 
rinfrancjade. Ma nancje il timp di rindisi cont, la gjatute e je 
tornade indaùr, cuasi a ringracià par chel mangjà che i vevin 
ufrît, compagnat di une cjarece e di une peraule di afiet. Di 
sigùr e à preseàt chel jutori e e à ciràt di mostrà il so agràt, une 
gratitudin che no si pues spiegà cu lis peraulis. E dopo chel acet 
che e veve vùt, e à sielt e decidùt di vivi cun nò. E né le vin 
tignude come une di famee. 
Cuant che i siei parons (par mùt di dî) a son tornats des feriis, 
no si son nancje impensàts de gjatute che a vevin lassade di 
bessole e bandonade, e tal stes timp la gjatute no si è nancje 
mai svicinade ae cjase di ché int insensibile. Al sarès stat biel 
capî ce che al passave tal cjàf di ché gjate, ma o podìn imagjinà 
la sò considerazion viers chés personis cence cùr. 
La gjatute e à vivàt simpri cun nò, e ogni zornade e faseve lis sòs 
passegjadis di un zardin a chel altri, ma no je mai jentrade tal 
zardin di ché famee che e varès vÙt di jessi la sò. Planc planchin 
si è rimetude e e je deventade grande. E secont lis legs de 
nature, e je deventade mari. E je vignude a fà nassi i siei gjatuts 
a cjase nestre. 
Cuant che o vin contàt chest fat a un cognossint, nus à rispuindùt 
che lis bestiis a àan un sintiment e che a vuelin condividi la lòr vite 
cu lis personis che a mostrin afiet viers di lòr. 

Enzo Dri 


Gaetan 


9! sa che ta li’ cjasis di campagna, vecjis o novis ch’a sedin, 
prima o dopo a rivin li’ surîs. A era da puc chi erin zùs a stà 
ta la cjasa nova e ai fruts ai vevin regalàt un gjatut, un biel gjat 
siameis e lu vevin clamàt Gaetan. Al someava fat cul pinel e cun 
doi vui celesg ch’a erin ‘na maravea. 

"Na dì in cantina e mi à sbrissat il vuli sora la scansia e i ai vidot 
‘na surîs che bel belu è zuda dentri ’na scjatula di siminsis. Svelti 
ai sieràt la scjatula e i soi zÒt a jodi dal gjat par fàila cjapà. Vuarda 
chi vuarda li, il gjat ’l era a durmî sot un albar. 

Cussì i l’ai cjapàt sù, menàt in cantina e mitàt devant la scjatula 
dulà che la surîs a si remenava par podé scjampà. Sul moment 
al someava interessat e al pareva ch'al spetàs il moment di fà 
un bocon. Vierzuda la scjatula, la surîs a à cjapat ‘na fuga che se 
Gaetan nol tira sù svelt °na gjamba a zeva a sbati intor. 

Sensa scomponisi, al à vuardàt la surîs ch'a scjampava e, fata ‘na 
stirada, ‘| è tornàt a durmî. 

AI dîs il proverbi: “Fai cjapà li’ surîs al gjat”. Basta che il gjat nol 
sedi abituàt a crocantins, coma ducjus i gjats di adès. 


Adriano Mariutti 
Furlan di Sopula 


Lis sisilis 


Li sisilis ch'a svualin tal cîl contentis a puartin la primevere, 
spalancant il cùr dai oms. A vegnin di lontan e a tornin 
simpri tal stes nît, come i emigrants che a tornin a cjase. Sot i 
cuvierts a zornin contantsi lis ultimis novitàts. Ucieluts graciòs 
ch’a balin tal cîl dal gnestri biel Friùl e a vadin ator in trop, come 
i amîs pa vie dal paîs. A svualin ator sparniglant ligrie e zirant ta 
nature ch'e tache a sveasi plan planchin. Lis sisilis a tornin dopo 
vé frontàt la fadie di un gran viag. Il contadin lis cjale content 
parcè ch’al sa che in curt ta campagne a floriran i sacrificis dal 
so lavòr. Lis zornadis a tachin a slungjasi: il frét dal Invier al fàs 
puest al aiar lizér ch'al vierg il dì. Il cîl dal Friùl si piture di turchin 
cul soreli che, lant a mont, al puarte fùr colòrs ch'a semein chei 
di une cartuline: chescj a son i tramonts di cjase ch'a jemplin 
il cor di ogni Furlan, soredut di chei ch'a son migràts e che di 
lontan a pensin ai lòr paîs e aes lòr fameis. Lis sisilis a son ucieluts 
laboriòs come i oms: simpri indafaradis a fasi il nît e a covà i ùfs 
che a puartin gnove vite tal mont. A son blancjis e neris come i 
colòrs de gnestre Udin: al semee che parfin la forme de lòr code 
e riclami il steme da gnestre capitàl. Fermaitsi plui ch'i podeis, 
sisilutis gnestris, ch'i seis ricuart plasevul dal Friùl contadin 
dai gnestris vecjos: ché tiere che tant a àn amat e che a àn 
costruît la gnestre nomee di popul “salt, onest e lavoradòr”. Mi 
racomandi, tornait l’an ch’al ven a puartànus ancjemò la ligrie tal 
cùr svualant tal cîl da nestre Patrie. 


Marco Bovolini 
Hong Kong (Cine) - Furlan di Glemone 


Il mus, 
particolar dal afresc di Gianfrancesco da Tolmezzo 
te parét lateràl de glesie di San Gregori a Cjistiel di Davian 


(foto Archivi R. Viola) 

1 S. Ugo vescul 
2 S.te Elisabete Vendramin Domenie dal Ulif 
3 S. Ricart vescul Costituzion dal Stàt patriarcjàl 
4 S. Doro di Sivilie Vescul 
5 S. Vissent Ferrer 
6 J S.Celestin!pape O 
7 S. Zuan Batiste de la Salle Vinars sant 
8 S. Redent vescul 
9 Pasche 
10 S.te Madalene di Canosse Lunis di Pasche 
11 S. Stanislau vescul 
12 S. Juli | pape 
13 S. Martin | pape €) 
14 S. Valerian martar 
15 SS. Basilisse e Nastasie martaris 
16 S.te Bernardete M. Soubirous Otave di Pasche - Domenie in Albis 
17 S. Nicét pape 

. Catarine di Siene v. e dot. de Glesie Patrone d’Italie e d'Europe 

Il mus 


<M maraveavi sempri — al dîs Tin — cuant che o zevi pa la 
strada o cjatavi sempri il stes om che al passava par 


il paîs cun il stes mus che al tirava la stessa careta. No sai parsè 
ma Milio al era denant cul cjapiel schissat sul sorneli tant che nol 
rivava a jodi indenant dai piè, pi di tre-cuatri metros. E tal cjamina 
si sinteva che al fevelava muvint lis mans sedi a gampa che a 
dreta; ogni tant, par dî la veretàt, al si zirava viers il nemal e encja 
a lui al pandeva cualchi paraula. La bestia no si scomponeva; cun 
il so pas grivi e cadengat a sbassava e a alzava il cjàf come a fà 
vér il razonament dal so paron. Po a i diseva a la bestia: ‘Il popul 
al è come il mus: util, pazient e bastonat!’. Alora il nemàl al rivava 
a rispundi: ‘Al è vér cuasi in dut, dome che prin o dopo farai chè 
fin li. Cuant che Milio al rivava ta ‘na plassa, al berlava ‘Ferma 
mus! e al tacava a vendi alc da la marcjanzia che al veva sora la 
careta. Imbastint afàrs, al contava storiis sintudis o inventadis di 
fats sussedÙts o tiràts fòr li par li. Finîts i clients e sistemada a la 
buna la careta, al deva un sigo: ‘Alè mus!” E insiemit a cjapavin 
la strada viers altris borgadis o paîs. Dilunc il percors cualchidun 
a i sigava: ‘Milio, vent la bestia e metiti tal moderno’. Lui al 
rispundeva cun buinegracie: ‘O sîs come il mus: a lavavi il cjàf i 
piert timp e savon!’. Milio al è stàt di paraula: a son doventàts 
vecjus ducj i doi; cjaminadis pi curtis e pas pi lent; mancul bégs (da 
vecjus a servin sempri mancul), ma cunvint da jodi un mont che al 
cambiava là che la considerazion pai vecjus e par lis bestiis a ‘nd 
era sempri mancul”. Cussì Tin al conta la storia di Milio e dal so 
mus, ‘na sintonia tra om e bestia che a rint tenara la vita. 

Il Strolegant 


Il pedoli 


U! parasit. Lu clamin cussì. Al vîf daùr dal so ospit. AI supe 
il sanc. AI puarte disturps e fastidis. Si lu met in rapuart cu 
la miserie e cu la fam. Cul discomut. Al salte fùr tes contis dai 
nonos, ambientadis cuant che al jere pòc ce mangjà e si faseve 
fature a vivi. Ogni tant al torne, ma si trate di càs saltuaris e 
ecezionài. La sò presince e je denunziade soredut a scuele. Ma 
cun cualchi aplicazion localizade la pice tal cjàf, fastidiose, e va 
vie intun lamp. La prevenzion e jude sigàr. Parcè che, cemùt che 
nus àn simpri insegnàt, prevignî al è miòr che curà. 

E pùr il pedoli al sarès di rivalutà. Sì, parcè che cheste sò passion 
sfrontade pai cranis lu svicine une vore a cui che al dediche la 
sb vite a sticà il pinsîr dai umans, chel vizi antîc che al torne ogni 
volte a tormentànus, a picànus, a muardinus, disturbant i nestris 
siums di int par ben che e domande nome di jessi lassade in pàs 
par durmî. 

Al è l’inteletuàl come cu va, il pedoli. Che nus tormente propite 
li che a nassin i pinsîrs. Che cualchi volte a son “grîs pal cjàf”, o 
ben carùi. Ma tal prin cas a riclamin inmagaments di stelis; tal 
secont invezit un passonà che al sbuse cence padin. Un lavorà 
che al va insot. Il pedoli invezit no. Al è democratic. Al salte intor 
di cualsisedi. Nol fàs diferencis. Al è infetîf. 

Propite cemùt che al varès di jessi il scrupul di cussience. 


Angelo Floramo 


Pasche d’antan 


a int a no vedeve l’ore che a rivàs Pasche. No tant par 

brame da vidîe resurît nuestri Signòr, ma par saurî il stomi 
dopo cuarante dîs di grîf ramadan passàt a risi e patates, verzes 
e ràfs, cocoles e mîei. 
A no si podeve doprà ni muset par cuincà la brovade e la 
mignestre di fasòi, ni argjel pal radic, etant malcul cjar di zocol o 
di vigjel. E nuie lat, formadi, butiro e oufs. Proibito, proibitissimo, 
peccato mortale! Pes sì, ma bisugnave zî a cjapàlu tal Clapîet 
o compralu dai pescjadùers di sfros. | siorets ai comprave il 
sgombro in Coperative o da Snaiz. | siòrs inveze ai faseve rivà sù 
davorman da Spilimberc il bacalà cu la coriere di Pupin. 
Ta la Setemane Sante il verp pi pandùt in famee al ere “netà”. A 
si cumingave da dalt, sblanchisant las cjameres. Po a si passave a 
las plencjes? che las femines, in zenoglon, a fuarce di verochine, 
sburfin di cuadri e vueli di comedon, ai faseve vignî netes come 
un dint di cjan. In cjase, dopo netàt la nape cui russui? e lustràt 
la plote dal spolert, a si passave ai veris da la vitrine e da las 
fignestres. Cjaldérs, ramines, levegs e tecjes, dut al vignive 
lustràt cul saldan di Davòr la Selve. Scovade la cjanive e mitùt 
indret il curtîl, a si passave a la stale. Dut l’imprestam al vignive 
mitàt a govèr sot las laubies. A si deve une man di cjalcine al 

capretto 
pavimenti di legno 
pungitopo 


condot? e al cjòt dal purcel e a si incortave a plomp e a scuare il 
ledan, che par Pasche encje la cort a veve da parîe bon. 

Tal bearc al veve da essi dut indret: frugàt il ledan, splanades 
las farcadices, netàts i pràts e brusades las curadices. | vecjus 
ai diseve che la Setemane Sante a ere la pi indicade (in debol di 
lune) par cerpî i pomèrs e (in fuart di lune) par inseda. L’Amadio, 
recuie, al partive dal Bisin cui siei imprestuts gucàts come 
rasùers, la scjalute musse e tantes incalmes frescjes di melaries, 
ciriesaries, cesparies e cernolaries,* dute rube di buine cualitàt. 
E dopo dut chest netà par dret e par dedrdes, la int a zeve ta 
la stale a smondeà il cuarp tune podine e in glisie a smondeà 
l'anime tun confessionari: ego te absolvo peccatis tuis... 

Intant, la vee di Pasche, las femines ai si inzegnave a preparà 
i oufs coloràts e cualchi fuiace, zale e biele come il soreli. Ma 
dulà che carantans a no ‘nd ere, las nones ai imbolognave la 
canae prometint une fuiace speciàl, ché cul bùs tal mieg e sence 
nuie ator ator. Cumò il Signòr al podeve ben tornà a passi las 
sòs fedes! 

Il sun da las cjampanes come al si rodolave jù pal Tul e al coreve 
di borc in borc semenant gjonde tai còrs di ducj. Fòr di messe 
grande al ere dut un cisicà: “Tu, ce àstu screàt?” Ducj, o cuasi, ai 
veve screàt$ alc, cui las scarpes, cui la barete, cui la cotolute. A 
conferme che: “A Pasche e a Nadal al scree ogni basoal””. 


Gianni Colledani 
Furlan di Clausîet 


cesso rustico 
prugnoli 
incignato 
sciocco, sprovveduto 

Simpri 


A sierin dentri 
la peraule simpri 
lis ultimis fueis 
inrigadis d’Autun, 


che cence dolòr 
a cisichin in dole 
il crigà dal timp 
tes més mans. 


Aldo Rossi 
3° premi te XXVIII edizion 
dal “Concorso di Poesia Università Popolare di Spinea” - 2022 


Il luiar 


BB” colérs sflandorés, zal, blanc, verdulin, plumis slissis. 
Ancjemò picinin, ma al sarès ben cressQt! Al faseve un 
figuron dentri inte scjaipule; cuant che al zornave che al jere un 
plasé sintîlu. AI someave plen di gjonde, ma al becotave i gatars 
de sò preson scuasi cun rabie. Dispès une mascje e vignive 
a poiasi li dongje, lu cirive, e cirive di tocjàlu cul bec. Parfin i 
puartave cualchi muscjin di metii intal becut. 

“E sarà la mari, cuissà!” 
Une brute matine lu cjatarin muart, cu lis gatutis par aiar. 
Rimpinade suntun dai gatars la mascje di simpri. Il picinin al veve 
un tocut di une jerbe intal bec. Ce jerbe jerie? Cui savé! Salacor 
une gjenziane di chés velenosis. Velenosis ancje pai uciei? Cui 
je vevie puartade? La mari? Ma savevie la mascje-mari che chè 
jerbe e jere velenose?Lis feminis di Aquilee a balavin in cercli su 
la tor plui alte. | sbeleavin a Atile che al jere daùr a sdrumà lis 
muris de citàt gloriose e che za al veve la aghegole a viodi chés 
bielis donis che ca di un moment a saressin stadis sòs. Sclavis di 
gjoldi fin a saceòsi. 

Une a la volte a saltarin jù. Dutis. A cjàf in sot. 

Atile al sarès restàt cun tant di nàs, nol varès vùt la sò prede 
cussì bramade. Lis feminis di Aquilee a jerin feminis libaris. Se 
no podevin sedi libaris, miòr saltà intal vueit incuintri a la muart. 
A vevin imparàt de luiare, che, pluitost che viodi il so picinin 
sieràt par in vite intune scjaipule, e veve vùt miòr viodilu cu lis 
catutis par aiar. 


Laurin Zuan Nardin 


I doi gjai 


| gjal nol ere vecjo e jessint bessdl al tignive a dovéi chei doi 

pugns di gjalinas e chés cuatri polegas che as comengave a 
véi pratésas; pratésas, si sa, che il gjal nol mancjave di contentà. 
Ma une biele dì Marie, la parone, a mole denti tal gjalinar un’àti 
gjal: giovin, cuntune creste drete e rosse, une manteline atorn 
dal cuel cun riflès che ai mudave di colòr secont i moviments; 
cuant che al viergeve las svualas al sameave un paveon, la code 
po a ere une gneule di colòrs... e par cjantà al sielgeve simpri il 
baston plui alt che al ere. 
Passade la novitàt, il vecjo gjal si svissine al galandin e i sclarìs 
daurman cui che al comandave. 
Il giovenut nencje no lu cunsidere e al si dà subit da fà a pasci las 
golas das gjalinas; il vecjo gjal, viodUt il sest, al clame a dovéi il 
galandin: “Fantat, achì il plui vecjo i sei jo e no sta permeticji di 
saltà sòre marcjat. Contentiti di ce ch'i ti lassi, tu varàs timp di 
sfogati!”. Ma la predicje no à giovàt a nue e cussì al à scuignùt 
meti in vòre l’esperience. 
“Scolte, gabinel! Se tu rivas adore di becà sul cjaf Marie, jo mi tiri 
in bande e ti lassi libertàt!” 
La borie dal gabinel lu poche a mostrà subit la sò bravure e 
plen di sè al tache Marie apene ch'a entre a puartà il peston 
e i salte intorn becungantle dapardut. Marie, viodÙt l’estro, a 
cjape une scove e “Di po fantacin, sta atent che cun mei no tu 
fàs tele! Viout che ti dreci il fîl da schene!”. Ma il gabinel nol 
molave. Marie, peade a curt, a mole la scove, a cjape la pale e i 
sune une patafade che lu stampe sul mr e al finìs sturnît abàs. 


No contente, lu cjape sot il brag e dal det al fat i slungje il cuel 
cuietantlu par simpri: 

“Nol sarà migo l’ultim rivàt a vignî a comanda achì?”. 

gioventùt, ch'a vùl dut e subit!”. 


Celestino Vezzi 
Furlan di Curcuvint 


Ogni dret il so ledròs 


A' jere une volte, un pari ch'al veve doi fîs. Un braf e bon, chel 
altri svoàt e poltronàt: il prin al jevave apene dì, chel altri 
invezit, al stave tal jet fin cuant che no lu butavin fùr de cove. 
Une matine chel svearin, cussì passant pe place ben a binore, 
al cjatà par tiere un tacuin plen di bés: sigQr di no jessi spiàt, lu 
scuidè lui svelt tal sen e al tornà a cjase di corse. 

Cul tacuin in man, il pari al là sù, inalore, te cjamare di chel altri fi 
che inmò al durmive: “Cjale achì tu, pucefadie, — i disè l’om dant 
un tiron aes coltris, — ce ch'al à cjatàt to fradi... viodistu ce ch'al 
Ol dî jevà a buinore? Tu tu puedis ben stà cent agns tal jet, ma 
un sentesim no tu lu cjataràs in vite to...”. Cence scomponisi, il 
pegri i rispuindè, distirant i brags: “Sintît mo pari, se chel dordel 
che lu à piardÙùt al ves durmît, come me, fintremai cumò, nancje 
gno fradi al varès cjatàt une ostrighe, il tacuin...”. 


Rinaldo Vidoni 
Sot la Nape n° 3 dal 1950 


Il tirat 


D cuant che al jere in pension al faseve un salt in ostarie, 
cualchi volte ancje prime, ben vistùt, a voltis ancje cun tant 
di golarine, zimui tai polsins de cjamese, il facoletut tal sachetin 
de gjachete. 

Al jentrave in ostarie saludant e poiant i bégs sul banc i diseve al 
ostîr: “Un tai, ancje vué ju ai juscj”. 

Cul tai in man si fermave a cjalà cualchi zàc di cjartis, al cucave il 
gjornal stant impins, cualchi volte al jentrave in cualchi discors, 
no si tirave indaùr se i paiavin un tai, lui nol paiave e nancje al 
proferive un tai a nissun. | aventòrs de ostarie i vevin dat di 
sorenon “il tiràt”. 

Cuant che lu viodevin rivà e disevin: “Scometìn che ancje vuè ju 
varà juscj”. 

Une dì Vigji, che nol stave te piel se nol faseve un scherg, scoltant 
cetantis che a ’nt disevin sul tiràt, al dîs: “Ce scometéèso che a mi 
mi paie un tail”. 

E li ducj a fà preseaments. Jacum de pegote: “O sfidi jo, cui sa ce 
plasè che tu i varàs fat e al è cussì tiraàt che ti paie cuntun tail” 
"Sin dal pog: “Cui, chel li che al à il brag cussì curt che al rive cui 
bécs in man par vie che nol rive cu le man te sachete!” 
E Pieri zimul: “AI cjamine come il cont, vistùt come un cont, al 
jentre cui bégs contàts di un tai di sigùr par tignî cont”. 

Vigji che al steve a scoltàju, al dîs: “No ai a cefà cun lui, alore 
scometéso che mi paie il tai?”. 

“Sì — al dîs il Balot — dacuardi: al à di fàlu vué e chel che al piert 
al paie di bevi a ducj par dute le setemane”. 


Vigji, dant le man al Balot, i dîs a Jacum: “Taie prin che al jentri, 
scomesse fate, chel che al piert al paie”. 

Il tiràt al jentre come simpri saludant e poiant i bégs sul bancei 
dîs al ostîr: “Un tai, ancje vué ju ai juscj”. 

Vigji al va dongje a chest intant che l’ostîr, cjapàt sù i bégs, al 
met fùr il tai. Cuant che al veve finît di jempla il tai, Vigji si vicine 
ae tace, si sgobe jù par cjalale di traviers, intant il tiràt lu cjalave 
come a domandasi: “Ce vuelial e ce fasial chest?”. 

Vigji si tire sù e al met il dét de man drete dentri tal vin disint: 
“Mi pareve che al fos alc”. Il tiràt lu cjale cun ande di siòr disintiji: 
“Benon, cumò che sal bevi lui” e cjapade le puarte al è jessùt. 
Vigji, cjapàt il tai in man, si è ziràt viers di chei disint: “Ostîr, ise 
vere che il tai lu à paiat il tiràt?” e chel al conferme. 

“Véso sintùt?” e daspò dat un cluc si zire viers Jacum disintiji: 
“Cui aial vinte le scomesse? O pensi che ché setemane culì no 
rivarai a bevi ducji tais che o vés di paiàmi, al vQl dî che l’ostîr al 
segnarà za che o vanzarai credit”. 

Intant chei si cjalavin come a dîsi: nus e à petade! 


Carlo Zanini 
Furlan di Colorét 


La mussa dal barba Toni 


MÉ barba Toni fra li’ dè’ gueris al era stàt a lavorà in 
Canadà, da li’ bandis dal lago Ontario. Cuant ch'i zevi a 
trovàlu a mi contava simpri dai indians. A vevin il cjàf spelàt ma 
cuntuna cresta in sima. Lui a ju clamava Shoshoni (al diseva ch'a 
spussavin); dal tai dai cjavei jo i pensi ch’a fossin Irocheis. A si 
lamentavin simpri che cul riva dai blancs non podevin pi stà in 
mies dai boscs a cjassà salmons o il grant serf, che lui al clamava 
“mus”, ma che di sigàr al era l’alce. 

Chel che mé barba nol capiva a era il parsè che ai indians ai 
displaseva di copà lis bestiis: cuant ch'a cjapavin un salmon o un 
alce a domandavin scusa vuardant par aria par un puc di timp. 
Lui nol capiva. 

In Canadà, a dîsi il vér, nol veva fat tancju bégs: al veva una 
cjasuta cun dòs stansiis abàs, dòs stansiis di parsora, un gabinet 
devòr, tacat da la stala. Al veva doi cjamputs, di là dai binaris da 
la ferovia, da li? bandis da la Grava. Al era maridàt cuntuna brava 
femina, mé agna Menia; l’unic fiol al era in zîr pal mont, di ràr al 
mandava notiziis di chel ch'al faseva. 

Lèr a vevin una mussa, che a veva un carater un puc stramp, 
come di vedrana cu li’ lunis. Spes, cuant ch’a era ta la stala, a 
tirava scals sui mùrs e ronava senza fermasi un moment. Alora 
mè barba al zeva a trovàla e i cjacarava cuiet, cualche volta 
judantsi cuntun baston. Di solit la mussa si calmava. A mi mi 
plaseva compagnà mé barba tal cjamp cuant ch’a era ora di 
tirà jù li’ panolis. A era una zornada di fiesta, si judava i barbis 
a implenî i sacs cu li’ panolis e dopo si mangjava pan e formai; 


il barba al mangjava encja polenta e ai e al beveva doi gots di 
vin. Dopo al sierava i sacs e ju caricava benon tal cjar in modo 
ch’a no colassin jù. Par lavorà tal cjamp di solit al meteva sù li’ 
dalminis o i supièi: spes al cjaminava discols. 

Una dì i tornavin dal cjamp cul cjar plen di sacs di panolis; mé 
agna a era tornada a cjasa in bicicleta par preparà di sena. | sacs 
a erin caricats cul stràt parsora di traviers di chel sot, in maniera 
ch’a stessin leàts fra di lòr. Joi stavi in sima ai sacs, mé barba a piè 
al compagnava la mussa cu li’ redinis molis, tant a cognosseva la 
strada di cjasa. Intant che la mussa a zeva indevant, mé barba al 
stava atent che dal cjar no colàs jù cualche panola, di chei sacs 
al vecjus e consumàts. Li’ stradis in ché volta, no erin sfaltadis; li’ 
rodis dal cjar a erin di len, si seva indevant bel planc. Intant ch'isi 
visinavin a la ferovia, i sintìn il fiscju da la litorina che da Ciasarsa 
a va a Spilumberc. 

Di lontan, devant di nun, a i rispunt un mus, ch’al taca a ronà 
di gust. No lu ves mai fat! La mussa a è partida a sbregabalon, 
mé barba al piert li’ redinis, al fa par cori devòr al cjar ma cu li” 
dalminis al s'ingopeda e si rabalta, jo i soi parsora il cjar e no 
pol fà nuia. La mussa no capiva pi nuia, no scoltava il sigà di mè 
barba, e a coreva, coreva, contenta... par furtuna cul passà da 
la litorina li’ sbaris dal passagjo a livel a erin sbassadis, cussì a à 
dovàt fermàsi. 

Mé barba Toni al è rivat sensa dalminis e cu la bava in bocja: a 
ghi ‘nd à ditis di ducju i colòrs, a la mussa; ma i conts a ju è fats 
pitars, ta la stala... 

Par me, al era stàt un dì di gran divertiment. 


Giorgio Paron 
Furlan di Voleson 


Barache: il mus di Gjigji 


(G° al veve une musse vecje carampane. Une dì al decît di 
vendi la musse e di cjoi une bestie pi zovine. L’ocasion a si 
presente cuant ch'a i disin chi a son juste rivàts in paîs un trop di 
singars ch’a zevin in sercje di vendi dai mus chi lr a vevin tiràt 
sù e rindùts dumiestis. 

Gjigji a va a viodi li’ bestiis, al cjale un pàr di lòr, ju smire, a i viòt 
i dincj, sot la code, ju fà’ cori e al siels un che secont lui al ere il 
miòr: al contrate sul presin e al fà’ l’afar. 

Un pàr di dîs dopu a si necuars chi il mus a nol ere spadàt: alore 
al va in sercje dai singars par tornàlu indovòr, ma chei a erin za 
partîts e zUts lontan. 


«..Il mus cuiet di simpri 


“Se ae di fà adès — al pense Gjigji — ma m’inzegnarai a tignîlu, la 
bestie a è sane e fuarte”. 

In efiets a ere cussì: il mus, chi Gjigji ai veve mitàt non “Barache”, 
al ere veramenti una brave bestie, encje se nol voleve tant cori 
cuantch’azeve ta cjamp, mataltornà a cjase altorneve tropetant 
intun moment, tant al è vér chi une dì, ta un volt a comedon, pa 
la masse corse al à rabaltàt dute la carete dal fen e il puar Gjigji, 
cun sante rassegnassion, al à duvOt tornà a cargà dut il fen. 
No simpri al sussedeve cussì. Gjigji, ch'al ere stàt presonér in 
Gjermanie e al veve vùt la furtune di zî a lavorà ta une famee di 
contadins, al veve imparàt a fà siars lavòrs encje pesants, judàt 
dome cu la fuarse dai cjavai. Cussì siarti’ regulis a li” veve mitudis 
in pratiche encje cun “Barache”. 

Il gros intrîc però al ere cuant ch'a riveve la primevere, cuant 
che i mus a van in amòr, e “Barache” co al viodeve une musse 
al scomenseve a ronà e a cori dovér al siò “amòr”: a sameeve di 
viodi li” corsis da li’ bighis tal Circo Massimo da l’antighe Rome: 
la musse cu la carete ch’a scjampeve, il mus, simpri cu la carete, 
ch'a i coreve dovòr. 

No simpri al capiteve cussi, parsè chi Gjigji, cugnussint il vissi da 
la bestie, al steve atent di no vé scontrus di chel gjenar. Passade 
la buriane, “Barache” al torneve il mus cuiet di simpri. 

Cuant chi “Barache”al è doventàt vecju, Gjigji al à scugnOt dalu 
vie, e a i à displasàt une vore. 

Dopo però Gjigji, chi ormai al veve i siò ains, al à crompàt une 
musse pi cuiete, ma a i à restàt simpri il recuart di chel mus 
sense spada ch'al veve clamàt “Barache”. 


Benvignùt Castellarin 
Furlan di Roncjis 


Esperanto al For 


I fruto cuant che pal prin viag i ai sintùt cjacherà dal 
esperanto, uno lengo artificiàl che vevo da deventà universal, 
cussì da jessi tabaiado in dut lu mont! 

Al fo gno pari, boscadùor e apassionàt di leturo, che a mi contà 
che sot lu mr dal cjascjel di Udin e fo metudo uno lapido a 
mosaic doràt ch'al rapresentavo l’ideatùor di chesto lengo: 
Ludwik Lejzer Zamenhof, un miedi e lenghist polac nassQt a 
Bialystok tal 1859 e autùor dal prin libri in esperanto, Unua Libro 
(Primo libro), publicàt tal 1887. Lu libri al ven firmàt cul nom 
Doktoro Esperanto, ch'al vàl dî “colui che spera”. 

Chescj riguarts mi son tornàts tal cjàf tal timp di Pasco di chest an 
cuant che Pierre Caliari, president de associazion zovanîl taliano 
di chesto lengo (/tala Esperantista Junularo, \EJ), al à pensat di 
organizà un festival pe zoventùt esperantisto europeano propri 
in Luzo, al Villaggio Dolomitico, tal gno paîs dal For. 

Cunsideràt che lu tema dal festival al ero leàt es minorangos len- 
ghisticos cul obietîf di “esplorare il ruolo delle piccole comunità 
nella formazione dell'identità umana”,i soi stado invidado a con- 
tàur alc de realtàt dal paîs e de so marilengo. 

| mi soi sintudo propri onorado di rapresentà la mé comunitàt 
tar un event tant prestigjùos, cussì i mi soi dado da fà par savìo 
alc di pin dal esperanto. 

Tes més ricercjos i ai savOt che tei agns Settanto di chel ati secul, 
a Radio Effe di Trisésim, i vignevo tegnùts dei cors di esperanto 
e che pre Nello Marcuzzi al celebravo parfin Messo in ché lengo. 
Ma lu prin libri sul esperanto publicat in furlanio al fo stampàt 


biel tal 1921 a San VÎt al Taiament dal gjeologo e lenghist Achille 
Tellini, nassùt a Udin tal 1866 e deventàt un dei esponents pi 
impuartants dal moviment esperantist talian, oltro che fiervint 
apassionàt e studiùos de culturo ladino e furlano. 

Cussì, pleno di bravuro, lu 14 di Avrîl a buinoro, cui mio cuadernos 
fis di notos e cul gno gei cjamàt di cidulos, scarpets, galozos, 
glacins e gris, i soi rivado sù in Luzo par alestî la mè mostro su la 
culturo locàl e spiegà a ce ch'i coventavo chei imprescj. Tar un 
ato salo de struturo, Maria Chiara Visintin, docent de Universitàt 
di Udin, e vevo parecjàt, cun tant di videoproietùor, un intervent 
su las origjines dal furlan e su la sò presinco te scuelo de regjon. 
Insomo, par uno manifestazion tant impuartant e internazional, 
ju contribùts su la culturo locàl i ero stàts preparàts cun curo. 
Pecjàt che lu nestri public di esperantiscj al ero di... 7 personos! 
No je lado tant miei nencje l’indeman a buinoro, cuant che a 
pè i ai menàt jù in paîs uno ventino di lùor tal museo dal For 
par mostràur l’interessant mostro fotografico dal grant lenghist 
etnograf svizer Paul Scheuermeier: i vevi devant di me cuatri 
gjats — e nencje tant interessàts. 

Par furtuno che las specialitàts cjargnelos de coghenarìo dal 
Albergo “AI Sole” di Tiziana es àn fat meracoi... parcé che nomo 
in ché ocasion, a mangjà, i ero rivats dongjio cuàsi ducj ju 
partecipants al festival, uno cuarantino. Segnal clàr che la lùor 
culturo e no ten, ma la panzo e reclamo ju sio dirits! 

Di chesto amaro esperiengo, di biel mi è restado nomo la Bibio 
in esperanto che mi àn regalat. 

Pecjàt par chesto lengo: e varès da deventà un lengag universal, 
ma ju sio apassionats no bazilo masso a difondilo! 


Novella Del Fabbro 
Furlan di For Davùatri 


I mus pi rinomats dal paîs 


Cin ch'i eri canai, a erin in paîs cualchi mus ch'a erin 
famous par il lòr caratar e inteligjensa. | vui contà uchì 
cualchi fatarel veri che ducju dal paîs savevin e a si li contavin 
par fà na buna riduda. 

M’impensi dal mus di Babuìn; a ni lu prestava cuant ch'i vevin 
da zî a Spilumberc. | lu conossevin ben dai siò difiets e cuant ch'i 
partivin cun lui, i preavin ch'a n’al fos un cul cjaval ch'a ni depassi. 
D’abitudin, a n’al voleva mai cori: tu podevis batilu cun la scoria, 
nuia da fà, ma s’'al era un cjaval ch'al voleva passàlu, alora al 
coreva coma un’automobil! Al veva encja un’altra roba: si tu gji 
ghitiavis la schena cun la scoria, al alzava in aria li gjambas di 
davour e al deva scals da la careta. NÒ canais i si la godevin da 
stussigalu e da jodilu saltà! 

Zuan Borgan encja lui a ‘nd aveva un famous ch'al era un mul: 
sec coma la mantia da la careta. A lu clamava Feroce, ma la pora 
bestia a na era cjativa, a faseva poura da jodila cussì magra. 

A mangjava chel pouc di erba ch'a cjatava e a si passudava in 
bivint l’aga da la roia! In pi, Zuan a gji deva simpri bòtas e la zent 
a lu vergognava: “Na viu nissul doul di chel pour mus?”. 
Ma lui al rispondeva: “| na sîs vualtris ch'i gji dîs da mangjà 
Ogni lunis al zeva sù cul mus al marcjàt a Manià. Ma pi che ‘| 
marcjat, al faseva il ziru da li’ ostarias e al cjapava ogni volta 
una cjoca ch'al podeva a pena montà su la careta e subit a 
s'indurmidiva. 

Al era il mus, brava bestia, ch'a lu menava a cjasa. Al cognosseva 
ben la strada e cuant ch'al passava in Cjampagna al si fermava 


|” 


da bessoul intal butegon; al saveva che ‘| sio paron a si fermava 
simpri uvì. Cuant che Zuan a na si sveava, al era l’ostir ch'al 
vegneva four e ch'a gji vosava: “Ciò Borgàn! Entra a bevi un 
cuartut”. 

Finît il cuart, l’osteir lu cargava su la careta e al deva una bota 
al mus incigant “Gjieel”. Il mus al partiva fin a cjasa e a era la 
femina ch'a cugneva discargà Zuan e metilu a durmî! 

Vuè i mus a no son pi di moda, però se a si vuarda ben a <'in' 
cjata incjamò: a àn doma dé’ gjambas e a son cincia coda! Ma 
par furtuna, a ‘nd è poucs! 


Angelo Faelli 
(Angjilin da la Grisa 1920-2008) emigrant in France 
Furlan di Darba 


Il disen dal mus 


89 


L’airon e il sarpint, 
particolar dal paviment a mosaic de basiliche di Aquilee 


(foto D. Pagnucco) 


Mai 


1 L S.Joseflavoradòr Fieste dal Lavér 
2 M S.Atanasi vescul 
3 M SS. Filip e Jacum apuestui 
4 J S. Florian martar 
5 V S.Gotart vescul O 
6 S SS. Marian e Jacum martars Aniversari dal taramot (1976) 
7 D Ste Flavie martare 
8 L S.Vitòr martar 
9 MS. Isaie profete 
10 M S. Antonin vescul 
11 J S.Ignazidi Laconi frari 
12 V SS. Nereue Achileu martars €) 
13 S MadonediFatime 
14 D S. Matie apuestul Fieste de mari 
15 L S.Isidér contadin 
16 M S. Ubalt vescul 
17 M B.de Antonie Mesina di Orgosolo 
18 J S.Zuanlpape 
19 V S.Ivonavocat @ 
20 S S. Bernardin di Siene 
21 D Ste Gjisele regjine Sense dal Signòr 
22 L S.teRite di Cassie taum. 
23 M S. Desideri vescul 
24 M Madone dal Jutori 
25 J S.Bede Venerabil predi 
26 V S. Filip Neri predi 
27 S S.Agustin di Canterbury © 
28 D S.Milio martar Pentecostis 
29 L S. Massim vescul 
30 M SS. Canzi, Canzian e Canzianile martars 

Visitazion de Madone 


La gjalina 


lena di plumis a forma verzelada e di difarents colòr, pur se 

di rassis diviersis, a è la bestia che a fà i oufs e che di solit 
a si ten a cjasa libera ta cort o sierada tal gjalinàr a difesa da li’ 
bolps che di lòr a van matis. Di sigùr i oufs a ju pon, stant che la 
gjalina al è un ussel che al svuala. 
Li’ bolps a van in sercja di chest animal e se a rivin a zî dentri tal 
sierai là che a vivin a fan un magalizi; cuant che li’ sintin cori o 
svualapà di poura no si fermin fintremai che li’ cjapin e li’ copin 
cun muardons tal cjàf. 
Un dai estris da li’ gjalinis al è chel di sgarfà par ciera: a cjatin 
bestiutis e grignilus par nudrîsi, a raspin tucuts di cjera o glerin 
par fà che l’ouf al salti fòr cun la sclufa dura, a bechin fros di erba 
par insavurî la lòr cjar e tegnisi in salUt. 
Il sgarfà al è compain di chel che tantis sioris a fan cuant che 
a van ta li? buteghis di vistîts o blancjaria: a sgarfin, a remenin, 
a controlin davant e davòr, a lein la marca, il numar, la taia, la 
proveniensa, come che a son fatis e cun cuàl materiàl: se a son 
cusidis ben, se a son faladis e infin trop che a costin. Ma pi di dut 
a conta che a sei ben visibil la marca: vera o falsa che a sedi, ta 
un vistiari a si à di olmà ben la marca! Podopo vé passàt desinis 
di vestiaris e fat’na granda meda, a implantin li il grum da la roba 
e a van via! Da la serie: metarà a puest cualchidun! 
Dal dut sbaliat al è pensa che li’ gjalinis a vedin un serviel cun 
pucja sensibilitàt: in tancj a varessin da imparà da lòr par come 
che a vivin e come che a tirin sù i polaguts. 

Il Strolegant 


Il madrac 


N è une lipare. E in efiets nancje nol sa ce che al è il velen, 
duncje il so madracà ator nol fàs mal a di nissun. E pàr al è 
vitime dal prejudizi, come che al capite simpri in chescj càs. Par 
sò scalogne il madrac nol à une reputazion positive. 
Tancj a disin che al fàs stomi pe sò umiltàt (peraule che e ven 
di humus, tiere) e a pene che lu viodin a tachin a sberlà, a cirî 
il mùt di meti in at azions violentis, par fàlu scjampà vie o piés 
par eliminalu dal dut. Cui che al jentre in mùt clandestin tes 
proprietàts che o crodìn nestris par dirit divin al fàs simpri nassi 
il suspiet che nol vedi buinis intenzions. 
Par dî la veretàt, a son sogjets une vore plui pericolòs pe nestre 
salùt, che nancje no si rindìn cont, salacor parcè che o vivìn di 
simpri cun lòr, che nus consumin cence che si visedin: acars, 
bateris, sporis. Si contìn bausiis a nò stes, disint che no esistin, 
nome parcè che no si rive a viodiju. Se però ju cjalìn cu la lint di 
un microscopi, a fasin riviel, a son mostruòs, e in plui a puedin 
jessi mortai. Ma nuie. Si incagnìn cuintri chei puars sarpints. 
O vin fintremai fat sù une narazion bibliche. Ché vecje storie dal 
milug e de disubidience, e la condane a strissà par tiere. Une 
storie che e condane la nestre capacitàt, dute umane, di savé 
sielzi e decidi par nestri cont, preferint il libar arbitri a la vite di 
basodl in ogni paradîs. 

Angelo Floramo 


Venezia, Venezia... 


Sh finî dal '800 Luvigji Bascjere di Duminisie, classe 1839, al 
ere paron a Venezie di une grande fabriche di furminants 
dulà che ai lavorave cuasi mil operaios. Une robone par chei 
timps. Par chest al ere clamàt el re dei solfarini. Un om di 
inzegn e un galantom, recuardàt ore presint in Cannaregio da 
una “Calle Luigi Baschiera” e da una “Calle del Solfarin”. Gno 
nono Zomarie, che al fo par agnorums il siò fatùer, al contave 
che a Clausîet al rivave un grum di rar par gjoldi la companìe da 
la sò int. Ma se Maometo a nol va a la montagne, parcè no fà 
vignî la montagne... a Venezie? Par la Fieste dal Redentòr (che a 
cole la terze domenie di Lui) sir Luvigji al invidave spes trie siei 
coscrits, Zuanele, Zuantoni e Pauli bevorcjan par passà cualchi 
dì in legrìe e mostrài, da storic passionàt che al ere, las rubes 
pi bieles. Vitto e alloggio gratis, naturalmentri. Tal 1902 i trie 
amigons ai vignèr jù ancjamò pi volentér par vidîe il masaron 
dal cjampanîl di Sant Marc che al ere apene colàt. Siòr Luvigji al 
zirulave par calli e campielli cuntun librut in man cetant preseàt: 
Mirabilia urbis Venetiarum, las mirivees da la citàt di Venezie. 

In place Sant Marc ve’ la mucule* dai rudinats dulà che la mularie 
a si rampinave par po molasi jù a sbrissecdl. In faze la statue in 
porfido ros dai tetrarcjes Massimiano, Diocleziano, Costanzo 
Cloro e Galerio a bracecuel in segnu di concuardie, cjapade sù 
dai Venezians sepi Diu dulà. Atitant dai cuatri cjavai di brong su 
la fazade da la Basiliche, gafàts tal /ppodromo di Costantinopoli 


1 collina 


tal 1204 al timp da la cuarte crosade. E po vie, ma ocju (scalogne 
sicure) a no passa enfri las colones di Marc e Todar dulà une 
volte ai vignive copàts i delincuents. Dongje la glisie di Sant 
Jacum ve’ el Gobo de Rialto, un om in zenoglon in piere cun su 
la schene un paolut? dulà che il bric3 al leeve i bants. Siòr Luvigji 
a i tignive tant a zî ancje a Ca’ Loredan dulà che sul mùr a è une 
lapide che a recuarde Elena Lucrezia Corner Piscopia, la prime 
femine laureade dal mont (1678). 

In dut chest torzeonà a no mancjave mai l’ocasion da bagnà il 
bec cuntun cafè, un spritz o une ombre di malvasie, o da cercjà 
un plat di bacalà al Bacareto. E davòr di lùer al cjaminave siòr 
Maurizio, simpri cul tacuin in man. Par finîle in glorie, la grande 
fieste dal Redentor. Cene par ducj tal Bacin di Sant Marc, plen 
di centenàrs di barcjes e barcjutes. A ere dute une luminarie in 
onùer di Crist che tal 1575 al veve mitàt fin a la gjandusse*che a 
veve fiscat Venezie. E po i foucs artificiài. Ce mirivee! 

AI fo alore che Zuanele, vidint il cél infogàt di mil culùers, las 
Iùs di tancj feràrs e la tante biele int in ponte di siet, al disè 
talianotant®: “Venezia, Venezia chi non ti vede non ti prezia!”. 


Gianni Colledani 
Furlan di Clausîet 


poggiolino, leggio 
araldo 
peste 
parlando un italiano alla buona 


UU saWN 


Tal volt 


S'indarinte la IÙs 
de svelte vuarzine 
tal foropà a font 
la tiere in amòr, 


lassant al bàr 
ch'al cole intor 
il timp di vuarî 
vielis feridis. 
Aldo Rossi 


3° premi tal concors di poesie “Nelso Tracanelli” 
San Michél 2021 


Li’ surîs 


di volte, ta une famee a no podevin paràsi da li’ surîs, 
di tantis ch'a ‘nd erin. A ’nd ere par dut, ta li’ cjamaris, ta 
la stansie dal vin, tal solar, tal fogàr e dulà ch'a ere la robe di 
mangjà a ‘nd ere un zimior. 

Il paron di cjase al veve intindàt par dut tancju di chei tramais 
di sopedàsi, ma di surîs no s’incjapeve nencje une. Dopu vélis 
provadis dutis, a decidin di zî a clamà il predi, chi, cui sa mai chi 
cundune binidission, ch'a no fossin zudis vie, ché’ besteatis. 

Al predi, no i veve mai capitàt ‘ne robe dal gjenar, in ogni càs, 
par opare di caritàt al al va instès. Co ‘| rive là di ché cjase, al 
scomense a dî li’ preieris cuntre i flagei da la nature, ma co ’lè a 
mies, al s'impense di domandaài a chei di cjase se par càs a vevin 
un giat: “Disét po, bune int, i vésu un gjat ta ché cjase ochì?”. 
“Po no pò, no ’nd a vin mai vOts” a i rispundin. 

“E alore — al dîs il predi — in chistu cas li’ preieris e la binidission 
a no valin nuie, no savés ch’a son i gjats ch'a cjapin li’ surîs?!”. 


Benvignùt Castellarin 
Furlan di Roncjis 
Detulis par pensa 
Viagjà e scujerzi pardabon 


no vél dîsi sercjà noufs monts, ma vé vui noufs. 
Marcel Proust 


Gjalinis 


N° jerin contentis! Di no crodi, no jerin contentis! O vevi 
scombatùt une vore, cun sants e beats, par no dî di S. 
Pieri, e e jere stade dure, ma a la fin le vevi vude vinte: a jerin in 
Paradîs cun me lis més gjalinis! 

Di frut in sù, intal bearg, o vevi simpri vudis gjalinis, mi plasevin, 
ur davi simpri jo di mangjà, ur fevelavi, ur disevi bravis se a 
fasevin un Ùf, lis cjarinavi cuant che a clucjevin. 

Al vignive, però, il moment di metilis inte pignate par fà il bròt. 
Ur tiravi il cuel, sì, ur tiravi il cuel, eh sì! Ma prime ur prometevi, 
a dutis, une par une, ur prometevi: us puartarai in paradîs cun 
me, cuant che e sarà la ore. Cròs di Diu che us puartarai in 
paradîs! Lis barufis che o ai scugnOt condurà par otignî un tant! 
No volevin, chei là sù, no volevin, nol è puest pes bestiis, chel ca, 
dome par cristians! E jo cuntindi che ancje lis bestiis e che ur vevi 
prometUt a lis gjalinis e che se no lis volevin, alore nancje jo no 
volevi... some, a la fin le ai vinte. Lis gjalinis in paradîs! E pàr no 
jerin contentis. Plenis di maluserie, no cjantavin, no becotavin, 
bon di chel che o jerin inte eternitàt e che no podevin plui murî! 
Ma ce véso? Ce véso di vé? 

Nus mancie il gjal! Nol è nancje un gjal, culì! 

Ur mancijave il gjal! E si capìs! Brocul jo a no pensai! Ma cheste 
volte nol è stàt nuie ce fà. S. Pieri propit nol voleve, nuie gjai, 
nissun gjal. Nancje un, nuie! E si capìs! Al si visave masse ben di 
chel gjal che al veve cjantàt une matine a buinore... 


Laurin Zuan Nardin 


Le fumate 


Fi el servisi militàr e dopo un an dal prin impiego, o ai 
comprade une “500” Fiat che mi permeteve di tornà a 
cjase ogni sere. Prime, par vie de lontanance e de mancjance di 
traspuarts tes ores justes, o scugnivi restà a durmî te citàt dal 
gno lavòr. | paîs ator di Basilian, li ch’o eri a stà, ju cognossevi 
ben parcè che, fin di picul, ju ziravi in biciclete, sie pes strades 
principals, sie pai trois di cjamp. Une sere, cu le mé “500”, mi soi 
cjatàttune fumate che no ’nd ai mai viodude une cussiì fisse: o jeri 
des bandes di Feagne. Plancuc plancucg o soi rivàt a Vissandon e 
mi si è slargjàt el cor parcè che mi pareve di sei a cjase, pal fat che 
oeriastà a Basilian. Vignint fùr di Vissandon, cence visàmi intune 
curve o ai imbrucjade une strade di cjamp. O savevi che chel troi, 
lant dret, al finive intun riùl, ma di altres bandes no eri mai stàt. 
Dal rest no podevi fà inversion, par vie dai rivài e dai fossài; cussì, 
te fumate, soi lat indevant de bande drete che e ere in plan, 
guidant par un biel toc di timp: lavio a Vileuarbe o ben plui in là? 
Cuant che Diu al à volùt, o ai incrosade une strade asfaltade; o ai 
ziràt a sinistre contant sul gno orientament. Finalmentri, o viòt 
par aiar un claròr: un lampion stradal, pòc dopo une ombre: une 
femine cul buing e i podins da l’aghe. “Siore, ch’e scusi, ce paîs 
isal chel chi?” “Basilian, siòr” mi à rispuindQt. 

Ringrasiade le siore, o soi làt indevant fin in place, o ai spietàt un 
fregul, po o ai zirade le machine e o soi tornàt indaùr, sperant 
che ché siore no mi ves cognossUt: o eri devant di cjase mé! 


Antonio De Anna 
Furlan di Basilian misclicét cun chel di Buri 


Le cot 


Cot Cjale! Mi viodistu? Sì, o soi culì, tal grum dai rudinags, cjale 


ben mo, o soi màl, un pòc di piere cetant consumade, no sta 
dîmi che no tu mi cognossis. 


Nevòt O soi daùr a cjalà tal grum, o viòt creps, claps, tocs di 


Cc. 


modon e tu dulà séstu e cui séstu? 

O soi une vecje còt, o soi chi, mi àn butade sore un crep di 
plat, tra un clap e un cdl di vàs, cjare mo tu, ti parial che dopo 
ce che o ai dàt o mereti cetant? 


. Pete pete cumòti viòt, be còt! Si fàs par dî, une spice di piere 


lustre tant che le piere dal pog li che e scor le cjadene, par di 
plui tu sés sclesade. 


. Tu stàs metint il dét su le gruse, jo o sai che a sun di dài di còt 


mi soi prin staronzade, consumade e ancje rote, a sun di dài 
di còt, sàstu? 


. Bon, o ai capît ma insom tu sés une spice di piere lustre e 


rote e ce volaressistu che ti fasin, un monument in place 
grande? 

No pretint tant, par un grum di agns o ai servît a déi di còt, 
viòt che a sun di fà il fîl o ai consumàt une schirie di falcets e 
no mi par che al sedi agraàt butàmi tai rudinags. 


. Ce pretesis che tu às, dopo dut tu jeris un imprest, une còt 


fruiade. 


. Tu tu puedis metile ancje cussì, ma jo o ai trente agns di 


storie di lavòr di servizi, chenti no son imprescj vielis tant 
che jo. 


. Ce intindistu cul dî che tu tu ds une storie? 


Oozoz 


OozoZzOo 


noznznzozozZeZz 


Vuelistu che te conti? 


. Parcè no, o soi chi che ti scolti. 


Jo o jeri un clap come tancj. 


. Un clap? 


Un clap come che e son tancj tal glereàl dal riul, biel grues 
tant che l‘aghe sot di me e veve fat un fregul di condar. 

Tu disis just, come tancj altris grues cul gondar, nuie di strani. 
Par te ducj i claps che e son tal glereàl e son compagns. 

Tu és reson, e son grancj, pigui, blancs, grîs. 

Eco, grîs, e jo di ce colòr soio? 


. Grîs, grîs clàr, duncje tu sés un clap che si lamente. 


Di sigUr, jo o ai ilgno parcè. 


. Sintìn, ma se tu puedis taie o streng. 


Jacum, che tu tu cognossis no mo... 


. Ce centrial gno nono? 


Ce ch‘al centre? Al à fat dut lui. 

Cemùt ? 

Viodistu, al jere un Istàt che al ploveve pòc, par no dî scuasit 
nuie, il riul al jere un glereal cuntun fîl di aghe; Jacum 
profitant al jere vignàt a gjambars che come che tu savaràs 
e stan tal condar che l‘aghe corint e fàs sot dai claps. 


. Mi par che tu vès di pal in frascje, streng! 


Jacum al leve sù pal glereàl movinti claps par cjapà i gjambars 
che e stavin sot e ju butave tal seglot, fintremai che movint 
un clap i è parùt che e ves alc di plui di chei altris. 

Un clap al è clap, nol è marmul, ce puedial vé! 

Al jere di colòr grîs. 

Come te? 

Sì, propit come me, Jacum al à fat cas, al veve des venis, 
come che al fos fat di fetis metudis adun. 


N. 
C. 


E cun chest là vuelistu rivà? 

O soi dalr a rivà: al zire e al volte un pàr di voltis il clap, parfin 
lu cjarine come par sintî se al veve le grane fine, po lu tire sù 
e lu puarte a cjase. 

Biel mo, un al va a gjambars e si puarte a cjase un clap. 
Rivat a cjase, cun scarpel e martiel batint tes venis, lu fàs a 
fetis che al cjarinave cu le man come se al cirìs une garanzie. 
Va là! Un al cjarine un clap par cirî garanziis? 

Spiete che ti conti: al cjape une fete che e jere largje doi déts 
e al fàs doi segns dissegnant le forme di une còt. 

Vuelistu dîmi che gno nono cun chel clap al voleve fà une 
còt? 

Propit cussì, al à tant fat cun chel scarpel che al à tiràt fùr de 
piere une biele còt lungje alc plui di uns trente centimetris, a 
ponte bande par bande. 

Fasimi capî là che tu vuelis rivà. 

O soi rivade, ché piere plache cun dés pontis o soi jo. 

Tu jeris! Cumò come che tu sés, tu daressis tal voli nome tal 
glereàl dal riul. 

Tu às di savè che Jacum al è làt sot de lobie a cjoli il codàr e 
il falcet, mi à metude dentri tal codàr che al veve fat cuntun 
cuar di vacje; o jeri cussì gruesse che no jentravi fin insom e 
cussì al à sbalotàt par che l‘asét mi imbombi. 


. Al jere seneòs di provà se tu jeris clap o come che al sperave 


còt? 

Tu lu as dite. Pontàt il falcàr par tiere al cjape il falcet cu le 
man gcampe e tignintmi te man biele mi fas cori sù e jù pal ffl 
de lame dal falcet, provant un pàr di voltis cu le ongule dal 
poleàr se i veve dàt ben di uce. 


. Vuelistu dî che il clap al jere une piere juste di còt? 


Ma 


Sì, e ce còt! Mi à metude dongje dal codar e al è làt tal vignal 
a fà doi solgs, po al è tornàt a fami fà le stesse fissadure e di 
gnùf a seà tal vignal. 


. Al sarà stàt content tal dài di còt, ma se no tu stavis tal codàr 


vevial simpri di sbalotà? 

No mi à plui metude tal cuar, al à fat un codàr di len, biel 
grant tant che dentri o sbalotavi, i veve fat ancje une asule 
cul fîl di fier par passa dentri le cinture par picjàlu daùr sul 
cùl. 


. E cussì tu tu saressis ché biele e buine còt che gno nono al à 


dopràt in ducj chescj agns? 

Tu puedis dîlu, no mi à bandonade nancje cuant che o jeri 
colade rompintmi une ponte; mi à fat un mani di len e o vin 
dàt di còt fintremai che al à doprat il falcet. 

Ti doprave ancje in ché cundizion alì? 

Viét che al jere cussì zelòs che nissun mai al à podùt dopràmi, 
se propit al scugnive al deve lui di còt al falcet di chei altris. 


. Sastu ce che o fàs? 


No sai, ma graciis par vémi tirade sù di chel grum di rudinags. 


. Tu no tu sés un rudinag, no ti fasarai un monument ma ti 


metarai intune suaze e ti picjarai cui miei afiets. 


Carlo Zanini 
Furlan di Colorét 


Il sarpint e lis surîs 


LIS dì o jeri sentàt sot di un cjastinàr, cu la schene poiade 
intor dal tronc. AI jere un dopo di misdì cjalt, ma une 
ariute frescje e bavesave sot lis fueis dal bosc. Par tiere si 
viodevin ancjemò i rigs vueits des cjastinis, aromai cu lis spinis 
molis che no becavin plui. Ogni tant si sintive il cjant di cualchi 
uciel, il to-to-toc dal picot ros in lontanance, ma propit lontan 
lontan. | voi a stavin par sieràsi, la pàs e jere plene, e alore mi 
soi distiràt jù te jerbe sute e mulisine, che e clamave la sium. 
Un rumòr dongje la gjambe mi fasè tirà sù lis palpieris: un 
madrac cjarbon al sgliciave planchin viers dòs surîs grisis. Lis dòs 
besteutis no si movevin e mi pareve che a cjalassin intai voi il 
sarpint: chest lis smirave cun interès, movint la lenghe di lipare 
indevant e indaùr. AI pareve che si cognossessin benon. E jere 
une situazion une vore strambe: jo mi sintivi dentri dal arbul, 
dentri de jerbe, dentri de tiere, dentri da lis fueis dal bosc. 

E cussì o ai podQt sintî a fevela il sarpint: “Parcè mi vignîso daùr? 
No véso pòre? Jo cumò no ai fam, ma o pues strenzi il vuestri cuel 
cuant che o vuei, e metius in bande par la mé cene... lait viel” 
Subit dopo o soi rivàt ancje a sintî rispuindi lis surîs: “Al è propit 
par chel che noaltris o sin chi, nè no vin pòre! Nò o savìn che 
tu tu podaressis sbilfànus cuant che tu vuelis... ma nò o volìn 
fevelati. Tu no tu ti compuartis benon cun noaltris, tu no tu nus 
coris daùr par mangjànus, invezit tu tu spietis che i nestris ffs a 
vegnin fùr al scuviert e po dopo tu ju mangjis, tré o cuatri in dì. 
In ta lis ultimis setemanis o ’nt vin parturîts plui di dusinte, ma tu 
tu ‘nd às mangjàts bielzà la metàt. Finissile duncje di mangjaju e 


mangje invezit noaltris dòs, che o sin almancul cuatri voltis plui 
gruessis di lòr, e lòr lassiju là indenant intes lòr vitis”. 

Cumò a tasevin e ancje il madrac cjarbon, smaraveàt, al 
someave che nol ves plui nuie ce dî. Invezit un tremòr lu movè 
de code fin al cjàf: “Surîs rogantis e presuntuosis! O vés cjapàt 
sù il mùt periculòs di resonà de specie umane! Aromai no je plui 
separazion fra l’habitat da lis bestiis e chel dal om! Voaltris o 
pensais di jessi miòr ribaltant il cors natural da lis robis.Jo no soi 
tignOt a scoltàus, la mé nature no lu permet. Surîs presuntuosis, 
che o pretindés di tiràsi sù altis come i oms e, cussì resonant, 
no capîs plui il sens de vite e de muart: jo us lassarai in vite, 
cussì che voaltris o podarés fà fîs par tant timp ancjemò, e jo 
us ai puartarai vie, in mùt che intal bosc no sedin mai masse. 
Cualchidun al varà pÙr di rispietà il so dové, chi ator!” 
E, cence plui cjalalis, al vignì sbrisulant viers di me, che o jeri 
ancjemò distiraàt ai pîts dal cjastinar. Intant che al passave dongje 
da la mé orele gcampe, lu sintii a sivilà: “Propit a mi a volevin 
freàmi! A mi, che o soi stàt il prin a freà il glenar uman fintremai 
dal Paradîs Terestri!”. 


E rivave la sere, e cun jé un aiar plui frét, che vignint sù dilunc par 
la schene mi fasè sintî un sgrisulon. 
Giorgio Paron 


Detulis par pensa 


Scrivi al è tant che viazà cence 
vé dadr l’intric dai bagai. 
Emilio Salgari 


La me relazion 
cu la lenghe furlane 


a Udin, inte scuele Cuatri Novembar, intune classe di tierce 
elementar dal an 1955. Li o ai cjatàt pe prime volte la bariere de 
lenghe. Si capìs che chei furlans a jerin fruts tant che lu jeri jo, 
ma nome pòcs di lòr a fevelavin par furlan, nome cualchidun. La 
plui part a fevelave un dialet fra il furlan e il venit e chest idiome 
al è ancje cumò chel di Udin. Ancje se il fevelà dai miei pigui 
compagns al jere un cuasi furlan, il gno venit a lòr no ur plaseve e 
par chel no gjoldevi di un grant acet: mi clamavin “mus padoan”. 
Par fortune il mestri di musiche, che al jere un aromai intimpàt 
Luigi Garzoni cont di Adorgnan, nus insegnave a ducj di ripeti 
cualchi peraule cjantarele. Jo mi visi: 


J: o soi nassùt intal Venit. Il gno prin impat cui Furlans lu aivàt 


Ca pan Ca vin, 

la luianie tal cjadin, 

il cjadin si è sfondràt, 

la luianie e cor pal pràt. 
Daspò tancj agns, mi documentai su chel mestri e o scuvierzei 
che al jere un grant amant de lenghe e de sò tiere e soredut 
che al fo un grant compositòr di musiche di cjamare, oparetis, 
imnis, salms, messis, comediis musicàals, cjangons, ma soredut di 
vilotis. Dai siei cjants plui biei o cognòs: Cjampanis de sabide sere, 
scrite a la fin da la prime vuere mondial; Gjovanin colòr di rose, 
une conte di doi zovins che a van a incuintrasi; Ave o Vergjine 
us saludi, cjantade ancjemò in tantis glesiis furlanis e no dome. 
Lis més venturis cu la lenghe furlane a son continuadis cuant 
che o provavi a fevelà par furlan. Une dì jo o jeri a Are Pigcule 


Il mestri 
Luigi Garzoni di Adorgnan 


di Tresesin, disore Udin, e cirint di rispuindi a une siore di li, o 
slichiai cualchi peraule taliane dumiesteade par furlan. Di rivoc 
la siore mi disè: “Lui al fevele mal parcè che nol è furlan!” O soi 
restàt incandît come un toc di glag. 
Alc di furlan lu ai cjapàt sù tai dîs agns che o soi stàt a stà a 
Codroip. | Codroipés a àn une fevelade che e ven esprimude 
plui ben planc e par gno cont vignint jù pe basse al è plui facile 
imparà la materie. 
Vué mi cjati a Pordenon e o cròt che par me al sarà simpri plui 
dùr mantignî la lenghe. | pordenonés di fat a àn il lòr idiome, ma 
no mancje la ocasion di fevelà par furlan ancje in cheste citàt, 
là che a son putropis personis che a cirin di esprimisi ta la lòr 
marilenghe e daspò inte provincie a son diviers i paîs di clare 
tradizion furlane. 

Massimo Bressan 


Cualchi ricuart dal Zîr d’Italie 


T°C mé vite o ai vùt mùt di vé tancj contats cui Furlans pal 
Mont, cu la gjenerazion che subit dopo de Vuere e je 
partide vie pal mont e cu la sucessive, rapresentade dai lòr fîs. 
Lis mes esperiencis a son stadis in Europe, ma soredut in Canadà, 
in Argjentine, fin ad Usuaia, la fin dal mont, cun cualchi pontade 
in Afriche e in Australie. O ai simpri tal cùr i ricuarts di chei 
moments che cul Zîr d’Italie a son stàts rinovàts prime e dopo 
lis tapis, graciis ancje aes telefonadis che o ricevevi in grant part 
dai emigrants che o vevi vùt mat di cognossi in precedence. Al 
è stàt par me il plui biel ringraziament pussibil pal gno impegn. 
O vuei ricuardà doi moments. Il prin mi fàs tornà indaùr tal 
timp, cuant che tal 1978 o ai cognoss0t in Canadà a Windsor, 
Mario Collavino, la sò ativitàt e la sò famee, a partî di so fradi 
Arrigo che nus à lassats. Dopo une frecuentazion avonde fuarte 
tai prins agns ’80, la presince in Canadà si è cetant ridusude, 
ma Mario, che o tignivin i contats, tal 2010 mi à clamàt par 
dîmi ch'al voleve ricuarda il so paîs di Muris di Ruvigne e che al 
voleve regalà une statue dal Emigrant Furlan dongje la Gleseute 
e il monument che al ricuarde i Alpins dal Galilea, Bataion 
“Glemone”. Mi domandave però di fà passà ancje il Zîr d’Italie 
su la sò montagne di Muris, denant dal monument. Cussì al è 
stat e cheste montagne e je deventade “La Salide dai Alpins”. 

Il dì dopo la tape e partive di Tumieg e Mario al è vignOt a premià 
il coridòr passat par prin su Muris la zornade prime, Valerio Con- 
ti de UAE Emirates. La foto che o ripuarti e da testemoneance 
di un moment une vore emotîf par me, par viodi ricolegàt un 


Premiazion dal prin curidòr 
passat a la fin da “La salida 
dai Alpins”: da sx: Enzo Cai- 
nero, Valerio Conti e Mario 
Collavino 


imprenditòr emigrant 
di sucès a la sò tiere, 
che al è leàt cun pas- 
sion a jéè. 

O cròt di véi fat tant 
plasé. Il secont moment che o vuei ricuardà al è cuant che tal 
2012 a Milan un dopo di misdì di Otubar e je stade presentade la 
tape che l’an sucessîf e sarès rivade a Malghe Montàs, passant 
pal Cason di Lanza, vie Paulàr. La television e veve dàt grant 
risalt a chest prin arîf dal Zîr d’Italie intune malghe, ma ancje 
ae ribe une vore dure che di Paulàr e puarte sù al Cason di 
Lanza. Finide la cerimonie, o tornavi a Udin in machine cun tré 
amîs. A un ciert pont o ai ricevùt une telefonade di une persone 
che cuasi vaint si è presentade come un emigrant che al veve 
viodude la presentazion de tape: il Cason di Lanza i ricuardave il 
so periodi di alpin e in particolàr i Cjlamps invernài passats inta 
ché zone tancj agns prime. Nol finive di ringraziàmi; cjacarà con 
lui al è stàt comovent, soredut dopo che i ai domandàt di dulà 
che mi clamave: mi à rispuindàt “de Australie!”. No son peraulis. 
Mi fermi a doi moments, ma no pues dismenteà i miei amîs 
argjentins, che tal 2022 ur ai dedicat l’arîf a Madone di Mont 
cu la Beade Vergjine Nere, riprodote ancje a Buenos Aires. A lis 
prossimis! Mandi! 


Enzo Cainero 


La piore, 
particolàr dal afresc di Gaspare Negro 
te glesie di Sante Marie des Graciis a Cjasteons di Strade 


(foto Archivi R. Viola) 


Jugn 


1 J S.Justin martar 
2 V S. Marcelin martar Fieste de Republiche 
3 S S. Carli Lwanga e compagns martars 
4 D S.Quirin vescul e martar Santissime Trinitàt 
5 L S. Bonifazi vescul 
6 M B. Bertrant di Aquilee patriarcje 
7 M S. Norbert vescul 
8 J S. Medart vescul 
9 V S. Efrem diacun 
10 S B.Indrì di Bolzan 
11 D S. Barnabe apuestul Santissim Cuarp e Sanc dal Signér 
12 L S.Onofririmit 
13 M S.Antoni di Padue frari 
14 M S. Liseu profete 
15 J S. Proto di Aquilee martar 
16 V S. Aurelian vescul Sacratissim Cùr di Jesù 
17 S S.Rainîrremit 
18 D S.te Marine vergjine 
19 L SS.Gjervase Protàs martars 
20 MS. Silveri pape 
21 M S. Luîs Gonzaghe jesuite 
22 J S.Nicete di Aquilee vescul 
23 V S.Josef Cafas predi 
24 S Nativitàt di S. Zuan Batiste 
25 D S.te Eurosie martare 
26 L S.Vigjlivescule martar 
27 M S. Ciril di Alessandrie vescul 
28 M S. Ireneu vescul 
29 J SS. Pieri e Pauli apuestui 
V 

SS. Prins martars de Glesie Romane 


La piora 


dg che la piora e bebee a piert il gust4”, cussì ‘na 
volta i vecjus a disevin ai fruts par che a mangjassin a la 
svelta sensa pierdi il timp nesessari par dopo zî a lavorà. Adès 
che i timps a son gambiats, ai fruts no si dîs pi nuia: a fan se 
che a volin e come che a volin, spes davant a la television o al 
ordenadòr par che a no intrighin i gjenitòrs che a an plenis lis 
sachetis di lavòr, boletis, spesis, comprà via internet, burocrazia, 
cjartis di duti’ li’ sortis, telefonut ch'al suna, grops tal Whatsapp, 
messagjins che a contin la storia dal mont! Insumis, ’na bataia 
cuintri il dut o miei il nuia. 
L’om, dopo vè studiàt tantis pioris, al è rivat a bielis e bunis 
conclusions: bestia inteligjenta che a capìs e a parta in memoria 
ducj i ordins dats; a resta sempri tant vissina ai soi simii; fuarta 
tal cjaminà, a seguìs i ordins dai pastòrs e dai l6r servidòrs pi 
fedei: i cjans. 
Da no dismintià il pél che, taiàt ta la stagjon justa, al da la lana, 
filament impuartant par vestiaris prezious, cjalts e naturài. 
Podopo la piora a è nemal bon, pacjific, di solit a nol passona 
mai bessél, ma al va davòr al trop che, spes, al è comandàt dal 
mascjo pi vecju che, ogni tant, a nol è il pi emerit ma il pi babio, 
chel che al mostra di savé scuarna. Nuia di diferent dal popul 
uman che, ogni tant, al va davòr a cualchi spirt imperialist che al 
mostra dut fòr che la vera veretàt. 

Il Strolegant 


La poiane 


N° pues svantà la nobiltàt eroiche dal falcon. E tant mancul 
la supierbie imperial de acuile. E je nome une poiane, 
lu sa e no covente ricuardàjal. Si tire fùr la zornade tant che 
chei altris uciei plui impuartants di jè, e in chest no je nissune 
diference tra di lòr: come ducj i uciei di prede, no sparagne bec 
e sgrifis a di nissun. Mortifare, e puarte a cjase ogni picade. Ma 
a diference di tancj altris uciei, jè e è cussì tante braùre che nol è 
facil dumiesteale. Cui che le à vude tant che compagne di cjace 
al sa che no à la viltàt dal cjan, une bestie di golàr, simpri pronte 
a ubidî ai ordins menant la code, cence olsà meti in discussion 
ce che al decît il paron. Jè no. No i passe nancje pal cjàf. La sò 
no je l'anime di une massarie. E duncje, se e cjape cualchi prede, 
bisugne simpri contratàndi la proprietàt. Ufrîi alc in cambi. 
Nome cussì e pues cedi. Ma cemùt che si fàs jenfri i simii, mai 
intune cundizion di suditance. La elegance dal so ardiment si le 
viòt subit tal svol. No i plasin lis figuris metudis in sene dai scjaps, 
parcè che no podarès mai cjapà in considerazion une cundizion 
di vite li che a son cjàf scuadre e gregaris. No sopuartarès nancje 
il davoi che a fasin i corvats o lis goris. E passe cidine come une 
ombrene, juste segnalant la sò presince cuntun sivîl lunc. Tant a 
dî: o soi ancje jo! 

Angelo Floramo 


La cere dal triangol 


| vons ai vedeve las sigurazions come il fum tai vdei. 
Pal fouc a bastave Sant Florian, pa la tampieste Sant Urban 
e pa las saetes Sante Barbare. Ai si avodave a Sante Luzie pa la 
viste, a Sante Polonie pai dincj e a Sant Roc pa la gjandusse.? Pa 
la salùt dai nemài inveze a Sante Brigjide irlandese, a SantJacum 
o a Sant Antoni dal purcel. Se po las vacjes ai calave il lat o ai lu 
pierdeve, ai cugnive metisi davòrman ta las mans da la Madone, 
che di lat alc a saveve par vîe nudrît un cussì biel canaut. A nol è 
un cas che las glisies dedicades a la Madone dal lat ai vei simpri 
a ce fà cun nemài che ai molg. Come la glisie di Zancan, dongje 
Través, dulà che a partive une vobide? storiche che, passant 
adùer da la Cose, sot Colmoni e par la Val di Preon, a menave 
i nemài in Cjargne. Tant impuartante che al fo clamat il mestri 
Pilacorte a scolpî il portàl cun sore une graciose Marie che a i 
dà di tete al Bambin Gjesù. La strade par rivà sù in Pieltines e 
Malins, a piè ben s’intint, a ere lungje e periculose e a podeve 
sozedi di dut: che a rivàs une bissebove? cun tons e saetes, 
che une vacje a colàs tun dirup o che une lipare a la becàs. 
Par sconzurà chescj pericui, a si doprave la cere dal triangol. Il 
triangol al ere un plat di legn poàt sore une stengje di vuàr di 
massomeno trie metros. Su trie spigots di fier, un par cjanton, 
ai vignive impirades atitantes cjandeles e impiades subit dopo 


1 peste 


tratturo, mulattiera 


3. forte temporale 


Musuta apotropaica a Clausîet 


il ceri pascàl. Finide messe, i muinis 
di Sompforcjal ai sminugave ce che a 
restave di chestes cjandeles e ai meteve 
une prese di chest sighic* di cere par 
bustute. Il prin di Mai, cuant che a si puartave illatinlatarie a pro 
da la Glisie e il dì dopo a pro dal pridi, ogni famee a podeve ritirà 
tantes bustutes par tantes vacjes che a veve da mandà in mont. 
Lavee da partî, l’omdi cjase alfaseve intun cuar unbusut cuntune 
foredorie,° al distrideve la cere intune sedon e po, mulisite, a 
la fracave dente cul poleàr. Pa la int a ere une benedizion che 
a valeve ben pi da la tant nomenade sigurazion FATA (Fondo 
Assicurativo Tra Agricoltori) e che soredut a costave un grum 
di mancul. In reonte, la Pitinicje a faseve sul cerneli da la vacje 
regjine, ché cul sampogn pi biel, (vuîe i etolics ai la clamarès la 
vacje alfa), une cràes taànt i pîei cuntune fuarfute. La Pirissine 
inveze, origjinarie di Natarù, stant su la puarte da la stale, 
cuntune frascjute di aulîf benedet a sborfave las vacjes cu l’aghe 
dal caup® disint: “Partin in non di Sante Marie e di Sant Liberàl 
e che nissun si fàsi dal màl”. Ma cumò parcè ese finide cheste 
usance da meti la cere dal triangol pascàl tai cuars da las vacjes? 
Sempliz. Parcè che las vacjes modernes ai nas... sence cuars e se 
po ai àn da Zîin feries, ai van cul camion. 


Gianni Colledani 
Furlan di Clausîet 


4 
5 


segatura 
succhiello, trivella da legno 
6 truogolo, abbeveratoio 


Tasìn 


O sai di te 

che tu sàs 

di me... 

Savòrs, un timp, cumò 

magari 

cussì no, o nin 

ducj inaltrò, e intant 

nadìn 

tal cjadin cidin 

di ce che plui no vin. 

E no vin 

vin 

di là, ma di là 

o vin di là, 

sì che 

fermiti, fermìnsi, tasìn: 

il nestri volési ben nol è 

che un scjaldàsi i pîts fruiàts sot dal bleon; 
un jevàsi imbramîts cricant sui vues di veri; 
un sfantàsi dai acents, il dislidisi dai sens; 
il to judàmi cui vistîts, il gno judàti cui botons; 
il nestri sparagnà flat, fà dai dîs rosari. 


Sì che 

fermìnsi, tasìn, 

timp o tart il timp Raffaele Serafini 

al tarde e né Premi te categorie “Lingue tamontane 
i tal concors di poesie 

cun lui Di 


“Uno scritto d'Amore - Amore ti scrivo 
o saludìn. Cjasteons di Sopula 2022 


Mandi 


Mandi: ... che Diu al sedi e al resti simpri cun te e cun ducj nò. 
Mandi: un salùt, une cjarece, une supliche | un avòt di cdr | 
un pinsîr passionat | une preiere al cîl | al paisan, al forest, ai 
migrants che a van lontan, a lis feminis cence fîs | une cjarece al 
paîs dulà che tu sés nassùt | un cjant a la nature: mandi plovisine, 
torne prest a rinfrescjànus 

Mandi: ai amîs di zoventQt | il salùt cuotidian di ognidun di nò, 
a chel che al lavore cul cjàf o cui brags | un pinsîr afetuòs, che 
si compagne a une cjarece, al prin amér | a chei che a an il cor 
plen di marum, ai sòi e bandonàts, a chel che al è content par 
jessi tornàt | ai fruts che no àn mame ni pari 

Mandi: intal cjatàsi di front a une tace di vin, a zuià di cjartis, di 
balis, dimore | un augùr passionàat pe salùt fisiche e pe serenitàt 
dal spirt | un cjant a la vite, al passat, a le pàs ricjatade | la 
peraule plui semplice di ducj nò, che o stin a spietà une felicitàt 
pierdude 

Mandi: mandi, o sin Furlans; pe nestre lenghe o vin di bati pîts e 
mans | un arùt cjant di sperance, dal cùr, dal nestri Friùl | e je la 
bussade ultime al cjàr che al sta par partî | al è il salùt di cumiàt 
di chel che al partìs par simpri, par un leam che nol à di finî | e 
je la peraule che ti compagne e ti pon intune dimension e intal 
eco dal infinît 

Mandi: che Diu al sedi e al resti simpri cun te e cun ducj nò. 


+ Onorio Bolzon 
Cors pratic di lenghe furlane di Sarvignan 


Lis dorifaris 


| disesiet di Jugn, come che ducj a san, e je la fieste nazional 

des dorifaris. 
Jo o sai che o vés di vivi ancje voaltris. Ma no podaressiso là a 
vivi un toc plui in la?! 
Pieri al sacramentave ogni primevere, cuant che al viodeve la 
invasion des dorifaris intal strop che al veve samenat lis patacjis. 
A jerin nassudis dutis, bielis in salùt. Cumò a vevin bielis rosutis 
di un blanc fof, fueis tenaris di un verdulin gustòs. Un bendidiu! 
Un par di més e za Pieri al si viodeve plet a cjapalis sù, a netàur 
vie la tiere, a spelàlis (lis scussis ai cunins), a cueilis lessis. A 
mangjalis cun cuatri grans di sàl. O ben rustidis. O magari ancje 
in purè. O pÙr, cence spelalis, cueilis intes boris, cuant che al fàs 
la gridele cui amîs! Za al si leche i lavris. 
Ma no! Maledetis lis dorifaris. Che a supin sù dute la linfe di vite! 
Cuntun seglotut, matine a buinore dal disesiet diJugn, cula sante 
pazienze e cun cualchi sacravolt, Pieri al cjape sù lis dorifaris une 
par une. Cence dismenteasi di cjalà ben par dentri de fuee, che 
li chés sfonderadis a poin jù i ùfs, picinins di fà fature a viodiju, 
bon di chel che a tirin sul neri. 
Une pinitince che nancje il frari plui trist di Barbane inte 
confession plui penze! 
Jemplàt par tré cuarts il seglotut, lis dorifaris za a tremin! Che 
intes lòr liendis che si tramandin di dorifare mari in dorifare fie, 
a contin di dòs pieris, slissis, che si sfreolavin une su ché altre cu 
lis dorifaris intal mieg. Une fartae, i umans a clamavin cussì chel 
magalizi, che no si salvave nancje une! 


Sigùr che cumò Pieri al va a cirî lis dòs pieris o magari lis à 
zaromai prontis... adiu dorifaris! 
Ma no. 
Pieri al torne a pensa che ancje lis dorifaris a àn il dirit di vivi. 
Magari un toc plui in là. Un toc plui in là al è l’ort di Pauli. Chel 
dispetosat di un Pauli! Che al mande la sò cjavre a passonà sul 
gno, che al spacole il gno noglàr par che lis nolis a colin sul so, 
che parfin al mi bute porcarie sot vie de mè cjarande! Cumò lu 
rangjijo chel salabrac di un! 
Cenonè Pauli al à samenadis lis patacjis insom dal so ort, su la 
ponte plui lontane di chel di Pieri. Ce fà? Masse pericul di fasi 
viodi a la fin là vie. 
Ma Pieri al cjate la soluzion: “Viodéso, sioris dorifaris, chés li a 
son lis melanzanis di Pauli. A àn lis fueis buinis tant che chés des 
patacjis. E po, di fuee in fuee, planchin planchin, o podés rivà là 
che o volèés. 
Un cjalon di ca e di là, nol è nissun. Svelt al disvuede il seglotut 
tal ort di Pauli, che lis dorifaris a vadin a gjoldi di là. Mai plui tant 
ben! Altris fueis frescjis di roseà! Une altre cualitàt di fuee, ma 
une plui buine di ché altre. 
Ma inta ché stesse sere no si cjatino di gndf intal ort di Pieri?! E 
ancje lì al è ancjemò tant momo di supà sù. 
E inte dì dopo repliche! Di un ort a chel altri, di une fuee a chè 
altre, mangja di sglonfàsi, lis dorifaris plui bielis e lusintis e 
passudis che mai si vedin viodudis. Che ogni dì, cun di plui par 
prionte, a àn ancje il ben di gjoldisi un picul viag dentri intun 
seglotut, cence paià nuie! 
Véso capît parcè che a àn decidQt di fà fieste nazional il disesiet 
di Jugn? 

Laurin Zuan Nardin 


Elio 


al è svolat vie 


ice ai vincjecuatri di 
Jugn dal mil nùfcent e 


setantevot, subit dopo misdì 
un cuatri nùi ch'e corevin come 
danàts e àn molat jù sul paîs un 
biel pòc di tampieste e subit 
daùr al è tornàt il seren. 

Elio, come tancj altris dal puest, 
al è lat tal vignàl denant di cjase 
a viodi ce dams ch'e veve fat le tampieste, si jere metùt a tirà vie 
chei vidigs rots ch'e pindulavin. Intun moment al è jevàt un aiar 
fuart ch'al pleave ben e no màl i pomàrs ch'e jerin dulintor tal 
vignal. Chest si è voltàt a cjalà di ce direzion ch'al rivave l’aiar e ce 
ti viodial: de bande di San Denél e vignivin indenant ndi neris che 
si rondolavin un sore chel altri e sot di un di chescj le codeboie. 
Come une plere dal cuel lunc che drindulant e rivave jù fintremai 
par tiere, tant ch'al pareve ch'e cirìs alc di cjoli sù. Intant ch'al 
cjalave l’inmanessi di cetant, l’aiar al deventave simpri plui fuart, 
tant che i veve puartàt vie il cjapiel e le codeboie e jere rivade 
scuasit sul paîs, le viodeve tirà sù cetante robe fin adalt dai ni. 
Lassàt pierdi di cori daùr dal cjapiel, al à pensàt di inviàsi par 
cjase. Fats ch'al veve chei cuatri scjalins e rivàt denant de puarte 
de cjase, le codeboie e jere za da pît dal vignal ch'e slidrisave dut, 
supant sù ce ch'e cjatave. L’aiar al jere deventàt cussì fuart che 
par stà impins si jere grampàt cuntune man te ringhiere e cun 

ché altre al cirive di brincà le mantie de puarte. Si tignive dàr cun 
dute le sò fuarce par no fasi puartà vie dal aiar ch'al deventave 
simpri plui rabiòs, che i someave ch'al volès sbregài vie i vistîts. 
Dulintor un fumaron di polvar e di tantis robis ch'e svolavin, tant 
che nol rivave a viodi nancje li ch'e jere le mantie de puarte. 
Al à scomengàt a sintîsi algà di pés e sbalotà di ca e di là, cun 
robe che i rivave intor e al sintive le man ch'e steve molant le 
strente al pareman. Une bugade tant plui fuarte lu à intorteàt 
intune sorte di bovadice cussì potente di fài molà le prese, 
tant di lassàsi puartà vie come une plume. Rondolàt e sbalotàt 
insiemi a cetante robe che i petave intor, si sint biel che poiàt 
ma nol saveve indulà o sore ce; le bovadice i fasè fà ancjemò dòs 
marculis lassantlu li. Biel che l’aiar al leve svantantsi, si è puartàt 
vie ancje il fumaron, cussì che Elio al è podùt viodi li ch'al jere 
sentàt. 

Tiràt flat, si è cjalàt ator e cun cetante maravee al à vùt le 
sodisfazion di sedi sentàt tal morbidin sul ledan de cort a mieze 
strade tra il vignàl e le cjase. Si è ben palpàt di cjaf a pîts e viodùt 
ch'al veve nome cualchi sgrifignade, i vistîts ancjemò intor ma 
nie di rot, planc planc si è tiràt sù e, smontàt dal ledanàr, si è 
inviàt viers cjase svuincant cetante robe che l’aiaron al veve 
sparnigcàt. | soi di cjase e jerin fùr de puarte sul baladòr che lu 
cjalavin come un miracolat. 

Cuant che mi à contàt di cetant o ai podùt capî trope pòre ch'al 
à vOt, za ch'al cjacarave e al tremave come une vermene e al à 
finît disintmi ch'a ’nd è vude tante fin a pierdile tai bregons, ma 
cjatantsi parsore dal ledanàr, al jere colàt tal puest just! 


Carlo Zanini 
Furlan di Colorét 


La Storie dal Aiar 


AU une volte, intun paîs spierdùt, un om che al possedeve 
un cjamput di forment e chest i permeteve di mantignî la 
sò numerose famee. Ma une dì l’Aiar al soflà fuart di chés bandis 
e al puartà vie dut il forment, cussì che e rivà miserie nere. 

Il nestri om, alore, al decidè di là a cjatà l’Aiar par fasi risarcî. 
“Ce cùr, om, l’Aiar al è un orcul che al divore dut ce che al cjate 
su la sò strade! Al è a stà intun palac grampàt al spic di une 
montagne!” i disè la femine. 

Ma a lui no i impuartave: l’indoman a buinore, cul fagotut di 
sorevivence su la spale, al saludà femine e fîs e al partì. Cjamine 
che ti cjamine, aromai al jere scùr, ma ve che al vualmà une 
lusute. Rivaàt dongje, i someà une cjase signorîl, e al tirà la cuarde 
cu la campanele che e jere denant dal puarton. Dopo tant spietà, 
al sintì cualchidun rivà e une vosute: “Sia lodato Gesù Cristo. Ce 
voléso?”. Chel al jere un convent, duncje, un convent di muiniis. 
“Sempre sia lodato! O soi un piligrin, podéso tignîmi a durmî 
usgnot?”. Cussì chés lu ospitarin cun tante buine gracie e lui ur 
contà che al leve li dal Aiar par vie dal dam che i veve fat. Lis 
muiniis i derin ancje di mangja, oltri che di durmî. Tal indoman di 
matine, fate gulizion, l’om al saludà e si invià pe sò strade. 
Cjamine che ti cjamine, finalmentri al rivà a cjase dal Aiar: il palac 
al jere dut trasparent e lusint, cun paréts di cristal imensis! Al 
jentrà, e viodint che nol jere nissun, i vignì une pensade: “Se l’Aiar 
al rive cumò, che al sarà plen di fan, mi mangje intun sél bocon!”. 
Alore al cirì un ricès sigùr e li, cuacj, al le a platàsi. Spiete che ti 


|” 


une vés teribile e tonà: “Ucci ucci sento odor di cristianucci 
Lom platàt, zito, nancje nol tirave flàt pe pòre. 

“Ucci ucci sento odor di cristianucci”, al ripetè l’Aiar, cussì fuart 
che a tramavin ducj i cristai! 

“Ucci ucci sento odor di cristianucci”, pe tierce volte. No sintint 
fladà anime vive, si metè a taule e al mangjà une grande pignate 
di polente e lat. 

Po dopo il nestri om al saltà fùr dal scuindarili, si presentà, e i 
contà che cul forment che i veve puartat vie, lui e la sò famee 
cumò a pativin la fan. 

L’Aiar, indulinciat, al volè judalu: “Alore us doi chest mus: baste 
dîi Eri Cacaeri! e il mus al fasarà une pissande (o cjiade) di 
monedis di aur che a no finissin plui”. L’om al ringrazià e, cjapàt 
il mus pe cjavece, si invià pe strade di cjase. 

Calade la sere dilunc il cjamin, al scugnì fermàasi al convent. 
Cheste volte lis muiniis a forin ancjemò plui zentîls e, sistemat il 
mus te stale, a derin di mangjà al ome tra une tace di vin e chè 
altre, i faserin disvelà il segret dal mus e de formule magjiche. 
Cussì, vie pe gnot, cidinis cidinis a lerin te stale e a sostituirin il 
mus magjic cuntun altri pareli. 

L’indoman di matine l’om no si inacuarzè di nuie, al saludà lis 
muiniis e insiemi cul mus al cjapà la vie di cjase. Cuant che al 
rivà, al clamà la femine e i disè di puartà fùr un lingQl, po al 
clamà ancje i fîs e al menà ducj in place, che al voleve mostrà 
ai siei paisans il regal dal Aiar. Al tindè il lingùl par tiere e al fasè 
là parsore il mus, po i rivolzè la formule magjiche: Eri Cacaeri! 
Il mus però nol moveve cei. Eri Cacaeri! Di monedis di aur 
no ‘nd si viodeve nancje une! AI enesim Eri Cacaeri! il mus al 
jemplà il lingdl di buiace e i curiòs li ator a ridi a crepepanze! 
Ma l’om no si rassegnà e al tornà li dal Aiar. Si fermà al convent 


pe gnot e cuant che al tornà a partî tal indoman a buinore, 
lis muiniis i racomandarin di fermasi simpri li di lòr cuant che 
al tornave indaùr. AI rivà al palag di cristal e al spietà l’Aiar. 
Biadelore che al rivà: “fffiliii ... ffffiiiii. fffffiiiiiuuuu ... Ucci ucci 
sento odor di cristianucci!”. Co l’Aiar al ve slapàt il past, il nestri 
om al saltà fùr dal scuindarili. A viodilu, l’orcul al tonà “Ancjemò 
chi? Ce volèso?”. Lom i contà dute la malepasche. 

E l’Aiar: “Alore us doi cheste taule: ogni volte che i ordenarès 
Taule Parecijiti! la taule si parecjarà di ogni ben di Diu!”. Lom al 
ringrazià, si metè la taule su la schene e jù viers cjase. Pe gnot 
si fermà al convent e cheste volte lis muiniis a forin ancje plui 
premurosis e i derin tancj di chei taiuts che i faserin palesà il gndf 
segret: Taule Parecijiti! E la taule si sarès parecjade di ogni ben di 
diu! Vie pe gnot, intant che l’om al durmive biel peng, lis muiniis 
a gambiarin la taule magjiche cuntune altre compagne. Tal 
indoman, l’om al partì une vore a buinore, cu la taule cjamade su 
lisspalis, saludantlismuinis, chearidugavintra dilòr, cuisa parcè... 
Rivat a cjase, al clamà femine e fruts, ju menà in place e ju fasè 
sentà ator de taule, po dopo al pronuncià la formule magjiche: 
Taule Parecjiti! Su la taule nol comparive nuie. Al ripetè la 
formule plui e plui voltis, ma dut dibant. La int vignude a curiosà 
si metè a ridi e a cjangonàlu. Ma il nestri om no si rindeve e al 
tornà li dal Aiar. 

“fffiliii ... ffffiliii ... fffffiliiiuuuu ... Ucci ucci sento odor di 
cristianucci fffiiiii ... ffffiiiii ... fffffiliiiuuuu”. L’orcul al tornà 
businant, e al jentrà tal palag di cristal. 

L’om al spietà pazient che al consumàs la pignate di polente e lat, 
po al saltà fùr dal ricès e si tornà a presentà, palesantji dut il so 
malcontent. Cheste volte l’Aiar i fasè des domandis e savùt che 
al leve a durmî tal convent des muiniis, i disè di stà in vuardie di 


lòr e i dè un pàr di magutis di len: bastave dîur Macutis Magutait! 
e lis magutis a varessin dat jù racladis a man salve a cui che lis 
ves meretadis! Dut content, l’om al ringrazià e cu lis magutis sot 
dal brag al cjapà la rive jù. Cheste volte, co si fermà, vignint scùr, 
al convent, al fo une vore prudent e al durmì cuntun voli sieràt 
e un voli viert e tignint ben strentis lis magutis! Tal biel mieg de 
gnot ve che cidinis a jentrarin te sò cjamare lis muiniis e a lerin 
viers di lui par sbrugnài lis magutis. Alore l’om si tirà sù a colp sul 
jet e al ordenà Macutis Magutait! E lis magutis jù a da pachis di 
vueli sant a chés birbantis! 
“Ahi, Ahi!” a jesolavin, ma lis magutis no si fermavin. Al varès fat 
dismeti lis magutis dome se i vessin tornàt indadr il so mus e la 
sò taule. Lis muinis a scugnirin ubidî e il nestri om al podè torna 
trionfant al so paîs, cu la taule cjamade sore il mus e lis magutis 
sot dal brac. AI clamà adun dute la famee su la place, al colocà il 
mus sul lingùl, e i disè: Eri Cacaeri! E il mus al dispensà monedis 
di aur a profusion! Po, ae taule, che ator si jerin sentàts femine e 
fruts, al ordenà Taule Parecjiti! E la taule si parecjà di ogni ben di 
Diu! E par chei lazarons che a volevin fà i furps, cirint di grampà 
cualchi monede di aur o cualchi goloseg, lui al ordenave aes 
magutis: Macutis Macutait! e lis magutis si metevin a vuadolà 
di sante reson! 

Maria Dolores Miotto 


Lis muinis a son descritis in maniere fàr dai canui, che a son furbutis e 
gaudentis... Cui sa in ce lùc che mé mari e veve sintùt o let cheste storie: jé 
me contave par furlan, e viodile scrite forsit al podarès fà vignî in ments a 
cualchidun la origjin vere de Storie dal Aiar. 


La piora 


D a mè i vin sinpi vàt cetantas bestias: tal cjét! vacjas, 
gjalinas, piòras e il purcit. In cjasa, cualchi ucelut, e gjats 
duta la vita! 

Cumò i voi cjacarà das piòras: mé mari a na las podeva somergi,? 
a las clamava pioratas, parcè che as nasiculava* un cimi il fen e 
dopo ai lu tirava jù da treséf* e via in bas, sot das talpas. 

D’Astàt as leva in mont cu las vacjas e, cuant ch’as tornava 
in Setenbre, a bisignava tondîlas e prin, par ch'a nas fuìs, leà 
las talpas; un lavorat ch’a nal mi plajeva par nuia, parcè che i 
vevi poura di taià la piel e no nomo la lana. Biadas, as belava 
disperadas cuant ch'a sucedeva, e a mi a mi vigniva da vaî, parcè 
che as mi fajeva doul.> 

Una vélta i vin distiràt la piòra su la bleon, i la vin ben ben leada, 
i la vin tonduda e dopo jo i ai molat las curdelas prin che me màri 
a la cjapàs pa tanàcala® par menàla tal cjòt, cussì dal det e dal fat, 
a à cjapàte a è fuida. Jé a leva su pai pràts e nò davour a clamàla: 
nuia da fà, a coreva sinpi plui in su e nò davour, fin cuant ch'i vin 
scuignOt tornà in cjasa, cenga flàt e avilidas parcè che ormai i na 
la viodevint plui. 


stalla 

sopportare 

annusavano con sufficienza 
mangiatoia 

pena 

collare di legno 


DU saWN 


Trop di pioris viers i monts 


Cuant ch'al è tornat dal lavòr gno pàri, cun gno fradi ai son làts a 
cèrila fint da pé da mont, ma nuia: a era propi sparida! 

Cetant tinp dopo, gno pàri ta l’ostaria al veva sintàt che a 
Dentranp, ta Stala,” ai veva una piòra ch'a nai saveva da indulà 
ch'a era rivada: a sci era tirada dongja das vacjas ch’as era sù pa 
mont a passon e a jur era lada davour. 

“loiii a è la mè”, al à det gno pàri e via di corsa a Dentranp a 
viodi di recuperàla, ma n’ai era massa contents di tornàia parcè 
che ai veva già decidùt di fà un bon toc’ di jè. Ma a era propi la 
nesta, parcè che a veva un segno tas vorélas, cussì gno pàri a l’à 
puartada tal cjòt. 


Iside Del Fabbro 
Furlan di Davoussja (Pràt di Cjargne) 


7. stalla sociale 


Ricuarts de mé famee furlane 


Mi clami Norma Romotowski e la mé famee e je di divignince 
polache e argjentine. O soi mestre di musiche e o soi a stà 
a Buenos Aires. 

Mi soi maridade cuntun zovin furlan che al è rivaàt in Argjentine a 
cuatri agns, daspò de Seconde Vuere. Si clamave Gianlino Pagura 
e al jere di chè famee di Sopula che e à ancjemò la Sgnaperie. 
O ai vùt une curte impromission, dome sîs més, cussì che o 
cognossevi di tant pòc la famee dal gno om; lòr a son deventàts 
une casse di sorprese! 

Une dì, daspò cene, un sunsùr misteriòs si sintive te stanzie: e 
jere la ligrie, che planc planchin e gotave sul umòr di ognidun... 
e la casse si vierzè!!! 

Une sunete e invasà l’aiar cuntune melodie vivarose, la mari de 
famee cun sé fie e une brùt a scomengarin a cjantà: “..e la ligrie 
e je dai zovins...?. 


siei cuatri frutats ur lerin daùr e a rispuindevin! Un al cjapà il 
puest dal diretòr, e al disè: 

“TU tu fasis il tenòr prin” e “Tu, il secont”. 

“Pai, tu tu cjantis cun me, né o fasìn il bas” e “Tu fas un cuintri 
cjant aes feminis... dai mo, tu puedis!” 
Un spetacul maraveòs! Un còr al vignì fàr! Spontani, armoniòs. 
Come che o jerin un public ferbint e bramòs, mi cjantavin, une 
daùr che altre, cetantis cjangons, massime lis “alpinis”, e mi 
voltavin lis peraulis par spagnQl. Il gno cùr al zirave mat intun 
màr di emozions! 

Dés sclesis, ancjemò, mi smorsein insot: la cjangon L’emigrant 


ch'e mande fùr cetant dolòr, e Stelutis alpinis, ch'e tache cun 
chestis peraulis: 


“Se tu vens cà sù ta’ cretis 

là che lòr mi àn soteràt, 

al è un splaz plen di stelutis; 
dal miò sanc’|l è stàt bagnàt”. 


Une imagjine fantastiche, une metafore perfete... nude e crude. 
Tant che studente di musiche che o jeri in ché volte, mi sintivi 
tal paradîs... tal teatri Colon a Buenos Aires! E ogni volte che si 
tornave a fà chel sucès, o tornavi a sentàmi te poltrone comude 
dal gno preseàt teatri! 

La mé famee furlane! 

| cjantants magjics di chei di Pagura: Livio, Gjigjia, Azucena, 
Diana, Gianlino, Maurizio, Enzo e Pablo. 


Norma Romotowski 
Furlan imparàt al Cors inmanedt 
de Sociedad Friulana di Buenos Aires (Argjentine) 


Il pes, 
particolar dal paviment a mosaic de basiliche di Aquilee 


(foto D. Pagnucco) 


Lui 


1 S S.te Ester di Babilonie regjine 
2 D S.Oton vescul Madone dal lat - Perdon di Barbane 
3 L S. Tomas apuestul O 
4 M S. Eliodòr di Aquilee vescul 
5 M S.Antoni Marie Zacarie predi 
6 J S.te Marie Goretti vergjine 
7 V Ss. Claudio vescul 
8 S S.Andrian Ill pape 
9 D Ste Veroniche muinie 
10 L S.Piuldi Aquilee pape 9 
11 M S. Benedet abàt Patron d'Europe 
12 M SS. Ermacure e Fortunàt martars  Patrons dal Friùl V.J. e di Udin 
13 J Dedicazion de Basiliche di Aquilee 
14 V S.Camil di Lellis predi 
15 S S. Buineventure vescul 
16 D Madone dal Carmél 
17 L S.Alessirimit (_) 
18 M S. Fidrì vescul 
19 M Ste Rine muinie 
20 J S. Apolinàr di Ravene vescul 
21 V S. Lauring di Brindisi frari 
22 S S.te Marie Madalene dissepule 
23 D Ste Brigjide di Svezie muinie Patrone d'Europe 
24 L S.te Cristine di Bolsene muinie 
25 M S.Jacum apuestul (D) 
26 M SS. Ane e Joachin 
27 J S.Aureli vescul 
28 V SS. Cels e Nazari martars 
29 S S.te Marte di Betanie dissepule 
30 D S. Pieri Crisolic vescul 
31 L S.Ignazi di Loyola predi 


La cuaia 


Ux misteriòs, plen di riferiments sot vie, preseàt da ducj 
chei che ur plàs mangjà ben. Ma provàn a incuadràlu ta 
chistis pucjis righis. Un timp al era bocon privilegjàt pai cjagadòrs 
che a fasevin una fadìa mostra par cjapàlu. AI è ussel migratori 
che, da l'Africa, al riva in Vierta ta lis nostris cjeris, al si ferma 
duta l’Estàt, al nidifica e po dopo al torna ta la cjera cjalda par la 
Sierada. Il nît al ven fat sora il teren e cuviert di fueam, jerbis e 
bachetuts: a pogn fs che a tirin al zàl “maglàts” di tacis marron 
scùr. 
Cuant che si ferma a vivi ta lis nostris campagnis, a tint a platàsi 
scrufantsi e svualà il minim nesessari. Cuant che si cufa a si 
sconfont cun dut se che a sta ator. 
Un timp, cuant che la blava a era semenada in lungjis cuieris 
fatis cun la vuargina, se a era scorsenada o in cés di vèér pericul, 
a saltava da ’na fila a ché altra, tant da fala spes francja. 
Chest so mout di paràsi la ghirba al è dopràt ancja par nomenà 
i pulitics, che a van da un partît a chel altri o da un schiriament 
a chel altri. E duncja par chest a scuegnin fà “il salt da la cuaia”. 
Unica diferensa a è che la cuaia a lu fa par salva la sò vita, i 
pulitics par ingrassàla. Ma a la fin, interessant a è savé che il 
pulitic saltadòr al nol crout pi nencja in se stes. 
Altris citazions a la vita e al comportament da la cuaia a cunvivin 
in ducj i paîs dal nestri Friùl; chino vegnin pandudis par il pudòr 
nesessari a rispietà la bestia. 

Il Strolegant 


Il gjambar di aghe dolce 


Af che al è indaùr. No nome parcè che al cjamine indadr. 
| futuriscj e chei che a esaltin il progrès lu acusin di voltà 
la schene al avignî, cjalant nome al passat, che al à simpri ben 
fissat devant des sòs antenis. Un spirt nostalgjic, in sumis. Un 
di chei che a suspirin pal timp di une volte, che a spampanin 
simpri la lagne “si steve miòr cuant che si steve piès”. In efiets, 
a viodilu, il gjambar nol rive a slontanàsi des sòs “pigulis robis di 
brut gust”, un mont che cuasi simpri al coincît cun chei cuatri 
claps li che al è nassùt e che a son la sò tane. E li che al spere di 
murî. No si lasse puartà de curint, de direzion obligatorie. Anzit, 
al somee che al vedi dispresi pe main stream. Par chest motîf 
nissun si insumiarès di dî che al è trendy. AI à miòr il fondàl di 
pantan, che masse lusòr. Tu lu cjataràs a torzeonà simpri li, di 
bessél par plui. No si fide dai puescj masse frecuentàts e nancje 
des compagniis numerosis. Par lui cuant che si è in doi al è za 
un assembrament. In tré, une fulugne insopuartabil. AI podarès 
jessi trancuilamentri la reincarnazion di un eremite. Nol podarès 
mai vivi intun ambient malsan, contaminàt e sporc. Al è un 
ecologjist convint. A son in tancj aromai che a disin che se lui al 
è, al val dî che la nature e je ancjemò incontaminade. ViodQts i 
timps, noaltris o vin tuart, e lui al è reson. 

Angelo Floramo 


Il Pache di Molevane 


ar la Sense e pal Perdon encije il Pache di Molevane, framieg 

di tencj biàts torzeons, al rivave su a Clausîet. A lu pocave 
la brame da racatanà cualchi tai di vin e, parcè no, une prese di 
Macubin. Il tic toc da las talmides, che lui al puartave d’Estàt e 
d’Unvier, al pandeve che al ere sore il volt di Pissimbolie e che, 
in curt, al varès cjapàt la clapadorie da la Cueste. 
AI ere un scjassili di om, tignùt adun da une gjachetute cui 
comedons fruiàts e da braghesses cun pi blecs che vilùt. Une 
barete fracade sul cerneli a i tignive in sest la cjavelade onte. 
Il Pache al sameave tant a chei pipinats? che i contadins ai met 
tal bearg par sfornareà i dordeis in timp di vendeme. Par vie 
dai dincj disclucîts* a nol podeve mastià ben. Par chest al zeve 
indenant a rube mulisite, polente, mignestre e mfei cuets. Il pan 
vecju che a i deve uì dal for a lu meteve a smueleà tala gavete 
militàr che al tignive simpri a spal-arm e po al si tirave a mangjalu 
su la scjalinade di Sant Jacum. AI cjanìve* la fan, ma tal curtîl da 
la Ciriane a si lu vedeve dispès magolà? un ruf di polente e bevi 
un got di neri. AI durmive dulà che al si intivave, pal pi tala stale 
di Rudin, incagnassàt? ta la laubie dal scjernam. 


magrone, perticone 
spaventapasseri 
denti che tentennano 
pativa 

palpeggiare 

coricato, rannicchiato 

A nol saveve ni lei ni scrivi, ma al saveve a memorie un grum di 
preieres par talian e par... latin che, puaret, al diseve cocodant. 
AI ere umbroes e cul cjàf simpri a noles. Par dut chest al ere il 
zimbel da la mularie che a i zeve davér in schirie, fasintji sestats 
e sbeleantlu sence recuie. 

Guai a cjatàsi dongje, parcè che cuant che a si stigave al molave 
vie gadufs da vueli sant e bieles pecades tal viadoro. Dut rovan, 
a chescj canais a i businave: “Ro, ro rochei, co, co codàrs, ba, ba 
bacedes, pa, pa pandolos, ve, ve vessivos il gja, il gja il gjaul a co, 
co codez!” 
Da rabiàt al faseve pòre. Par chest none Gnese a diseve a la 
gnegute: “Jùet mo, garzone, da fà la brave, se no clami il Pache!” 
Par cuistà la bocjade a si prestave a fà cualchi lavorut stagjonàl: 
puartà ledan, legnes e fen cul cos, scjassà trape e torcjàale. 

Ducj a i deve un bocon: un plat di mignestre, un tocut d’argjel, 
une palote di farine. Cualchidun encje un francut che però lui al 
zeve davorman a poàlu tala ostarie di Carino par un dopli. Tante 
a ere la brame di garp che, zint par las famees, al beveve encije il 
vin torgol” e i fundirums. E se po il Rusalem a i deve un fiasco di 
chel bon, a lu tignive come une relicuie e di tant in tant, vie pa la 
not, a i deve un cluc. E denant dì, stant come ingussulît sul antîl 
da la puarte par no zî in tramboles, cu la vùes folade al cjantave: 
“Il buon vin fa lieto il cuor, d’una sbornia non si muor”. 

Sì, il Pache al ere un cjochele. Ma, muart lui, ai no àn seràt 
nissune ostarie. 


Gianni Colledani 
Furlan di Clausîet 


?. torbido 


Cence respîr 


Un vint ledròs 

al savoltà la tiere. 

La vite e cor sul fîl 
cence respîr 

tes gnots di burlag. 
scùrs sieràts 

e lis stradis vueidis. 
Une sirene, 

une cjampane sorde 
lontan 

e romp il cidinòr, 
nancje un cristian 

a consolà la muart 
tal vueit cence confuart. 
Sui praàts di rosade 
al torne il rivoc 

des vòs amadis 
lizeris 

come il svol de pavee 
a consolà il cùr, 

a suià lis lagrimis 

tai voi scaturîts. 


Egle Taverna 


2‘ premi al concors “V6s de Basse” - Sant Zorc di Noiàr 2021 


Pescjaà cul zei 


o soi partît pal Belgjo ch'i eri incjamò frut, ma no ai mai 
di il paîs indulà ch'i soi nassUt e i ai fat i prins ains 
di scuela. | ai fat i prins pas tal borc dal cjascjel ta ‘na famea di 
mesadris dai conts di Sopula. 

Chei ch'a son nassQts tai ains cuaranta di sigur a s'impensin ch'a 
era doma na pompa a servissi di dutis li’ fameis e li’ bestiis dal 
borc. A si cjatava tal pràt di front la cjasa dulà che, in chei ains, 
al steva il fatour dal cont e, tai ultins ains, al era zÙt a stà propriu 
un dai conts. L’aga dal trop plen da la pompa a zeva zu tal flun 
traviars un fossal di scaric ch'al passava davori il louc dulà ch'a 
steva la famea dai Grilu (Zoccolante). 

In cjasa nustra i ai simpri sintàt contà che ta li’ zornadis cuant 
ch'a fasevin funsionà il mulin, il mulinàr al sbassava la portela 
e al fermava l’aga par fà zî la roda. L’aga dal flun si alsava e a 
faseva livel e a rimontava encja sul fossal di scarico. A ‘stu punt, 
li’ trutis dal flun a vignevin su tal fossal e a stevin li fin cuant che 
il mulinàr nol tornava a alsà la portela e lassà scori l’aga. 

Mé barba Secondo, vintjodùt’sta muina, alà vOt la biela pensada 
di meti un zei cuntra curint tal fossal e cussì, cuant che l’aga a 
tornava a calà, li’ trutis, tal tornà viers il flun, a restavin cjapadis 
tal zei. In chel dì, encja se nol era viners, in famea si mangjava 
pes. Chistu al vou dîsi véi inzen e pescja sensa fà fadia! 


Roberto Zoccolante 
Henri-Chapelle (Belgjiche) - Furlan di Sopula 


Il dindi 


AS in tancj a spietàlu, cuant che al dismontà dal avion 
che al vignive dret de Americhe. Il prin dindi furlan che al 
veve fat fortune in Americhe! Ducj a volevin stài dongje, tocjàlu, 
cjarinài lis plumis, brauròs, jo i ai tocjade la code, jo i ai tocjàt 
il bec! E jo? No i aio strenzutis lis baviliis! E jo i ai viodùts doi 
scjatons che al à sot de ale campe! Lui, il fiestezat, al faseve 
inchins, al cjalave ator, al gloglotave. Cuant che al fo sul palc des 
cerimoniis e che al fo sigùr che ducj lu cjalavin dome lui, al fasè 
la rovuede, la plui biele rovuede che mai. E dut il popul: piiii-piiii- 
piiii, cjoc, cjoc, cjoc, brululululuuuuu! Il Sindic al tignì il discors di 
benvignUt: “O vin il grant plasé in cheste ocasion di vè cun nò un 
dai nestris, che al à tignQt alt il nestri non, une braùre par dut il 
pulinàr, pal bearc, pal paîs, pe tiere, pal teritori”. 

E dut il popul: piiii-piiii-piiii, cjoc, cjoc, cjoc, brululululuuuuu! 
“..un che al à savOt a fà, che al è fat fortune in tieris lontanis, 
tante fortune... trope fortune?”. 

“Tante”. “Tante... trope?”. “Tante tante”. 

Intal mieg dal public al jere ancje un dindi che al veve non 
Bastian. E come ducj i bastians al jere contrari. E cussì nol pierdè 
l’ocasion di vosà: “Ma alore, parcè séstu tornàt?”. 

L’eroi de fieste al sbassà un tichinin la rovuede prime di rispuindi: 
“Vué o sin miercus. Doman e je la cuarte joibe di Novembar e 
i merecans a fasin la fieste dal Ringraziament. Si sintin in taule 
plens di fan. E no je une biele zornade pai dindis!” 


Laurin Zuan Nardin 


Il frari Ugo Modotti 


P. dala finide le ultime uere, ma ancjemò frut, ogni tant 
o sintivi cualchi anzian ch'al contave di un frut dal paîs di 
cincuante ains prime, ch'al ere famòs pe bontàt ma ancje pe 
vivacitàt, tant che, cuant che a cjatavin une marachele fate no 
si sa di cui, ducj a disevin: “Al è stàt di sigàr Ugo”. Cualchi volte, 
cuant che in paîs cuachidun al vantave une pretese fùr di misure, 
al vignive apostrofàt cu l’espression: “Siòr plevan, se al à voie ch'i 
servissi messe, ch'a si cjati un famei”. Chiste espression e derivave 
di un fat dal frut Ugo: el plevan di Basilian lu veve incaricàt di servî 
messe ogni dì e, in compens, i dave une paiute. Al sucét che, a un 
ciert moment, el plevan al à gjavàt l’incaric a Ugo par dalu a un frut 
ch'al lave a cirî le caritàt, cussì lu varès judàt cul pigul compens. 
Ugo nol ere dacordo: el plevan al varès podut dà el compens al 
mendicant, ma no gjavàigji l’incaric di cleric. Di chist al veve visàt 
sò mari, prometint di faiàle paià. AI sucét che une matine el gnùf 
cleric al ves vùt un mal di panse che no lu molave e cussì Ugo al à 
dovùt di corse meti le tonie par servî messe. El predi al comence 
le funsion (in chei ains in Latin): “Introibo al altare Dei” e Ugo i 
rispuint: “siòr plevan, se al à voie ch'i servissi messe, ch'a si cjati 
un famei” e al è lat fùr de glesie pe navade principal vistàt di zago 
cu le int maraveade. Erin i prins ains dal mil e nùfcent, cuant che le 
severitàt a ere une vore rigorose. A cjase, sò mari, visade dal frut, 
e à spietàt el predi par scusàsi, cuant che dopo messe al sarès 
passat par li, ma cheli à dite: “Al à dimostràt di vé caratar”. 


Antonio De Anna 
Furlan di Basilian misclicàt cun chel di Buri 


Preparimi le valîs 


Meo dopo vè passade le zoventùt a vuadagnési un pagnut 
ator palmont, tornat tal so paisutalà scomengàta dài vite 
al so sium: sposàsi e meti in vore alc leàt aes s©s lidrîs, mangjàt 
cu le stale e fat i vues tai cjamps. Lontan di cjase e dai mategs, al 
steve atent a cemùt che si moveve il mont e cuale strade cjapà 
par no lassàsi sfrenzi. 

Il prin toc dal sium al jere za scrit: si jerin prometàùts, si son 
spietàts e sposàts. 

Par fà pal miòr al è làt a curiosà robe za inmaneade, visitàt fieris 
vie pe Italie e dopo vé studiàt, pensàt, robàt cualchi buine idee, 
informàt, conseàt e ingolosît, al à metùt sù une ativitàt di ingràs 
di nemài. 

Fat tirà sù doi capanons, al à metàt in vore il so sium jemplantju 
cun nemài di ingrassa. Il prin pas al jere fat, bisugnave stà daùr 
al cori dal mont e al marcjàt e e jerin simpri problemis di risolvi. 
Insiemi a altris cuatri che e vevin le ativitàt come lui e ancje i stes 
problemis, si cjatavin par là a cunvignis, fieris e a visità implants 
par fà simpri alc di miòr. Cuant che al tornave a cjase dopo les 
cunvignis o visites a fieris, al contave ae sò femine cemUt che e 
jere lade e cualis che e jerin stadis lis robis interessantis di meti 
in pratiche par rafinaà le ativitàt. 

Tra chestis i sbrissave di contà ce che e cumbinavin i amîs de 
clape, soredut di un pàr che si pierdevin dispès a cotulutis, dant 
dongje il biel cul bon. AI jere un compagnon, cuant che al jere 
insiemi ai amîs, di bess6l o cu le femine al schergave sul fat che 
lui al veve di là a Cuba e no cjapà sù fastidis e al finive cjalant 


le sò femine disint: “Se mi mole, tal doman o soi a Cuba”. Jè e 
steve al zÙc, sot sot e strenzeve i dincj e lu lassave vuacà, tant li 
nol muardeve. 

Al sta che al veve di là in fiere a Bologne insiemi cui solits; sore 
sere un de clape i telefone par metisi dacuardi pal doman che e 
vevin di partî e za che al jere lu conseave di puartàsi vie vistîts 
elegants che e vevin alc di fùr vie. Macòr ae femine i à contàt 
che e varessin vt di cjatàsi a cene cun tecnics dal setòr, visantle 
di meti in valîs une mude di sest pe ocasion. No si sa se le femine 
e à scoltat le telefonade o se e à vùt il suspiet, di fat lu sconseave 
di partî fasintji presint che nol jere il càs, cun ducj i lavòrs che e 
jerin di fa. Macòr nol à sintùt reson e rimarcant di cemùt che e 
veve di preparài le valîs, si è inviàt a durmî. 

Le svearine e à sunat prime che al jevi il soreli, di li a pòc e son 
rivàts a cjolilu, cuntune vosade al à saludade le femine, al à 
cjapat sù le valis e vie cu le clape par Bologne. Dat un cuc in fiere 
a ce che ur interessave, le sere e son tornàts in albierc e ducj a 
preparàsi pal fàr vie. Macòr dut cjapàt al cor sù a fasi le doce, po 
al cjol le valîs li sul armàr par vistîsi come che si devi e le vierg. 
Mi varès plasùt sei une moscje e viodi ce muse che al à fat cuant 
che al à cjatàt rezipet, cjalcis finis, mudantutis di siore, canotieris 
di femine cul puntinis e camufs e le cjamese di gnot ché nuvicàl! 
Al mancjave nome il biliet: “Ti doi jo il fùr viel” 


Carlo Zanini 
Furlan di Colorét 


Di dì in dì sot dai mucs 


U' picul struc dal diari persondl di Pieri Somede dai Marcs, 
nodàr e podestàt di Merét di Tombe, scrit di scuindon dal 25 
di Lui dal 1943 al 6 di Mai dal 1945. 

“Un cjanton de vite amministrative une vore imbroiade e dute 
particolàr”, nus dîs l’autòr. Pocjis riis che nus vierzin i voi su la 
crudeltàt da la vuere, no dome pai combatiments e la distruzion, 
ma soredut par la situazion gjeneràl che e ven a inmanedsi. 

Par un podestàt di paîs e je une imprese “di dì in dì” il distrigàisi 
intun dopli zùc par restà al tamon e vé la pussibilitàt di difindi la 
sò int. 

25 di Lui dal 1943 A àn paràt jù il Duce, si disfàs il fassisim, un 
vueit trement. E cole e si sdrume la cjase fate sul savalon. 


10 di Setembar dal 1943 — || Re e Badoglio a àn taiàt la cuarde, e 
nò o sin restàts di besséi! | todescs a son par dut, a cjapin sù dut, 
la confusion e cres e nò ormai o sin nuie: i soldàts a son cjamàts 
sui cjars besteam, a muerin di cjalt, di sét, di fam, a son puartàts 
vie come sclàfs in Gjermanie. 


30 di Setembar dal 1943 — O soi stàt a Udin, ma ormai al è 
pòc ce fà, dut al è sparît: cambiàts di lùc o sieràts i uficis, il mè 
scritori di nodaàr senze clients: par dut int serie, malcontente, 
senze afàrs. Mi incuintri cun cualchi amì, pocjis peraulis, il cùr si 
ingrope e mi lusin i voi. 


14 di Dicembar dal 1943 - Pes campagnis e je di continuo une 
robarie, a Tombe cualchi paesan al à puartàt vie la glerie pre- 
parade intune gjave comunal e cumò no si sa cemùt justà lis 
stradis. Intant par ca e zire int di ogni fate, musis di fà pòre: a 
son ribei, a disin i todescs, a son partigjans, e dîs la nestre int, e 
cualchidun ju clame i puarte-a-cjase... 


Une rare foto da la famee Somede dai Marcs tal zardin di Merét di Tombe in 
timp di vuere. In pîts partint di man gampe: Bepi (fi di Pieri), Pieri; Rosarina 
(fie di Tunine, sùr di Pieri e di Carlo), Denél (fi di Carlo), Eline (femine di Carlo), 
Tunine (sùr di Pieri e di Carlo), Gine (femine di Pieri). Sentàts partint di man 
gcampe: Mirella (frute sfolade), Agnese (fie di Pieri), Anna (frute sfolade), Gino 
(fi di Pieri), Caterina (fie di Carlo), Marie (fie di Pieri) 


25 di Dicembar dal 1943 — Il comandant todesc al è stàt a 
invidàmi a là al cine, no ai podùt cheste volte fà di mancul di là 
e cussì o ai passat dés oris fra mieg dai mucs, senze capî nuie di 
chel film a colèrs dute une crotarie, e o soi saltàt fùr cul cjaf in 
flame e lis templis ch'a mi batevin. 


14 di Marg dal 1944 - O soi stàt a la Comission di Leve, tratàt 
pòc plui di un cjan, ma voltile e messedile, veretàts o bausiis, o 
ai fat in mùt di dimostrà che ducj i frutats a jerin al lavòr cu la 
TOT. Sperìn ch'al zovil! 


6 di Mai dal 1944 — Convocat al Comant de S.S. a Udin in vie 
Cairoli. Dopo vé saludàt i miei cul cor che mi lave in aghe, insieme 
cul segretari o soi làt. Dopo tré cuarts d'ore di spiete a son jentràts 
un maressial e doi altris in divise todescje, senze saludàmi, e si son 
mitùs a voltà e rivoltà cjartis e cjartis ch'a vevin tune buste di corean 
e a fevelà fra di lòr in todesc che jo no capivi nuie. Finalmentri il 
maressial, cjalantmi in muse, cun importanze, si è jevàt in pîts: 
“Birgermeister, sono venuto appositamente da Trieste per voi, 
non possiamo pretendere che voi ci vogliate bene, ma la vostra 
presenza quale podestà del Comune di Mereto di Tomba non è 
gradita alla nostra polizia e quindi a questo Comando”. “Conosco 
la legge internazionale che prescrive l'obbedienza dei cittadini, 
come siamo noi, al potere occupante. Se voi avete delle prove 
che io sia in opposizione ai vostri ordini, dimostratelo, come io vi 
dimostro (e j ai tiràt fur lis cjartis che tignivi in sachete) quanto ho 
fatto e sto facendo per avviare gli operai al lavoro e per costituire 
la guardia di D.T.”. Pal moment si sin lassàts, al è pòc ce fidàsi 
però. Si po nome crodi ce tant ch'al è stàt il mio plasé tal tornà fra 
i miei di cjase che dabon no crodevi di viodi plui... 


2 di Lui dal 1944 — O tremìn simpri pe nestre zoventùt: o vin 
pòre che i todescs nus e puartin vie. Mi è stàt ordenàt di preparà 
lis listis di leve dal 1910 al 1926: cu la calme, intant no vin bégs 
par paià un impiegat. Cuissà, cul là dal timp si madurissin tantis 
robis. 


18 di Setembar dal 1944 — Vie i todescs, a vegnin i partigjans. O 
scugni dài altris bégs, po o vin fat in confidenze une biele cjaca- 
rade e grazie a Dio si sin intindùts. 


8 di Marg dal 1945 — Di matine e rive une scuadre di polizie, ma 
zovins e umign a jerin ducj scjampàts: i mucs a son làts pes cjasis 
a rabaltà dut e intant plens di fam a domandarin fs, salam e vin. 
O ai cirdt di bonàju, ce confusion in paîs, ce strenziment di cùr. 
No ai nancie finît di butà jù chestis riis e di scuindilis come simpri 
— che guai se mes cjatin — che al capite un uficiàl de S.S.: i zovins 
a devin partî a lis vot di sere, se no a mandaran i cosacs a brusa lis 
cjasis. Disenùf bogns fantats, fra i cuài mio fi Bepi, par sparagnà il 
paîs, a àan decidùt di là incuintri al destin fidant tes lòr fuarcis e te 
Providenze: cussì a son partîts di gnot, sot la scorte dai todescs. 


Il cor nus sanganave. 
Angela Someda De Marco 


A recuart di Pieri Somede dai 
Marcs, om di Filologjica, che al 
à encja direzUt il Strolic Furlan 
dal 1950 al 1959. Il flòr, Feijoa 
Sellowiana, al mostra la biela 
figura, il colòr e l'armonia da 
la natura che o vin il dové di 
tegni cont 

El dotor coi caltheth 


Ned e la Taresina i era sposath da puoc e i stea al tertho 
piano de una palathina a Sathel (Sacile). 

Lui al fea el rapresentante de comercio e lien la casalinga. ‘Sta 
pore Taresina l’era sempre in ciasa, a netà, a lustrà, sentha 
nessuna compagnia, parchè non l’avea ancora fat amicithia con 
nisson dela palathina. 

Una matina no la se sent ben e alora la clama ‘| dotor. Chel al 
riva, co la so valisuta coi strumenti del mester, e ‘| scuminthia 
a visitala... Sarà stat la ciamesa da nuot de mussolina lidhiera, 
sarà stat che lien l’avea un puoc de fievra, fatostà che, come in 
tel film Attrazione fatale, sucedhe ‘| patatrac. 

Da chel dì la Taresina no la stea ben almancul doi vuolte la 
setimana, e ‘| dotor al rivava co la so valisuta. Sempre alla stessa 
ora, a le oto e medha, prima de verdhe l'ambulatorio a le nove. 
Una sera Nadhal, tornat dal lavoro, l’incontra una vesina de ciasa 
che, curiosa come che l'è, i-e domanda se la so femena l’è cussì 
maladha da esse visitadha dal dotor ogni luni e ogni duoiba. 
Nadhal, che da un puoc de temp l’avea sintùt in giro ciacole, tant 
par fala curta, i-e rispànth che la Taresina l’a bisuin de punture 
de vitamine. 

Intant, dhentro de lui l’è ‘| demonio. 

Co la Taresina no'| dhîs nient, ma intant in tel so tharviel al 
masìna, al masìna el modo de “cognosse ‘| mal de la so femena”. 
EI duoiba dopo, Nadhal al va via a le sete e medha come 1 solito. 
AI fa doi tre giri par Sathel e po al torna a ciasa verso le oto e 
medha. Al verth la porta, sentha fasse sentì, el va in ciambra... 


Scena inequivocabile!!! 

La Taresina la s-ciampa intel bagno. El dotor, nùt come ‘| Signor 
i lo a fat, l’a su sol i calthet. AI fa la mossa de tuoe su le so 
barghesse, ma Nadhal, co àn deit puntat verso la porta i e dhîs: 
“Fuori!” 

“Ma, ma...” el tenta ‘| dotor.“Fuori!!!” el torna a dhi Nadhal. 

E ‘| dotor al cor fora in s'ciampinele e al se sera in te l’asensor, 
che l’era ancora vert. 

Intant dhù da basi clama l’asensor e ‘l dotor, rivat al prîm pian, al 
fraca’lboton e ’l torna su al tertho. E cussì, par quatro, thinque... 
diese vuolte, l’asensor el va sù e dhù. 

L’inquilino, che ’l spetava dhe dhi sù a ciasa soa, al pensa che 
dentro l’asensor i-e sie un ladro, alora ‘| clama i Carabinieri. 
Dopo puoci minuti riva la Gazzella a sirene spiegate. 

Pistole puntadhe contro la porta de l’asensor, i doi carabinieri 
i clama a vous alta: “Chi è là dentro? Venga fuori con le mani 
alzate”. Risposta: “Non posso!” “Come non può?” “Sono nudo!”. 
| doi carabinieri i s'intaia de chel che puol esse-ie sucedQt a 
chel prigioniero in tel asensor. Alora i cor a tuoe una cuerta par 
scunde le so grassie ai guoe de la dhent. 

Cussì infagotat, i lo carga in te la Gazzella ei lo porta a ciasa. 

Ve lasse imaginà la scena quant che ‘| bravo dotor al se a 
presentat a la so femena con su sol i caltheth. Lui l'era sposat 
e con doi fici. 

A Sathel, par un gràn de ani, quant che ùn on al se vantava de le 
so conquiste co Ùn amigo, chisto i e disèa: “Atento a le femene 
sposadhe, parché podharia capitate de tornà a ciasa con su sol 
i caltheth!”. 


Anna Burigana 
Fevelade di Vinouf di Fontanafredha 


Segn ros 


C hel puest al jere il paradîs par ché zovine copie, une cjasute 
logade tal limit dal bosc e no masse lontan dal paîs. La 
residence e jere libare in famee da timp e cussì che la copie e 
decidè di stralozàsi. Un ambient perfet par tirà sù in pas il lòr 
pigcul fi nassùt cualchi més indaùr. Ducj in chel pigul borc di 
montagne a riceverin a brags vierts i zovins tant che un sofli 
fresc par une comunitàt di etàt madure. 

Tai prins dîs, lui tant che marangon, al finì di justà la scune 
e si metè subit a comedà il sofit che al jere tignùt sù di tràfs 
antighis di ròl ch'a vevin bisugne di cualchi mendamint. L'Istàt 
apene tacade ur permeteve di puartà fùr cjase la scune e, 
intant che lòr a fasevin i lavrs di cjase, le tignivin di voli. Daspò 
cualchi timp, i dîs a lavin slis pe copie. Jé e veve la sensazion di 
cjatàsi za sistemade e e veve tacàt a confeziona scarpets, un 
mistîr tramandàt pal sanc che dome al veve molàt tai timps 
di maternitàt. Intant lui al stave za par finî il lavòr tal sofit, i 
mancjave dome di sistemà cualchi traviersagn. 

Une biele zornade, cuant ch’al stave par comedaà l'ultin traf, al 
clamà la sò femine a dài une man. E propit in chel moment il 
mont si disledrosà pe copie. Cuant che lòr a jerin impegnàts 
cul len, a àn sintùt une vaiere, un fricheg curt, taiàt. Di buride, 
cuntun brut presintiment, si son dats dongje a scrutinà ce ch'al 
jere suced0t e par il lòr scatàr a cjatarin la scune vueide. 

Intun marimoment, dut il borc si metè a cirî il nin: si organizarin 
grups di int par ristielà dut il il paîs cence vé buine fortune. Ducj 
a jerin avilîts e lancuròs pe vicende, fale un vieri ch’al sostignive 


ch'al jere dibant di pierdi il timp a cirîlu. AI strolegà che la gnot 
di lune gnove il picul al comparissarès di gnùf tal borc e in salùt. 
Par finî la predizion, al prudelà che cheste robe e jere za sucedùt 
in passàt e dut al jere finît par ben. 

In fin dai conts, cemùt ch'al jere stàt profetizat, ché gnot il frut 
al comparì fùr de lòr cjase. Par verificà il so benstà i gjenitòrs a 
clamarin il miedi dal borc confinant ch'al confermà la buine salùt 
de creature. Al zontà dome ch'al veve cjatàt un segn ros te piel 
de spale, une impronte une vore rare che nol veve mai viodude. 
Plui in là di cheste strane minuzie che no rivavin a capî dal dut, la 
copie e ducj in chel puest a recuperarin la ligrie de vite. 

Cence timp par gjoldi la gnove realtàt, la matine daspò, il borc 
si algà cuntune brute gnove. Il veri ch'al veve previodùt chel biel 
finàl, al cjatà la Luzie di Mortean. Il miedi ch'al veve decidùt di 
passa la gnot te ostarie dal paîs al confermà la partide dal om e 
al zontà ch'al veve cjatàt il stes segn ros te piel de spale. 

Vué la liende e pant che in cheste maniere i magarots a àn vot 
simpri un di lòr injenfri noaltris: daspò di vè puartàt indevant un 
ritual di iniziazion tal l6r mont di un gndf picul uman e di vélu 
marcjat in ros, la stesse gnot a fasevin fùr il vecjo che ju veve 
servît par agns. 

Sàstu cui ch'al à il segn ros tal to borc? 


Lenart Gjavedon 
Buenos Aires (Argjentine) 


Il cjan, 
particolàr de tele di Pomponio Amalteo 
te glesie parochial di San Michél a Darzin 


(foto G. Pignat) 


Avost 


1 M S.Alfons Marie de’ Liguori vescul O 
2 MS. Eusebi vescul 
3 J Rinveniment des relicuiis di S. Stiefin martar Patron de Diocesi di Concuardie-Pordenon 
4 V S.Zuan Marie Vianney predi 
5 S S.Svualtre e martar Madone de Néf 
6 D Trasfigurazion dal Signòr 
7 L S.Gaetan di Thiene predi 
8 M S. Domeni di Guzmàn predi 9 
9 MSSte Taresie Benedete de Cròs Patrone d'Europe 
10 J S.Lauring martar 
11 V Ste Clare di Assisi 
12 S S.Rufin Vescul martar 
13 D B. Marc di Davian 
14 L SS.Felîs e Furtunàt martars 
15 M Assunzion de Madone 
16 M S. Roc piligrin @ 
17 J S. Eusebi pape 
18 V S.te Eline imperadore 
19 S SS. Marian diacun e Sare 
20 D S. Bernart di Clairvaux abàt 
21 L S.PiuX pape 
22 M La Madone Regjine 
23 MSStte Rose di Lime muinie 
24 ) S.Bartolomiu apuestul (DI 
25 V S. Luduì Re dai Francs 
26 S S.Alessandri 
27 D S.te Moniche vedue 
28 L S. Augustin vescul e dotòr de Glesie 
29 M Martiri di S. Zuan Batiste 
30 M S. Felîs martar 
31 J S.Aristide di Atene martar O 


In simiteri, il cjan e la parona 


i al era zÒt in simiteri a fà la s6 solita visita a chei che, 
in lungja fila, a son passàts a altra vita e, sidins e sensa pi 
disturbà a spetin, a spetin... Tal sidinòr dal louc Tin al si moveva, 
fila dopo fila, recuardantirapuarts, i fats e i caratars di cui che al 
veva cugnussàt; ogni locul un pensér e ogni pensér un displaséè. 
Dentri al simiteri a era encja ‘na vecja vistida di neri ch'a netava 
la tomba da so pòr om. Lu faseva cun il còr lizér e ogni tant si 
sintiva che a barbotava ’na paraula sensa però capî il significàt. 
“Mandi nini, ventu a cjatà chei che pi a no infastidissin?”. 
Nini? Passat da un biel toc i setanta, come al faseve a clamàlu 
Nini? Ma la femina cussì a diseve cun rispiet e delicatessa. Tal 
scambio di cualchi paraula, dut un momenta ven dentri ’na siora 
ben vistida e cul cjan al sguingal. A cjamina tal passag centràl 
scudulant cun aria impuartanta. Il cjan a zeva indenant e indavòr 
tirant il cuardin là che al era peàt; si fermava tra una tomba e 
ché altra, alzava la talpa e al faseva una pissaduta. 
“Vieni amoruccio mio, vieni dalla tua mammina!”. Cussì la siora 
a fevelava cul so cjan. 
“Ben, Tin, no vin pi nuia di maravessi, il mont al è gambjat dal 
dut! No pal cjan che par sò natura al fai i bisugns encja sora i 
muarts, ma par ché beada di parona, par la sfilada che a metin 
mostra chi dentri! A è propit par jé e par il fat ch’a si è dismintiada 
di là che a salta fòr: una cjasa di umii lavoradérs, bravos e plens 
di dignitàt, ma che no son rivats a insegnài il rispiet ne par la vita 
ne par la muart”. 

Il Strolegant 


La ocje 


V: chi une altre che e sconte une notorietàt cence merit. 
E pùr pal passat e à mostrat di véè ardiment. E à salvaàt des 
invasions cetancj popui, e à puartàt in svol personags incjantàts 
e portentòs; in tantis leiendis e mîts si le descrîf tant che dotade 
di podés straordenaris, che le metaressin a par di fadis e sirenis. 
Po ce isal sucedùt? Invidie, o cròt. Ché che e puarte a scrivi 
simpri referts definitîfs cuant che pardabon nol è nissun motîf 
par lagnàsi. Ma no us parial di sintîlis, chés vòs? Ma sì, chés che 
o sés stadis testemonis, o piés ancjemò complicis, in cuissà 
cetantis ocasions. Viodìn di rinfrescjàus un pòc la memorie. 
Il solit gjalut al cîr di cumbinà cun jé, ma no i va drete. Anzit, 
dopo doi o tré tentatîfs patetics di avances, jéè i da sù cence dll. 
Stangjone come che e je, i baste pòc par fàlu tombola vie. E lui, 
umiliàt intal so murbin di mascjo, al rive nome a dî: “Ma sì, in 
fonts e je nome une ocjel”. 

Cambiìn senari. Cheste volte e je la solite scrove che si compagne 
al so amì purcit: biel che si rondolin tal lòr pantan, che no 
rivaressin nancje a tirà sù il music, jé e travierse il curtîl cul so 
pas lizér e clupignant, blancje e nete. E i doi purcits, rugnint 
insiemi, a bradascjin “cjale li ce ocje!” 
Parfin i cesens a àn invidie di jé. AI sarà parcè che oltri al fiat e à 
ancje une pene famose che e scrîf une vore ben. 

Altri che ocje! 


Angelo Floramo 


Il re dal usato sicuro 


D' il business al zirave intor da las vacjes. A ere ben 
puare la famee che a no ‘nd ves almancul une. Rispiet 
ai besteons di vuîe, a magles rosses o neres, cun uvris come 
brentes e cjàfs sence cuars, ai ere vacjutes sclagnes, a tinte 
aunide, grise o formentine. E in cuant a molzi, beh, al è miéi no 
cjacarà. Une volte al an a si las menave cun taur e al nasseve 
il vigjelut. Une benedizion! Ator dal magalizi di chescj vigjei al 
zirave dut il mont dai marcantins, simpri in vuaite! par vendi, 
comprà o permuda. A piè o in moto ai passonave pai paîs cun 
tacuins sglonfs di bèécs come armoniches: Gjovanin, Bruno Bele, 
il Toio, Bruno Marascuti, Meni Bailo, i Ganfrons, Torino, Caric, 
Cjapielate, Fulvio. 

Su par Clausîet a si vedeve soredut il Bastian di Través, un 
specialist dal usato sicuro. Al comprave par un blanc e un neri 
vacjes patides e dirocades e encje vecjes carampanes? da meti 
in dret cun cualchi ritocchino. Dongje cjase al veve une stalute 
dulà parchegjà chestes gabeles, une specie di beauty farm. Tal 
curtîl, cul aùt da la Rinute e dal Ros, prime a las imbragave tal 
travai par tadi las ongoles slavrades come gavates, po cul sgraz 
al rifinive i cucui spinelant sore une pastele di cjalin e cjarvon 
fate tala favrie di Tite Carèr. Bastian po al passave a spicà i cuars 
gropulùes, dantji di raspe e di lime e di scae di veri par slissàiu. 
Dopo chest maquillage la vacje a sameave pi biele e pi zovine, 


® in guardia, attenti 
?  decrepite 


cu las... scarpes noves e cui cuars ben spicàts e lustràts cu la 
patine dai scarpons. La Rinute cu la strighie e il sborfin di cuadri 
a tirave vie i cracoi? da la code e da las culates scuintiades,” 
a slissave il pîel e a la tosave sul cerneli. Peades sot la laubie 
ai sameave tantes soubrette dal Moulin Rouge, a conferme 
che stuc e piture ai fàs biele figure. A operazion finide, dopo 
cualchi setemane di bon lenzi? e di bondants beverons, Bastian 
a las inviave cul camion viers Spilimberc e il mont, in spiete che 
cualchi mierli al colàs tala bressane. Ma cualchidune di chestes 
gabeles a tornave encje talas sòs aries, come ché da la Pirinate 
di Pielunc. Biade femine, vidint la nove vacje, apene dismontade 
dal camion, entrà francje tala stale e cjapà a trisîet il stes puest 
da la vecje vindude propit a Bastian, a disè: “Ma cjale, cjale tu ce 
bestie mugnestre e di sest, a samee in dut a la mè puare Bisut”. 
Cuant che Bastian al vignive sù par Clausîet, mari di Diu! La 
canae, savint di cheste storie dai cuars, tignintsi ben a la largje, 
a lu sbeleave sfregolant la man gjestre sul secont dîet da la 
campe, avanti indrè come il motu da la lime. E a ibusinave davòr: 
“Bastian, Bastian cu la raspe in man !”. Ai conte che al fos plen di 
bécs. Ma ben a si sa che: “Mercanti e porci si pesan dopo morti”. 


Gianni Colledani 
Furlan di Clausîet 


3. palline di sterco, croste 


4 sporche di letame 
5 mangiare farinacei 


Tal amont 


E se une sere 

tal amont 

si cjatarìn insiemi 

a cjaminà 

par chescj trois 

o cjalarin ancjemò 
cun maravee 

la lune che e rît 
oltri la mont. 

Intun gredei di siums 
smamîts 

e pinsîrs insumîts 
cun dolòr vueit 

di passion 

si cjaparìn ancjemò 
par man. 


Ramags di boscs 
cun brags spalancàts 
e dulintor un balinà 
di fueam 

tun suspîr di vint. 

Di là dal cidinòr de gnot 
coronis di stelis 

a ilumina la vie, 

nò cuntun fîl di flàt 
sul òr di une storie 

o spietarìn ancjemò 
la aurore. 


Egle Taverna 


3° premi tal concors “Poesia Città di Gorizia” 2021 


Chel cjanut torzeon 


T° més di Mai, i miei fîs a lavin a rosari intal Glisiut. Cuasi 
simpri, cuant che a tornavin a cjase, ju compagnave un 
cjanut, un misclig pelòs, maronit e blanc, cui péi tai voi, che al 
restave fùr dal porton fin che i puartavin alc di mangja. Viodintlu 
ogni dì, i fruts a àn comengàt a clamalu Flipper, come un dolfin 
simpatic che a viodevin par television. 

Ai prins di Jugn o sin làts, ducj cuatri, al màr par dîs dîs. A pene 
partîts i fruts nus àn domandàt ce che i sarès tocjàt a Flipper. Jo 
o ai dit che, dal sigùr, al veve un paron, dut cés, se al fos tornàt 
dongje, lu varessin tignùt. Cuant che o sin tornàts, al jere fùr dal 
porton e alore lu vin viert ancje par lui. Al jere afetuòs cun dute la 
famee, almangjave, al zuiave, al pareve content di stà cun né. Però 
si sin acuarts che a buinore al jere cuasi simpri fùr dal porton. O 
vin cirùt di stropà ducj i bùs, ma lui al rivave simpri a là fùr. Cuant 
che e je rivade la leg che e obleave a meti il microchip ai cjans, o 
ai puartat Flipper là dai Vigjii dal Comun. Nus spietave une vigjile 
che, viodint il cjan, e dîs: “Velu chi il cjanut che, cuant che al rive 
al semafar de Pontebane, si ferme cul ros e al passe cul vert”. 
Ogni tant, di domenie, la mé femine e jo o lavin a fà un zîr pal 
paîs cun Flipper peat cul sguincàl che al cjaminave devant di nò 
impicotît e sigàr ancje cuant che i cjans, sieràts dentri i curtîi, i 
baiavin. Cun chés cjaminadis o vin capît il motîf des fuidis: in 
diviers curtîi a baiavin tancj cjanuts compagns di Flipper. 


Franco Rosa 


La vacje 


Miner a scjafoion une bocjade di cene, Tunin al si bute 
sburît inte stale. La vacje Gonde e à za spiràtiltimpe e je 
primarole. Che no sedi pronte par meti fùr il vidiel? 

“Rose! Va clame barbe Tin e Suald. E che a menin ancje chei 
altris, se a puedin, che la Gonde è cùr di dànus mategs!”. 

“Ma ce pronte! No je pronte! Culì i covente ancjemò un’ore, une 
buine ore!” 
La peraule di barbe Tin e jere vanzeli, al veve tante di ché 
esperience! 

“Ma... cemùt? A mi mi pareve... E cumò?”. 

“Cumò o spietìn, ve! Ce isal di fà, se no?”. 

“Ma... tornaiso ca di un'’ore?”. 

“Ce po! O spietìn culì, aromai che o sin!”. 

“Ah ben, alore... Rose! Puarte un flascon di neri. E ancje un 
salam!”. 

Lis balis di stranc a fasin di taule e di cjadreis, il curtis al slichìe 
sul taîr che al è un plasé sintîlu ce maniere che al cjarece il salam. 
A rivin dongje ancje un biel toc di formadi e pan fat in cjase. E 
polente rustide. E, naturalmentri, il secont flascon. 

| dan dentri, ducj. Dome cuant che a un di lòr i sbrisse la tace che 
si rabalte sul pedràt, ur ven fat, jenfri une ridade e ché altre, di 
butà un voli su la vacje, su la Gonde. 

“Urcje vie, sì! Cumò e je ore, e je pronte, vele che e je pronte 
Tunin nol è om di pierdisi in babanadis, al cjape proviodiments 
imediats. Al ponte lis conolis cuintri i zenoi cun ché di tirssi sù, al 
sofle, al rute, al spudicje, al rive adore a tirà su il fonts de schene 


|” 


Il bùs, particolàr dal afresc fat di Giovanni de’ Sacchis, “il Pordenone”, te glesie 
di Pingan dal Tiliment (foto D. Pagnucco) 


di disesiet centimetris, salacor ancje disenùf! Ma il cùl al è vignàt 
a pesà masse, daspò di ché faturose spiete, e al torne a poiàsi 
rassegnat su la bale di stranc. Al si cjale ator e al declare: “Usti, 
veh!”. 
Il vidiel lu tirarin fàr chei altris che Rose, viodùt a vaî di sét ancje 
il secont flascon, e jere lade di corse a clamà. Un vidiel biel san e 
vivaròs. Che al rivà adore a metisi impins di bessél cualchi minùt 
prime dal so paron. 

Laurin Zuan Nardin 

Il gno cjan al è miòr 


A' jere ancjemò canai che al judave so nono a comedà réts e 
so pari a cjarià cartucjis, tant che nol è bastardàt raze. Al à 
passat plui timp a tindi tal rocul cul nono, a cjace e te casope cun 
so pari che a scuele. Le sé culture di uciei salvadis, cjans di cjace, 
oselà e in spiete te casope nol veve il so pàr tal paîs. Dulintor al 
jere cognossùt par Pieri casope. Nol veve nancje passat l’esam 
pal permès di cjace, che bielzà al veve le sò sclope e il cjan di 
cjace o miòr di ripuart cussì lu svantave, lu veve inscuelàt par 
ben lant a cjace cun so pari. No si è sintùt di cjapà il puest dal 
nono tal rocul tant che lu à fitàt al oselin. 

Pieri casope si jere butat dut su le cjace, par lui al jere un ritual 
tant che al veve lassade le compagnie dal pari. Il cjan al jere 
calcolàt plui di s6 mari, nol jere discors che al inmaneàs cence 
meti injenfri il so cjan. Te ostarie e savevin dut dal so cjan: les 
posizions di ferme, il ripuart e soredut le parade dal salvadi, in 
sumis al jere il miòr, come ilso no ’ndjere, olsant a dî che al varès 
podùt lassa le sclope a cjase. AI passave oris a contà dal cjan, des 
jessudis di cjace, di cemùt che al fermave, che al pontave, che al 
parave e ancje il ripuart. Pai cjagadòrs de risierve di cjace al jere 
un esempli, ognidun fevelant dal lòr cjan e fasevin il confront 
cun chel di Pieri casope. 

Une matine Pieri al jes cul cjan pe prime zornade di cjace dal 
jeur; si è inviàt viers i cjamps che e stan da pît dal cuel dal rocul, 
sigùr che e jerin te boschete dongje de meniche. Rivàt sul puest 
il cjan al nase une talpade, al travierse le meniche e al jentre te 
boschete. Pieri, viodùt cetant e cognossint il fà dal cjan, al cjame 


il dopli cun dòs cartatucjis par jeur. AI sint da pît de boschete il 
cjan a vuacà e si pronte par sbarà. De boschete al jes di buride il 
jeur cul cjan che i coreve dar, cussì tacàt che Pieri no si è sintàt 
di sbarà par pòre di cjapà il cjan. | doi, un tacolaltri, e son lats 
sù pal cuel dal rocul dulà che les réts e jerin tiradis e l’oselin al 
jere a tindi. Il jeur e il cjan e son jentrats e jessùts dal rocul fasint 
cuatri bielis busis e tirantsi daùr un biel toc di rét. Il cjan cui sa 
parcè mai al à pierdQt il jeur e al è tornat indaÙr traviersant di 
gnf il rocul passant pes réts. L’oselin i a corùt daùr sberlant e 
tirantji les paletes di spavent. Pieri, che al veve viodùt cetant e al 
sintive i berghei dal oselin, si è inviàt par imbusési te boschete. Il 
cjan, cainant par cualchi palete cjapade di sfris, i è lat incuintri di 
buride e rivàt a pàr al à ciràt di là a paràsi dongje dal so paron. 
Pieri, viodùt che ancje l’oselin al rivave imbestialît, si è ziràt 
viers le bestie e dantji un sburt e mieze pidade i à dite: “Vai via 
bestiaccia, vai dal tuo padrone”. Il talian nol à zovàt a mandalu 
vie, tant che plui lu sburtave e plui il cjan si scrufuiave dongje. 
A Pieri casope i è tocjat paià les réts al oselin che al à pandùt 
cetant in paîs. | cjagadòrs, in ostarie, e levin disint: “Il cjan al à 
sbusat le rét e nol à cjapàt il jeur e Pieri casope al à fat finte di 
no cognossilu e se nol jere pal oselin il cjan al sarès restàt cence 
paron”. 


Carlo Zanini 
Furlan di Colorét 


Detulis par pensa 


In ogni cjaminade te nature, 
l’om al ricéf di plui di ce che al cîr 
John Muir 


Il cjan gndf 


Ei une gnot frede, tant che o vevi scugnùt metimi intor 
chel brut pastran che o dopravi dome di Invier. Lu odeavi 
parcè che al veve un golet di pél che mi deve un fastidi mostro. 
L’aiar al becave. Pocjis stelis tal cîl. O cjalavi la vile che o vevi 
denant. Il lusòr di lune al dissegnave par ben la sacume tal 
scùr. O savevi che Beatrice Romanin dai Poleàrs, la contesse 
mieze mate parone dal stabil, e veve mandat il so maiordom 
in feriis par cualchi dì e cumò e durmive bessole ta ché cjase 
grandonone. Cun di plui, o savevi ancje che la vecje, a plan tiere, 
e veve une cassefuart, plene di aur e di arint. 

Insome un invît a gnocis par un lari professionist come me! 
Rivàt dentri, mi jeri crufuiat dongje dal caminet, dulà che si 
pandeve dut l’inzen da contesse. E veve platàt la cassefuart inte 
buse da nape. Cumò al bastave sfuargà la sieradure e robà dut. 
Lavér di cualchi minùt. Ma di bot une lùs si jere impiade te stanzie. 
Beatrice e jere impins, ferme su la puarte. Inta man une baguline. 
“Bilo! Séstu tu?”. La vecje e smicjave intal vueit. Sul nàs un pàrdi 
ocjài cuntun biel spessòr. Vuarbe che e consolave! 

“Bilo! Ven chi su! No stà fà il cjanut trist”. 

E cirive il cjan. Jo mi jeri blocàt par no fà rumér. Fer come une 
lapide. Intant la contesse si jere svicinade e cun la man mi 
cjarecave il golet di pél. 

“Ve chi che tu sés. Ti ai dit mil voltis di no disturbàmi di gnot 
Disint cussì mi veve molàt dòs vuechis pe schene cu la baguline. 
Jo, par no fàmi scuvierzi, o vevi ciulàt di dolòr, come che a fasini 
cjans. La mè imitazion e veve funzionàt. “Su, file vietalto puest!”. 


| 


Altris dòs bastonadis. O cjalavi ator pe stanzie, fintremai che o 
vevi viodùt intun cjanton une scudiele e un cussin. Eco il puest di 
Bilo! Fasìn ancje chest sfuarg. Prin o dopo la vecje e larà a durmî! 
Lant indenant a gjat mi jeri tiràt dongje dal cjanton e mi jeri 
distiràt sul cussin. Al pugave di musar e stantig. O scomet che il 
puar Bilo al veve tiràt i sghirets di cuissà cetant timp. Ma, pùr di 
no fami ricognossi di Beatrice, o vevi dàt cualchi vuacade. 

“Si, Bilo. Cumò ti puarti la mignestre!” 
Nuie. No si jere inacuarte che no jeri un cjan. 

“Po ben, fasìn ancje cheste!” o vevi pensat. Dopo e larà a durmî 
ché sfolmenade di vecje! E intant il pinsîr al jere tornàt viers la 
cassefuart. O speravi che il sacrifici che o stavi fasint al sarès di 
sigure stàt ricompensàt. Ma il cjistiel des més sperancis, in curt 
si jere sdrumàat! La vecje e jere tornade e mi veve jemplàt la 
scudiele cuntune mignestre scure e penze. E intant che le cjalavi 
cui voi scocolàts, mi veve peàt cuntune cjadene fissade tal mùr, 
lungje pòc plui di un metri. Studade la lùs, e jere lade a durmî. 
O jeri restat di clap. Sul cussin plen di cimis, cu la mignestre te 
scudiele e peàt cu la cjadene. Intuncolpojeri deventàtilgnofcjan. 


Massimo Furlani 


Il cjan tal palùt 


Ciec storie e je sucedude pressapòc cent agns indadr, 
intun paîs de Basse furlane. 

A chei timps no esistevin i miegs di lavòr di cumò. Ta chei agns, 
cuasi ducj tai nestris paîs a jerin contadins e ducj i lavòrs in 
campagne a vignivin fats a man, cu la fuarce dai brags e cun 
tancj sacrificis. Cuasi ogni famee e veve une stalute cuntune 
vacje e un mus, chei un pòc plui benestants a vevin il cjaval 
e dòs o tré vacjis. Il mus al jere destinàt a fa tancj lavòrs e al 
jere ancje un mieg di traspuart. Di fat, par là in campagne o par 
spostasi di un paîs a chel altri, a peavin il mus tal cjar e a partivin. 
Ancje tai cjamps i lavòrs a vignivin fats cu la fuarce dai brags e il 
lavòr dal mus si meteve adun cu la fadie dai oms, da lis feminis 
e ancje dai fruts. Ta chei timps i fruts a scomengavin a lavorà 
adore, a fasevin chel pc ch’a podevin, ma ancje chel pòc al jere 
necessari. Ogni dì, i contadins a tacavin il mus e a cjariavin sul 
cjar chei pòcs imprescj che a coventavin pai lavòrs di chè dì. 
Prime di tornà a cjase, a seavin un pocje di jerbe par la vacje 
e pal mus. Il lavòr di seà al tocjave ai oms, e intant la femine 
e cjapave sù cualchi jerbe salvadie di meti tal plat par gustà o 
par cene. A pene finît di cjapa sù lis jerbis di meti in taule, a lis 
feminis ur tocjave une altre fadie: tirà il ristiel e judà a cjarià sul 
cjar la jerbe pes bestiis di cjase. Cussì si lavorave in ché volte, e 
ancje i miei nonos a lavoravin ta cheste maniere. 

Une dì, come simpri, i nonos a àn tacat il mus e a son partîts 
viers un lòr cjamp tal palùt, compagnàts dal cjan. Rivàts tal 
cjamp, o pal cjalt o cui sa parcè, mè none e à tiràt jù dal cjàf il 


facolet neri e lu à poiàt suntune cise. Finîts i lavòrs, inonos si son 
inviàts viers cjase, ma a pene rivàts si son rindùts cont che il cjan 
nol jere cun lòr e metint lis mans sul cjàf, mé none si è inacuarte 
che no veve intor il fagolet. Cence pensà dés voltis, gno nono 
al è tornàt tal cjamp, intant che mé none e meteve dongje 
alc di cene, cene che e comprendeve cuasi dome polente, e 
misurade ancje ché. Gno nono al è partît a pît. No jerin altris 
miegs a disposizion: lis machinis no esistevin e il mus al veve di 
polsà, stant che al veve di tirà il cjar ancje tal doman. Lis stradis 
a jerin pluitost malsestadis, plenis di busis e di pantan. A vignivin 
tignudis un pòc in ordin dai stradins dal comun e i spostaments 
a jerin simpri sfadiòs. Come che al è rivat tal cjamp, il nono al à 
vioddt il cjan pognet dongje da la cise e dal fagolet da la none, 
rinfrancjaàt e content di viodi il so paron. 

Il nono e il cjan a son duncje tornàts a cjase insiemi. La zornade 
e stave par finî e al tacave a fà scùr. Il nono strac, cul pas pesant, 
par vé zontàt altre fadie dopo illavòr de zornade e il cjan brauròs 
di vé fat il so lavòr di vuardian al fagolet da la parone. 

Cheste conte nus fàs capî la inteligjence e la fedeltàt dal cjan e 
soredut la sò dedizion ai parons, e ancje a la robe dai parons. 


Enzo Dri 


Il cjan in ferme, ancje 
se nol è a cjace 

Centenarios 


Ur cjaldo sabedo dal mìos di Jugn dal 2022, tornant jù da 
Pescolo, ché bielo valado sot lu Cjadin dulà che ju sapadins 
fin tei agns Cincuanto i lavo a seà, mi soi fermado a Zepodn 
(Cimo Sapado) par saludà la centenario Erminia Colle-Tiz. 
Nassudo lu 8 di Avost dal 1921, e jero sentado su la bancjo de sò 
bielo e antigòno cjaso dal Sîscent, cul travament in larg a incjastri 
stîl Block-Bau. Ju gjeranios ros poiàts sro las legnos di peg ben 
intassados ei fasevo da curnîs a chè femeno d'’aitris timps! 

Cul fazalet in cjaf, ju rincjins antigons di nuvigo, ju vùai clàrs imò 
vivorts, e contavo cun luciditàt, in sapadin, ju sio riguarts di 
puemo a sé fio Ines. 

Encj jo, sentado dongjo, i ai tabaiat cun lùor di San Svualt, titolàr 
de lùor bielo glisiuto dal Sietcent, che dà lu benvigndt lu 5 di 
Avost di ogni an ai pelegrins da Sighiet e dal For, ch'i rivo sù a 
pè preant e cjantant par rinovà lu vùot fat pe pesto dei anemai. 
Par agns es son vignudos incuintro e pussission encje Erminia, 
Bernardina e Cunda, femenos sapadinos un grum religjòsos, 
par rinsaldà lu leam di amicizio ch'al duro da simpri cu la int 
cjargnelo. 

Dopo un’oruto di riguarts e nostalgjios, Erminia a i dîs preocupa- 
do a sé fio: ‘Cosa dirà la gente vedendoci sedute senza far nien- 
te?”. La fio Ines e rispuint pacifico che no vevo da fastidià: e vevo 
pur lavoràt uno vito da uno lùs a ché àto! Cumò e podevo gjoldi 
de sò pensjon e de sò costant assistenco. “Se è per questo — e dîs 
la màri — io posso stare anche da sola, non ho bisogno di nessu- 
no, ma vai almeno tu a far qualcosa!”. 


Erminia mi contà contento che l’an passat, pei sio 100 agns di 
vito, ju sio paesans ei vevo fat uno sorto fiesto cun tant di Bando 
Musical e coro, e chest an e spietavo cun curiositàt lu 8 di Avost 
par vedìo ce ch’al sarès sucedùt pei sio 101 agns di vito!... 

Lario balsamico des nestros monts e vevo mantignùt in 
buino salùt encje un’àto centenario, Pine di Sese (Giuseppina 
Romanin), nassudo al For lu 3 di Fevràr dal 1920. La sò vecjaio la 
vevo passado in Sapado de sé fio Anna Maria. 

Pine mi contavo che da fruto e vevo avùt tanto di chè misério 
da scuignî mangja tal crepon des gjalinos. Femeno minudo di 
costituzion ma di grando voio di fà e di udà chei ch'i vevo bisigno, 
mi contavo cun bravuro che lìo e jero coscrito dal Papo Giovanni 
Paolo II, nassùt doi mìos dopo di lìo tal stes an. Lu giner sapadin 
Pierino a i vevo imprometùt ch'a la puartavo a Romo a cjatàlu. 
“Cuissà s'al sarà imò!” a i vevo rispuindQt lìo. 

Pei sio 100 agns, chei di fameo ej vevo parecjàt uno sorto fiesto 
al Albergo Al Sole dal For, ma uno bruto influenzo la vevo fato 
stà a cjaso. Pine, displasudo, e à det: “Si pensi ch'i ai da murî, a 
mi ven un nervùos d’intor, cun tant ch'i ai fat!...”. 

Ju ultims agns de sé vito a ju à passàts a preà; e vevo las caronos 
dal rosari in ogni cjanton de cjaso. 

“Par concuistà lu paradîs!” e disevo. 

E je muarto a 102 agns sunàts, assistudo cun afiet in cjaso de sò 
fiolanco! 


Novella Del Fabbro 
Furlan di For Davùatri 


Un amiì leal 


AV un cjan pastòr todesc e nol veve paron. Za da timp, al 
cirive un alter ego uman. Zirant par une place al viodè Zuan, 
e iparè che l’omal jere avilît e sorepinsîr; svicinantsi cun amicizie, 
si sentà sore i siei pîts cjalantlu cun voi che a parevin soreli. 
Zuan i cjarinà il cjàf, po dopo si jevà sù par là vie. Daspò di un 
centenàrs di pas, l’om si zirà e viodint che il cjan cuacjio cuacjio i 
leve daùr, i fasè un mot disintji: “Ven, ven, ti clamarai Bruno!”. La 
bestie cun cuatri salts i le dongje fasintji fiestis. 

Tra di lòr si instalà une salde afinitàt eletive. Lis esigjencis di 
Bruno a jerin palesis: rispiet sul mangjà, sul zuià e cuant altri. 
Di solit si svagave cuntune balute di gome: cuant ch'al viodeve 
Zuan a polsà, si presentave cun jéè sticantlu a partecipà, cence 
par altri desisti al pretindeve dîsi: “Sù, anìn, divertissiti”. A Zuan 
i pareve ch’al consintilu, lui al varès pierdOt autoritàt, ma planc 
planc al rivà al pont di spietà chel passetimp, cussient di jessi 
stàt sielt. Bruno al praticave une francje sutilece persuasive, al 
voleve educalu a mÙt so. A lis siet di buinore cu la gate diestre 
ai sgrifignave su la puarte de cjamare, nol molave fin tant che 
une vòs i diseve: “Bruno, lassimi durmî”. Al fermave par cualchi 
istant, po dopo al tacave di gnùf. A chest pont, Zuan al scugnive 
rindisi ai siei ordins: l’om al vierzeve la puarte de cjamare, il cjan 
sossolat al menave la code e i saltave intor: al voleve dîsi che al 
veve necessitàt di là a fà i dibisugns, par chel cont al jere ben 
educàt, al saveve cemùt domanda. Zuan, ch'al jere bielzà sveàt, 
si domandave se ché sò svearole e fos par spietàlu. Bruno al 
decideve cuant menàlu a spas, si presentave suplicant e al stes 


timp, autorevul e cjalantlu dret tai voi, cun pazience certosine al 
otignive ce ch'al voleve. Zuan al veve dome di lài daur. Lui, di bon 
pas e sigùr, al cjapave la stradele che e menave disore dal borc, 
si placave parmìs un banc e lu invidave a sentàsi e a gjoldisi la 
bielece dal puest. Une buinore, Bruno al jere come simpri devant 
de puarte de cjamare; viodintle in sfese al dubità, po al jentrà e 
al cjatà l’amì tal jet, si svicinà, ma Zuan no si moveve. Di buride al 
jessì, tornant cul paron de locande ch'al clamà il miedi. Nissune 
fuarce lu movè de stanzie dal amì, vigjil lu compagnave. Nancje 
te convalessence lu lassà. Però une dì al tornà cu la balute, aes 
cjaminadis e a dut il rest. Chescj ategjaments a jerin calàts in 
profonditàt te psiche e tal agràt di Zuan, che si sintive debitòr 
cun lui. Bruno al veve nulît la solitudin di cheste persone, che 
cence famee al jere disprivàt di afiets prossims, par chest lu veve 
sielt, ufrint e volint compagnie. No mediarin peraulis su chel dà 
e ricevi, dut al avignive cun 
mots e cjaladis. 

Par Zuan e jere une concui- 
ste il sei rivàt cul timp a capî 
e a valorizà dutis chestis 
premuris, e dutis chés conti- 
nuis domandis di Bruno che 
lis pandeve a traviers des 
sòs vuacadis. 


Galliano Remo De Agostini 
Buenos Aires (Argjentine) 
Furlan di Tresesin 


Doi amîs 

Il jeur, 
particolar dal afresc di Giovanni da Udine 
tal Palag Patriarcjàl di Udin 


(foto Museo Diocesano di Udin) 


Setembar 


1 V S.Egjidi abat 
2 S S.Elpidi abat 
3 D S. Grivòr il Grant pape 
4 L S.te Rosalie vergjine 
5 MSStte Taresie di Calcute muinie 
6 M S.Zacarie profete 
7 )J S.te Regjine vergjine 
8 V Nativitàt de Madone Perdon di Madone di Mont 
9 S S. Pieri Claver predi 
10 D S.Nicolau di Tolentin predi 
11 L S.te Teodore martare 
12 M Non di Marie 
13 M S. Zuan Crisostomi vescul 
14 J Glorificazion de Sante Cròs 
15 V Madone Dolorade 
16 S SS. Corneli e Ciprian 
17 D S. Robert Belarmin gardenàl 
18 L S.Josefdi Cupertin 
19 M S. Zenaàr di Napuli martar 
20 M S. Eustachi martar 
21 J S. Matieuapuestul e vanzelist 
22 VS. Maurizi martar 
23 S S.Piudi Pietrelcine frari 
24 D S.Pacjific frari 
25 L S. Aurelie piligrine 
26 M SS. Cosme e Damian martars 
27 M S. Vissent de’ Paoli predi 
28 J S.Venceslau martar 
29 V SS. Michél, Gabriel e Rafael arcagnui 
30 S S.Jaroni predi 


La checa blancja e nera 


lancja e nera con coda lungja a è la checa, un ussel che a si 

à cjapàt parts dai teritoris encja vissins a cjasis, boschets e 
lunc lis stradis dai cjamps. A vivin incubiadis a trops di seis-siet 
esemplars, spostantsi ta lis pichis, clamantsi, difindint il teritori 
da altris predadòrs. Po dopo a svualin viers cjera in sercja di alc 
da mangjà; la lòr cjaminada a è ridicula: a movin la coda come 
cualchi essar uman che, par mostrà il so fisic, a lu scudulea, 
menant flancs e spalis lant daùr dal ritmo di un bal brasilian. Il 
portament al è di gala: neri e blanc a son i colòrs di gran elegansa 
e la checa ju disfroda cun portament signorîl. Mancul elegant al 
è il svual: ma no si pos vé dut da la vita! 
Se a berla a doventa fassil individuala: l’ussel al siga mandant fòr 
un cjant scriulòs che a i riva al profont dal cuel. Si visin una cun 
l’altra che li ator al è un pericul e a àn di stà atentis. 
Il nît al è fat da un grum di bachetis incrosadis ma ben siguris, 
par via che a lu poin in alt tai arbui, enfriramags che a si incrosin. 
In timp di Vierta, dilunc il tai dai arbui, il legnam pal nît a ‘nd è 
in gran bondansa e al ven fat cussì ben che a no serf ni plumis, 
muscli e fen par tignî comuts i picinins. 
Par ultin a son laris: se a jodin alc che al Iùs, a svualin sveltis par 
cjapàlu cun il lòr bec dùr fat a ponta e lu partin lontan par sinti il 
savòr. Encja par chest, a cui che a cjapa sù dut a si ghi dîs: “Ti sòs 
come ‘na checa!”. Di pigul o bramavi di arlevà un di chescj ussei 
satanics che a no plasin par via da la lòr prepotensa, ma a resta 
sempri il timp par podèé falu! 

Il Strolegant 


La surîs 


AT è di dutis lis sortis. Tantis e tantis, no dome chés di citàt 
e chés di campagne, descritis in mùt maraveòs dal poete 
latin Orazi, e metudis une cuintri ché altre te diference eterne e 
irecuperabil jenfri cui che i plàs la tiere, i cjamps, la semplicitàt 
des robis buinis, la primordialitàt des origjins contadinis, e si 
contente di pòc, savint che al è dut ce che al è; e cui che invezit 
nol podarès vivi lontan des stradis plenis di trafic, dal timp che 
si consume svelt intune fulugne di musis che no si cognossaran 
mai altri, gjoldint la Iùs dai gratecîi e no cjapant nancje in 
considerazion une vite cence il rît dal aperitîf, intun dai tancj 
locài a la mode, chei che a svantin la compagnie juste e il simbul 
de mondanitàt. 
E je par esempli la pantiane, che nancje no si insumie un timp 
e un puest che no vedin chel savòr di mierde che al imbombìs 
dut. A son un gjenar pericolòs. A muardin e a puartin malatiis. A 
vuichin rabiosis e se a rivin te fasin sot dal nàs, lassantti ca a e là 
i segns dal lòr passag. A fasin stomi e al è miòr scancelalis. 
Ché che mi plas di plui e je il gjenar “di biblioteche”. Timide, 
risiervade, si poie vulintîr su lis scansiis cun volums antîcs, grancj 
dizionaris, atlants, tratàts di filosofie, poesiis. In sumis, dut ce 
che l’Om al è rivàt a distila imbombint la cjarte di ingjustri. 
A mastiin, a fruin, a rosein ce che i autòrs a crodevin une opare 
mestre eterne. A son chi par visànus che nuie nol dure par 
simpri. 

Angelo Floramo 


La tasse sui vedrans 


C uant che tala vierte dal 1927 a rivà da Rome la comunicazion 
da la tassa sul celibato, tal munizipi di Clausîet al fo dut un 
batabui.! Chei dal manarin ai ere d’acordo, dal moment che il 
Duce al veve pÙùr cjacaràt di milions di baionetes. E alore parcè 
no partî davorman da la... fabriche da la canae? Cheste tasse 
anual a maguelave ducj i vedrans. Secont l’etàt a ere di 70 lires 
par chei enfri 25 e 35 agns, di 100 lires par chei fin a 50, par po 
sbassàsi a 50 lires pai over 50. Dopo i 66 a si considerave che la 
fabriche a fos... serade par cessata attività. | bègs tiràts sot ai 
zeve a pro dal ONMI (Opera Nazionale Maternità e Infanzia). Par 
fàle curte, bisugnave o paà o maridési, cunsiderant che 100 lires 
al ere il valùer di un vigjel. 

Il podestàt al fasè stampà un avîs e al mandà il scursùer? a picjàlu 
for da las ostaries e su la puarte da las lataries. Il pridi, che al ere 
favorevol a cheste tasse, al volè picjàlu encje su la puarte da la 
glisiute di Sant Pauli e, sotvie, al scrivè in stampatel CRESCETE E 
MOLTIPLICATEVI. 

| vedrans ai si la ver un grum par mal, pi di ducj Anzulin che al ere 
scuelaàt e sclet di lenghe. Une dì al cjatà il pridi uì da Snaiz e a lu 
tacà disintji: “Reverendo, une volte su cheste cjere ai ere nome 
Adam e Eve e la Bibie a veve rason a dî crescete e moltiplicatevi. 
Ma se nuestri Signòr al passàs cumò al disarès: Par l’amQer di 
Diu fermaivi, che se no si mangjais un cul altri”. 


confusione 


? messo comunale 


Par no paà, il Gusto e il Belu di Raunie ai si la mocàr? e nome 
l'an dopo a si savè che ai veve passat clandestins la frontiere 
francese e ai lavorave da las bandes di Tolose. Dopo passe 30 
agns che al morosave la Bepute, Nardin al pensà che a ere rivade 
l’ore da fà il grant pas e al zè a domandàle. Ma jé, sclete sclete, 
a i rispuindè: “Ma Nardin, no vidivos che sin belzà zùts in asîet 
ducj doi!”. AI vè pi fortune il Cenzo da la Frate, che il Mamol 
messedéir* al metè in lùs a la Norade. Biade garzone, a ere stade 
scalognade cun tencj murùes e cumò, vidinsi bessolate, a veve 
tante gole da fàsi une fameute. Il Macorit inveze a nol saveve 
nencje di ce bande cumingà. Al ere di malesmans. Al seguì però 
il consei dal Brosol: meti un fros tal cùl di un grison? e vidîe di 
ce bande che al cjapave il svual. AI ere par là che a bisugnave 
zî a cirî la nuvice. Da no credi, al fasè cussì e al cumbinà cu la 
Madalin di Pert. 

Santin di Corgnàal inveze, che pùr al ere bacanut ma un stricìn che 
al varès copàt il pulg par vendi la piel, a nol volè mai maridasi. AI 
diseve: “Las noces ai coste cjares, e ce no coste dopo la femine 
e la canae!”. AI preferì simpri paà la tasse e restà tacàt al sio 
crichil5 vienés. 

La tasse sui vedrans a fo abolide tal 1943. Ma cumò ce saressel 
da fà par emplenà las cunes vueites? 


Gianni Colledani 
Furlan di Clausîet 


se la svignarono 
paraninfo, mezzano 
maggiolino 
boccale da birra 


Du a UW 


Lis bicicletis 


Lis bicicletis a sotet tal fis dai noglàrs 

e un odòr di sàl ator de palùt. 

Nò ingropàts un miar tal lavòr al contrari 
nò le roste a le fam, a lis pachis. 

Se il pît al poche su la pale 

si slontane il Canada, l’Australie. 

Scuadre un, scuadre doi. Tornate a casa. 

- Ma nò si platavin come gneurs 

di ca e di là de pòre blancje - 

Snait di animàl che al scjampe a le grampe 
al traviarse le strade e al salte le leg contrarie. 
NÒ o vin i voi tal alarme 

disore le linie marcade dal blanc e 
marcjepîts di pandemie e ciment. 

Restate a casa. L'altoparlant al grate 

i pas distants e i dîs minùts 

di code par vioditi. E ancjemò 

da lis stradis in bande 

le forze del disordine 

a violentin le pàs di une brame. 


Poesie ispirade a lis lotis dal Cormér dal 1950 
(lote popolàr cence violence tes campagnis de Basse furlane) 


Cristina Micelli 
35 premi tal concors “Giuseppe Malattia della Vallata” - Barcis 2022 


Il fare 


C hei ch'a s’intindin di cjamps e terens a mi disin che la bontàt 
di ‘na tiara a si misura encja cu la cuantitàt di viars e di 
farcs ch'a si cjatin dentri. Alora il zardin di cjasa me, di sigùr, al 
podarès cjapà il prin premi par la fertilitàt: al è plen di farcs e di 
farcadissis! Dopo véi domandàt ator a chei pi bulos, jo i ai fat di 
dut: i ai provat a meti il carburo dentri ta li’ galeriis, i ai fat cori 
aga, i ghi ai butàt un prodot ecologico, i vevi comprat encja un 
strumint cui ultrasuoni ma fin adès a l’àn simpri vinta lous. Mi sa 
ch'i dovarai rassegnami. 

Mi ven in mint però che ‘na volta i farcs a no vevin vita tant fassil. 
Fra i tancj, m’impensi di me barba Cibi (Silvio) ch'al era brau par 
cjapàu. Par dîsi la veretàt, tal secul passat a nol era l’unic ch'al si 
inzegnava in chista facenda. Lui al si faseva di bessou i tramais 
cul fîl di fiar gros e al veva pratica a intindiu ta li’ galeriis che 
chistis besteutis a fan. Dopo véilis cjapadis, a ghi gjavava la piel, 
la distirava ta ’na brea, la meteva a secjà e a la fin la partava là di 
Mandulin ch'al comerciava li’ piels, encja chés di cuniciu. Chistu 
personagjo al stava di cjasa in ta ‘na viuta in centri dal paîs, ma 
al veva il laboratori ta ’na cjasuta in mies ai cjamps. In cambiu 
da li’ piels a ghi dava cualchi franc (par dîsi la veretàt a erin liris 
ma chistu non, nualtris furlans, i lu vevin mantignàt dopo ch'a 
erin passàts i franseis di Napoleon). Propiu par chista sò abilitàt 
a cjapà i farcs, a me barba Cibi a ghi vevin metUt il soranon di 
Farcut. 


Claudio Petris 
Furlan di Sopula 


Un lose e un cuet 


d) uant che i mutivi che, daspò di cuarante agns di vore, o ai 
a pene tirade la buine jessude, l’impleàt de bancje, chel 
cuet, al slargje une bocje di ridi cun trentedoi dincj in mostre. AI 
jeve sù, al va a cjoli la crocule nere che e je poiade intal puarte- 
ombrenis dadr di lui e, gueteant, al mi compagne intal ufici dal 
diretòr. Ducj i doi, cumò, a son sentàts daùr di ché bocogne di 
scrivanie e duc] i doi a samein pronts a lustràmi la gobe. Elegants 
che mai: l’impleat gjachete clare e bregons sclrs. Il diretòr, 
gjachete scure e bregons clàrs, al à un voli losc che lu plate daùr 
di un par di ocjalons. 

“Alore, ce podìno fà par lui? O vin une vore di propuestis: un 
pachet di inviestiments diferenziàts un plui golòs di chel altri, di 
lecàsi lis mostacjis. Par scomengà tachìn cuntun plan gjeneràl di 
massime”. 

E jù cun cont depuesit, cedulis, ribor, tas variabil o ben fis, 
obligazions, azions, prodots di avanguardie, rendiment sigùr, 
rendite sporcje ma nete, la impueste di bol le paìn nò (le pain 
lèr!), nainis e sore nainis. Jo o cjali i ocjài dal diretòr, il so voli 
losc. O cjali la crocule dal impleàt che al va dilunc a spalanca 
dincj e lavris. Mi zire il cjàf. E mi par, chei doi li, di véju za viodùts 
di cualchi bande. Obligazions... o àno dit azions? Cidulis? Ah, no, 
a àn dit cedulis. Mi par. Mi zire il cjaf. A fuarce di vitis o rivi a 
mutivaur che o ai di pensài sù. 

“Ma sigdr, sigàr, che al pensi, che al pensi, sigàr!”, il diretòr. 

“Sì, sì, si capìs, che al pensi, che al fasi i conts, che al fasil”, 
l’impleàt. 


|” 


“Ma...”, il diretòr. 

“Ma ce?”. 

“Ma che nol stei a pensà masse dilunc, cheste ufierte e scjàt in 
curt. Anzi e sarès ancje benzà scjadude, ma par lui... o sierarìn un 
voli, che lu vin in grant rispiet”. 

Mi àn in grant rispiet. 

Par tornà a cjase o scuen cjapà l'autobus, che mi jeri pierdùt pe 
citàt, a fuarce di pensà a chei doi. Dulà ju aio viodùts? Parcè che 
ju ai viodùts, sigàr dal fat. 

Ce diaulin mi puartial in cantine, a pene che o rivi a cjase? A 
sgarfà fùr casselis plenis di polvar, robe ingrumade di cuant che 
o vevi i fruts pigui o parfin di cuant che o jeri frut jo, mai rivàt 
adore a butale vie, dute ché rabaldarie, zujatui, strafanigs di ogni 
fate, soremobii, bombonieris, cartulinis, scarpets, scjinchis, di 
dut. E libris. 

Il diaulin, chel stes di prime, al met la code: al mi vuide la man 
a cjoli sù un di chei libris, propit chel. Cuàl? Propit chel. AI puce 
di sieràt, di garp, di vieri, di mufe. O fas sgurlà lis pagjinis a cés. 
Mi blochi. Une figure, un dissen. AI mi lasse une olme intal voli. 
Ce dissen isal? Pagjine par pagjine o torni a cirîle, la figure che mi 
à tirade ché frece che e je penetrade fin dentri dal gno zurviel. 
Vele. Vele la figure. 

Un di chei doi di vué di matine al è li. La figure a la pagjine 46. 
E chel altri? O scomet che al è ancje chel. Planc a planc, une 
pagjine a la volte. Cun di fat, velu: a la pagjine 65. 

Lèr doi. Il libri al è Lis baronadis di Pinochio, inte traduzion 
furlane di pre Toni Beline dal 1977. 

A son lòr doi, chei doi de bancje. Il gjat e la volp. 


Laurin Zuan Nardin 


I claputs di Ippolito Nievo 


Am dai agns sessante in chel di Colorét di sabide e di 
domenie e rivave tante int soredut di Udin, al sarà stàt par 
vie che te rusticarie in place si mangjavin i polegs, il formadi 
e si beveve il vin de aziende dal contin, o parcè che tancj e 
scomengavin a movisi cu les machinis. Ducj chescj si fermavin in 
place, sul ziron, maraveàts a cjalà le grandiositàt dal cjistiel, e cui 
sa cetant seneòs ch'a jerin di viodilu di dentri. 

Chest fat i à dat tal voli a don Orfeo, predi de parochie di Colorét 
che fin tal 1953 al jere stàt il predi dai conts. Vintun bon rapuart 
cun chescj, si è metàt dacuardi par fà vierzi il porton dal cjistiel 
a chei ch'a bramavin di viodilu ancje dentri e par chest al veve 
cumbinat cui proprietaris di permeti di visità un pàr di stanziis di 
ogni palag. Par compagnà chescj in visite al veve inscuelàt un pàr 
di fantacins dal puest e un di chei o jeri jo. Cussì che dal més di 
Jugn ae fin di Setembar les domeniis dopo misdì les passavi a fà 
il ciceron; il nestri lavòr nol jere tant chel di contà le storie, stant 


che tancj le savevin miòr di nò, ma di tignî di voli che no tocjassin 
alc e che no sbrissassin fùr dai lùcs di visità. 

De puarte ch'e jere tal porton di len sot de torate jucompagnavin 
tal curtîl dal cjistiel; li ducj e restavin a bocje vierte viodint ce 
tant plui grant che al jere rispiet a ce ch'e viodevin stant di fùr. 
Po o jentravin tal palag a viodi il scritori di Ippolito Nievo. Su le 
mobilie ch'e stave dulintor e jere une scudiele di len e dentri di 
cheste une zumiele di claputs pòc plui grancj di une ponte di 
dét, un diviers di chel altri, sei di colòr che di forme. Za de prime 
visite mi àn domandat ce claps ch'e son: jo, che di fantasie o ‘nd 
ai simpri vude, vér o fals o disevi ch’e jerin chei ch'al puartave 
dongje Ippolito Nievo cuant che al lave a spas pal paîs o pai 
cjamps. Lant indenant o jentravin tal mastio indulà che sore le 
scjale par rivà al prin plan al jere l’arac maraveòs dal arbul de 
famee dai Colloredo Mels. Viodùt un tinel cun pituris a fresc dal 
1700 si sierave le visite cul plan tiere de Cjase Rosse. Fà chest mi 
plaseve tant, soredut par dut ce ch'o imparavi scoltant cualchi 
visitadOr ch'al cognosseve vite e miracui dai cjistielants. 

Alven che dopo le tierce domenie il don mi clame par fàmi presint 
che no soi vonde atent par vie ch’e son sparîts miegs i claputs. 
Vie pe setemane o ai tiràt sù un pugn di claputs di ogni sorte e le 
domenie, prin di scomencgà les visites, o soi làt a meti chei cuatri 
ch’e jerin vanzat intun scansel de mobilie e a rimplagàju cun chei 
ch’o vevi tiràts sù. Il don mi à fat i compliments pe idee ch’o vevi 
vt, disintmi ch'o podevi contà le storie dai claputs e di Ippolito 
Nievo ch'e veve ancje mani. Cussì par rivà ae fin di Setembar 
cuant ch’o vin sieràt les visites o ai scugnùt dai un pàr di jemplis 
ae scudiele dai claputs. 


Carlo Zanini 
Furlan di Colorét 


Il jeur dal Tiliment 


| Tillment al è sempre stàt par me come un gran vecju, una 

figura viva ch'al tegneva dongja pi di vuei i paîs di ca e di là 
di chè aga. Un mont fat di rigussòi, trois scundQts, arnérs, pòi 
e vencjàrs, erbis e claps, tancju claps, ch'a si movevin sempre, 
portàts jù da l’aga ch'a ju faseva rodolà, diventant lis e tonds; o 
pùr a forma di slàtera, ch'a zeva cussì ben par fàju saltà ta l’aga. 
Dal borc di Voleson, di davant la glesia al rapaàr a son tré 
chilometros, e li, fra li’ localitàs di Sassonia e Grava, il Tiliment 
al è larc cuasi doi chilometros. Li’ stradis a erin encjamò di 
cjera batuda: cuant ch'a ploveva, li’ scarpis a erin sempre 
impantanadis; d’Estàt tanta polvera. In Grava a si zeva in 
bicicleta, doi (encja tréè) par bici: i fidi pissui a stevin devant, in ta 
una seluta picjada sul manubrio, se il canai al era pi grant, sintàt 
devòr tal portapacs o pùr su la cana da la bici di om. 
In ché volta si lavorava spes encja il sabida, duncja era dome 
di domenia ch'a si veva il timp di cjapà il soreli. Il mar al era 
massa lontan par zî in bici (di matina si scugneva zî a messa), 
cussì tal prin dopodimisdì la famea a partiva e intuna mies'ora i 
traversavin il rapàr. Par di là dal rapàr scugneva decidi: fermàsi 
subit sot i arbui o sercjà un biel canàl di aga frescja. 
A seconda da l’anada, i canài di aga a podevin essi da la banda di 
Voleson, come tal mies da lis gleris o viers Turida e Rivis. In ogni 
càs bisugnava cjaminà tai claps. Ch'a no mancjavin propit. Di fati, 
a cualchidun ch'a nol cjatava chel ch'al veva sot vui, ai si diseva: 
“Tu no ti cjatis nencja claps in grava”! Cuant che jo i eri pissul, i 
zevi tanti’ voltis ta lis gravis dal Tiliment, sintàt ta la cana da bici. 


Jeurut pronta la vita 
tal Tiliment 


Una volta, i varai vQt 


cuatri o sinc ains, i eri zùt 
tal Tiliment cun mé mari 
e me pari. Cu li’ bicicletis i erin rivàts al punt da la Delissia. Li i 
vevin traversàt il Tiliment, ch'a nol veva tanta aga, e dulà ch'a 
era alta a mi vevin portàt in bras. 

Rivats cuasi di ché altra banda, a salta fòr una famea di jeurs, doi 
grancj e doi pissui. A si erin scundùts dentri un bar di vencjàrs 
e fin che nun no erin rivàts dongja no si erin movets. A corevin 
saltant par dutis li bandis. Me pari altaca a sigà a mé mari: “Forsi 
doman i mangjaàn polenta e jeur, sierighi la strada, sburtiju viers 
l’aga che almancul un lu cjapàn”! | jeurs a saltavin di ca e di là, 
a someavin chei oms ch'a no san come gjavési di una situazion 
disperada e a sbatin il cjaf di ca e di là senza cumbinà nuia. 
Invense la famea di jeurs a cognosseva benon il so teren e tré di 
lòr a son rivaàts a scjampa. 

L’ultin al era il pi gros e al vigniva dret viers di me: jo lu iodevi 
rivà e i eri come incjantàt: “Cjapilu, cjapilu!” al sigava me pari, 
e jo i restavi a vuardalu insiminît, ch'al mi passava in mies da li” 
gjambis, largjis e duris come bachets. Lis mans, invense di cjapà 
ché’ orelatis lungjis, no si movevin e cussì il jeur al mi à coionàt. 
Me pari al rideva come un mat e dopo al mi à dit: “Ti sòs encjamò 
massa pissul par cjapà un jeur pi vecju e pi furbo di tel” 
Encja si eri pissul, mi recuardi benon chista conta, parsè che ami 
l’àn ripetuda ridint fin chi soi deventàt grant. 


Giorgio Paron 
Furlan di Voleson 

La checa 


AU fa, tal zardin di ‘na cjasa vissin da la me, al era un grant 
alber e lassù in alt ‘na checa a veva fat il nît. Ma ‘na dì al 
è rivat un grant temporàl cun tanta aria e ploia ch'a è fat colà 
zu il nît cui usieluts. Dentri a erin in tré, doi a son muarts cuasi 
subit par la bota e la inegada ch'a vevin cjapàt, il ters al è stàt 
pi fortunàt parsè ch'al è colàt su un grun di arba cul nît parsora 
ch'a lu à riparàt. Finît il temporà, il paron di cjasa al è zùt fou par 
jodi se l’aria a veva fat dans e cussì al à cjatàt la checuta incjamò 
viva ch'a pigulava. 

Lui al saveva che jo i ai simpri vùt passion par dutis li’ besteutis 
e al à pensàt ben di partàmila, che jo di sigùr i la varès tignuda 
cont e fata cressi ben. 

Cussì, apena ch'a mi l’à dada in man, sta puora checuta duta 
bagnada, a veva apena scuminsiat a fà la pluma e a trimava duta 
spagutida, soi subit zuda a toi ‘na maia di lana par infagotàla 
e suiala. | lai metuda vissin da la stua cussì, li al cjaldut, a à 
scuminssiàt a ripilissi: a vardava me e dut intor forsi par jodi 
indulà ch'a era finida, ma no faseva sen di scjampà, ansi si 
la tocjavi cu la man a si cufava zu contenta. Intant ch'a era li 


cuieta, ghi ai preparàt un nît dentri a ‘na scjatula cul fen e tantis 
strassutis di lana e dopo ch'a era ben suiada e cjalda i l’ai metuda 
dentri intal nît ch'i vevi preparàt. Da chel mument a è simpri 
stada in cjasa cun nualtris. | ghi davi da mangjà un paston ch'i 
fasevi jo cun ouf les, radiciu, pan, pon e cualchi gota di limon, 
il dut ben frulàt chi metevi dentri a ’na siringa (di sigùr sensa 
la gusiela!). Li” primis voltis a no voleva mangjà e strenseva il 
bec, ma dopo un puc di voltis, cuant ch'a jodeva la siringa, a lu 
spalancava contenta. E cussì, dì dopo dì, la checa a è vignuda 
granda e i ai dovùt metila dentri a un chebon indulà ch'a podeva 
movissi, saltà e svualà coma ch’a voleva. Par me a era ‘na checa 
special parsè ch’a stava simpri atenta a ducj i muviments ch'i 
fasevi jo e a sercjava simpri di imitàmi. Si zevi a partàghi da 
mangjà, ic cul bec a zeva a messedalu, si ghi davi da bevi, ic cul 
bec a zeva a sposta la scugjela e cussì par tantis altris robis. Ma 
‘na dì mi à fat ‘na sorpresa che no mi sarès mai spetada: i eri 
vissin al chebon cun me nevout ch'al veva un pucja di tos. lc lu 
vardava e duta un mument a à scuminsiat a tossi coma lui: jo soi 
restada di clap! Dopo di chel dì a à simpri sercjàt di imità li’ vous 
ch'a sintiva: il ridi da li’ personis, a clamava mama, a faseva encja 
il cocodà da li’ gjalinis o il baià dal cjan. 

"Na matina, cuant ch'i soi zuda par daghi di mangjà, i ai cjatàt 
viarta la portela dal chebon e la checa a era parzora il tet da la 
cjasa ch'a mi clamava: “Mama, mama”. Purtrop a veva imparàt 
benon encja coma si faseva a viarzi la portela dal chebon, cun 
dutis li’ voltis ch'a mi veva jodùt a fàlu a mi e era doventada buna 
encja ic: cuant che la sò natura a la à clamada a no à savàt dîsi 
dino a la sé libertàt. 


Regina (Ginetta) Cecco 
Furlan di Sopula 


Par cuatri frucons 


u la strade principàl dal paîs si viodeve cuasi ogni dì une 

biciclete cussì cjamade che al pareve che lis sòs ruedis, di un 
moment a chel altri, a vessin di sclopà. 
E no mancjave, se tu cjalavis un fregul plui indaùr, inmò une altre 
e, po dopo inmò une. Come intune procession, no finivin mai. 
A ‘nd jere cussì tantis che al someave di jessi su lis stradis dal 
zîr d’Italie. Palmire, Sunte, Catine, la “Sclave”, cussì le clamavin, 
Rosine, Mafalde e tantis altris feminis, come furmiis che al 
pareve che si coressin daùr, dutis su la lòr biciclete diretis là 
de fabriche par puartà i scarpets ben cusîts, contentis par chei 
cuatri frugons o cuatri francs che Siòr Altero ur dave par il lòr 
lavòr, ancje se paiàt un blanc e un neri, par no dî dal dut in neri. 
Pareve propitun miracul. 
Tal paîsognidì lafabriche 
cuasi si svuedave dentri 
ta chei sacs cun ducj 
i scarpets, par finî tra 
guselis, vignarùi, savon, 
spalis, cole e tant lavòr 
tai curtîi, tes andronis e 
pes cjasis dal paîs, indulà 
che une man fuarte, plui 


Un cuadri di Otto D'Angelo 
(gjavàt di // Friùl, 
Edizion Designgraf 2006) 

voltis sanganade, passant fîl e gusele, e meteve adun tomere e 
suele. 

Come simpri, di ete in ete, la solite solfe, sotans e sorestants 
segnàts dal lòr destin: i prins, simpri pronts a lavorà come mus 
propit par cuatri frugons; i seconts, invezit, no si sa se par volè 
di Diu o dal demoni, simpri pronts a jemplasi la panse e il tacuin 
cul sudòr di chei altris. 

Un destin mostri che nissun forsit al pues cambià, soredut ca di 
nò, dulà che la nestre int la sotanance no le à dome tal cjàf, ma 
ancje tal cùr. 

Destin di une tiere dure, di malte di butà sù, di scarpets di cusî; 
destin di sudòr, lavòr une volte pal siòr Cont, cumò pal paron, 
ma simpri par sglonfà i lòr tacuins. 

Ma par fortune graciis a chel misteri che no ducj a àn capît e che 
forsit si ripet par magjie, soredut cuant che lis zornadis son claris 
e il soreli al è biel alt tal cîl, si pues jessi contents ancje cence 
un franc te sachete, cence bondancis o supierbiis di mostrà in 
place. 

E cussì e jere ancje par nò canais in chei agns, tal mieg di tancj 
scarpets e spalis. 

Bastave dome, par finî in gjonde, che la cheche di Gabriel 
Macòr furbe plui de bolp e plombàs cu lis sòs talputis su guselis, 
vignarùi e su dut ce che al lusive par dopo puartàju vie intune 
buse di mr tra lis nestris ridadis e lis bergheladis di gnagne 
Rosine: “Lare, lare, lare!” 


Nello Malisano 


Il Platypus, 


une strane bestie australiane 


AÈ une bestie che a si cjate nome in Australie che a si clame 
Platypus. A je mamifare, ma a fàs ùfs come une gjaline e a 
fàs lat par i picui cuant ch’a nassin. La s6 storie come contade 
dai aborigjens, i custodis di chest continent par plui di cuarante 
mil agns, a va cussì. 

Al ere un sfuei, un pigul làt intal interni de Australie ch'al vignive 
jemplàt ogni tant dal flum Darling cuant ch'al ploveve. Il Darling 
al sarès il flum plui lunc di chest continent. Intal làt a lavin un 
grum di animai a bevi e a rinfrescjasi e fra chest ancje une 
nidade di razes ch'a ur plaseve zuià inte aghe. Lòr mari e lòr none 
a las visavin simpri di stà dongje e di stà lontan dai pericui e dai 
forests. Un biel dì une razute, viodint su la rive di ché altre bande 
dal lat un biel pràt di jerbe frescje e verde, a salte fùr de aghe e 
a si met a beca chistu ben di Diu, cence fàsi viodi des sòs sùrs. A 
cjalàle però a jere une pantiane de aghe cuntun pél lucit ch'a si 
jere inamorade di jé. Cuntun salt al cjape la raze e a la puarte cun 
se inte sò tane sot tiere. La puare razute a jere dute spaventade, 
ma la pantiane ai diseve di no véè poure parcè ch'ai voleve tant 
ben e che a la voleve maridà. La raze ch'a veve ancjemò poure 
da la pantiane a à cedùt e a è restade li inte tane cun la pantiane. 
Dopo un pòc di timp une dì la pantiane a je muarte e subite la 
raze, che intant a jere cressude, a è scjampade tornant a cjase 
sò cu las altres razes. Dopo un pdc di timp la raze a à fat un biel 
nît indulà ch'a son nassudes dòs creatures ch'a someavin un pòc 
strani. A no vevin plumes ma un pél lis e curt. Cun cuatri gjambis 
e no dòs, cun ongules lungjes e fra i déts une largje piel par nodà 


miòr. Il lòr bec a jere lunc e plat come ch'a jere ancje la code par 
cussì stà sot aghe par tant timp cence jessi. Las altres razes a no 
savevin ce fà di lòr e alore a ju àn abandonàts par cussì cressi e 
vivi bessòi inte aghe. 

CUmÒò a si cjatin nome sui flums e làts dal Est de Australie e in 
Tasmanie e in nissune altre bande dal mont. La tribù aborigjene 
dai Wadi Wadi, ch'a si cjatin inte zone fra i flums Darling e Murray 
in Australie, inte lòr lenghe a clamin cheste bestie il Biladurang. 
| europeos, ch'a son rivàts chi a pene plui di dusinte agns fa, 
cuant ch’a lu àn viodùt par la prime volte a crodevin ch'al jere un 
scherz. A pensavin che cualchidun al veve cusît dongje un par 
di besties imbalsamades. Lòr a lu àn clamàt Platypus. Il so non 
sientific al sarès Ornithorhynchus anatinus. 

A jerin cuasi estints parcè ch'a ju copavin par la piel. Cumò 
planc planc il lòr numar al sta cressint. Sperìn ch'a durin par las 
prossimes gjenerasions. 


Federico Martin 
Furlan de Australie 


I bs, 
particolàr dal afrese Nativitàt di G.A. de’ Sacchis (il Pordenone) 
te glesie di Valerian 


(foto D. Pagnucco) 


Otubar 


1 D Ste Taresie dal Bambin Jesù 
2 L SS. Agnui Custodis Fieste dai nonos 
3 MS. Gjerart abàt 
4 M S. Francesc di Assisi frari Patron d’Italie 
5 J S. Luîs Scrosoppi predi 
6 V S.Brunon abàt 
7 S Madonedal Rosari 
8 D S.Demetri martar 
9 L S. Dionîs martar 
10 M S. Dernél profete 
11 M S.Zuan XXIII pape 
12 J S.Serafinfrari 
13 V S.Edoartre de Inghiltere 
14 S S.Calist pape 
15 D Ste Taresie di Jesù muinie 
16 L S.te Edvigje religjose 
17 M S.Ignazi di Antiochie martar 
18 M S. Luche vanzelist 
19 J SS. Martars canadés 
20 V S.te Rene martare 
21 S S.te Ursule martare 
22 D S.Zuan Pauli Il pape 
23 L S.Zuan di Capestran predi 
24 M S. Antoni Marie Claret vescul 
25 M S. Crispin martar 
26 J S.Evarist pape 
27 V S. Fluring martar 
28 S SS.Jude e Simon apuestui 
29 D S.te Ermelinde vergjine 
30 L B.de Benvignude Boiani vergjine di Cividàt 
M 


(00) 
po 


S. Volfanc vescul 


I bous 


D: timp i bous a si cjatin in ambits diviers; no pi tai cjamps 
a tirà cjars e vuarzinis, tant mancul ta li’ stalis pronts par 
altris impegnos tal conserva la rassa; aromai (gjavat che cualchi 
ràr càs via par l’Italia) a son doventàts “personags” tai libris di 
storia. La lòr fuarsa a era cognussuda e mai dismintiada, pa la 
cual a resta viva la detula: “Ti sòs fuart come un bo” e cun chest 
a si sentenziava la potensa e la lungja durada dal lòr lavòr. No mi 
impensi di cualchi lòr fermada par straca o dificoltàt, la lòr a era 
’na costansa invidiabil in cualsisedi stagjon. 

| contadins di un timp a cognossevin ben li’ lr bestiis: par lavorà, 
i bous a domandavin di essi tacàts al cjar o a li’ vuarzinis sempri 
da la banda compagna, cussì ognidun a rispietava la sò indula e 
il ricjatà la lòr posizion natural. 

No è da dismintià che i nemài a vevin una rincja tal nàs che, 
se tiràt, al frenava la lòr granda voia di lavorà. Mi à sempri fat 
impression chel anel di fier impiràt ta li’ narilis e encja in dì di 
vuei mi pàr che a sei un lambic. 

| bous a tirin sensa sparain, cun fuarsa, a cjàf bas e tal sidinòr dal 
lavòr, come tantis feminis e tancj oms che cun dignitàt e snait a 
movin la lòr vita par fà alc in chest mont. Int che a tira il cjaruc 
insegnant cun il lòr esempi il rispiet par la roba dai altris, il volé 
vivi no come lis cecjis e nencja come scrocons ma, al contrari, 
come chei che a mostrin sempri la lòr musa a schena dreta. 


Il Strolegant 


Il bisat 


A” fin dal timp che a puedin vivi a tornin simpri li che a son 
nassùts. A sintin un sburt une vore fuart, che al condizione 
la Ir vite. Nol impuarte a ce etàt che a son rivàts. 

Nol sarà il pés dai agns a impedîur di sierà il cercli scomengàt 
in gjeografiis lontanis tal spazi e tal timp. Viei, a cusin dongje 
esperience e memorie. A san che il riclam des lidrîs al è potent 
e cuant che al nas no si pues fà altri che lài daùr e partî. Anzit, 
tornà a partî, parcè che cheste in sumis e je la lòr vite: dut un 
là indevant. A passin oceans, màrs, flums. Si impantanin jenfri 
aghe e tiere, tant che cuant che tu ju viodis, no tu sàs dî ce 
raze di bestie che a son. A disfidin i pericui di une vite lungje 
e complicade, i apetîts dai lòr predatòrs, lis metamorfosis 
continuis che a àn di frontà vie pai agns. Ma nuie e nissun nol 
podarà mai convinciju a no fà indaùr dute la strade che a àn 
za fate par sintî ancjemò une volte, biadelore, i savOrs de cjase 
bandonade une dì lontane, parcè che tancj di lòr a jerin, tes 
peraulis di un grant poete, “libars di scugnî là”. 

La lòr memorie si imbombìs di ché nostalgjie malinconiche che 
a un ciert moment e cjape ogni migrant e e condizione lis sòs 
sieltis. Impussibil evitàle. E rivàts a cjase, sieràt ogni debit cu la 
vite, si è pronts par l’ultin viag, chel che no si torne indalr. 


Angelo Floramo 


Il terribile Zaneto 


(°° che tal Mai dal ‘15 l’Italie a entrà in vuere, encje 
gno nono Zomarie, come tencj di Clausîet, al fo reclamàt. 
Vidude l’etàt, al ere classe 1878, a nol fo mandat in prime linee 
come soldàt ma, tant che contabil, intun repart di Sussistence a 
Cormons, framieg di covoi di mangjative, di sclopes e cartucjes, 
benzine par machines, vene pai mus e sgnape pai cristians. 
AI contave che, rispiet dal infier dal Carso, chest magasen di 
Cormons al ere pardabon un cjanton di paradîs. 

| militàrs di chest repart, ducj enfre i 33 e i 39 agns, ai ere 
incuadrats tala M.T. (Milizia Territoriale), omigns cui cjavei grîs, 
belzà madurots, paris di famee, e ce famees. Al merete riferît ce 
che al scrivè tal sio diari Attilio Frescura: “..nella mia compagnia i 
230 soldati che la componevano avevano complessivamente 952 
figlioli”. Il cjaf al ere simpri a noles e ai faseve ce che ai podeve, 
ven a stài il mancul pussibul. Prins tal frontà la... marmite e 
ultims tal lassà la brande. Par chescj ats di eroisim la M.T. a passà 
a la storie come “La Terribile”. 

Tra chescj valurdes terribili ai ere encje trie asîns: Il Peli, il Moscje 
e soredut Zaneto Brocje, minùt di vuessadure, pegri di gjambe 
ma svuelt di lenghe. La fanterie bufe, che a steve in trincee enfri 
paltan e pedoi, par sbeleà,! a cjantave: “La Terribile già viene 
zaino in spalla e dietro-front, se c'è il fuoco e c'è mitraglia la 
Terribile non sbaglia se combatte da lontan!”. 


1 beffeggiare, deridere 


Il repart di Sussistence di Cormons al ere encje il refugium 
peccatorum dai “Ciclamini”, dai tencj imboscàts, platàts come 
tra il muscli e il fueam di un bosc, par salvà la ghirbe.? Radio 
Scarpa a veve cussì dividùt i combatents: fessi, se ai steve al 
front, fissi tai ufizis in seconde linee, italiani talas retrovies, 
italianissimi chei dal “armiamoci e partite”. Zaneto, cuant che 
al tornave a cjase in licenze, al contave di bataes mai fates, di 
mitralies e di canons, di reticolàts e di patiments di ogni fate, e 
pi al contave pi la storie a si sglonfave. Cetencj mucs no vevel 
copàt cul sio moschet 91! A pareve che la vuere a la ves vinte 
lui bessàel. 

Rufianantsi cui uficiai, tant al fasè e tant al brigà che al rivà a 
utignî il nastrino azzurro di une medae di brong al valùer par 
vie combatùt “contro preponderanti forze nemiche con sprezzo 
costante del pericolo”. Ducj ai rideve di cheste sò vaneglorie. 
“Però al varès meretàt alc di pi — al diseve cun bocije di ridi il 
Peli — jo proponarès da decoràlu di medae d’arint par vie vùt il 
coragju da puartà ché di brong!”. 

A vuere finide, il terribile Zaneto Brocje, dut bravorùes, al tignive 
cheste medae simpri intorsi, encje su la gjachete di disdivùere. 
Tant al la gjoldeve che, cuant che al murì, al lassà det da poàile 
tala casse. 


Gianni Colledani 
Furlan di Clausîet 


2 pelle, vita 


Spleen da la Cjargne 


In the waste land da la Cjargne 
che la vite e je compagne 

si nas si cres si vîf si màr 
Uberleben nol è plui dùr 

als in jeder anderen puest 
parà jù e incassà il rest. 
Cjargne is come dapardut 
fevelà strent e voli sut 

Un peg colàt nol fàs rivoc 

just another tic of the clock. 
Cjargne like every other place 
babas cjamadis sot dai zeis 
messedant preieris e ponts 
nome fantasimis des monts. 
But you know that something still 
remains on the top of the hill 
su la crete de culine 

li che il nùl si svicine 

al Totentanz il Nachtigall 

ti acompagnarà par man. 


Serena Fogolini 
2* premi tal concors “Giuseppe Malattia della Vallata” - Barcis 2022 


Bùs e cjavai 


Li cubie dai bùs nissun nol saveve puartàle come barbe Min. 
Ur faseve sivilà la scorie in bande des orelis, cence tocjàju 
e, se propi al coventave, un scjich di nuie su lis culatis. E la vòs, 
la sò vòs di bas, che al lave ancje a cjantà in glesie. Alo, par là in 
devant, magari aaalo se al jere il càs di plui fuarce. Vuòo, par 
fermàju, cuntun O che al veve une cualchi parentàt cu la E e 
ancje cu la U. 

E ancje cui cjavai al jere mestri, barbe Min. Sedi che al fos un 
dibessol o che a fossin in cubie. E parfin dòs cubiis tacadis parie 
inta chel stes cjaronon di fen o di balis di stranc. Che la famee 
e jere grande, une fameone di uns vincj di lòr e cun tante tiere. 
Gjìe, par inviàju, e par fermaju yeehh. E culì e jere la E che e 
lave a dài la man a la O. Un vér mestri, barbe Min. Lis bestiis 
lu cognossevin, lu rispietavin e i ubidivin vulintîr. Ma ancje par 
barbe Min i carnevài a si rimpinavin un parsore di chel altri. 
Cuant che il nevòt plui smafar al comprà il tratòr, ce incarghe 
podevie mai dai a chel barbe aromai fruiàt? 

“Vò o vés, barbe Min, dome di tignî fer il stierg, chel culì, viodéso, 
biel che jo o ten il vuarzinon, daùr. Cuant che us dîs di fermà, o 
véès dome di fracà chest pedal, chel culì, ve, cussì, fin in sot. E 
vonde”. Ma cuant che i rivà l’ordin di ferma, barbe Min, ce aial fat? 
“Vuoo, vuoooo — al sberlave — vuo00o0o, vuooocoooo, yeeeh, 
yeeeeh!”. 

Il tratòr al si fermà dome culis rovuedis devant dentri intal fossal. 


Laurin Zuan Nardin 


Soul, cun te stessu 


& oul, dentra che stansiuta, ch'a eis dut al ciò mondu segretu, 
al ciò tucut de infinitu, par tornà paron de te, de chel che 
dabon te sos, de chel che dabon te sins, dopu aver sgiavat via 
dus i filtrus ch'a te tegnin prisoneir dei obligus, de li’ convensions, 
de chel che pa’ i altris al varès da jessi just. Te destudis al sarviel, 
te destachis la spina, te lassis cori i penseirs tra li’ pradariis del 
nuia, e te te ciatis dentra un mondu ch'a no l’eis pi conpai; nouf, 
liberu da duti’ li cuardis ch'a te tignivin fermu, leat. 

Una musica bassa, ch'a te conpagna plan plan, ch’a te ten pa’ la 
man, ch’a te invida a siarà i uoi... ma ancia cui uoi siaràs te jos 
conpai, te jos in stes, coma ch'a fuossin viars, coma ch’a fuossin 
spalancàs. 

A ciantin in sardegnoul, ...no te capìs niancia ‘na parola, e non te 
capìs niancia ‘| sensu ma ‘1 ciaf al eis liberu. E che musica dolsa, 
calma, a te scaria, coma un fiuol ta la cuna, coma che te fuos ta 
‘na nula, lassù. Chel ch'al cianta al eis malat; tan’ malat. E sta chi 
a eis l’ultima uolta ch'al cianta davant de la so zent; la vita a eis 
ancia chista: vivendu, ugni dì, te mours un puoc de pi. E tu, te 
te lassis sî. Niancia un penseir ch’al disturba chel mondu fat soul 
che de sensasions. 

E te provis, te provis de che robis che prin no te vevis mai provat, 
parsè prin a no te veva mai capitat da siarati pardabon dentra 
che stansiuta, belsoul cun te, in mies al guoit dentra de te. 

Plen soul che de modus da sintî, de nasà sensasions, de respirà 
aria neta. E cun sorpresa te te innacuars, da paron del chel 
mondu nouf, da re incontrastàt, che no te suos propiu davour a 


Tramont viers la mont, 
soul al è l'arbul a vuardia 
dal teritori 


plansi intant che che’ lagrimis a te righin al mostàs, intant che tu 
te scoltis li’ parolis de che’ canson che no te capìs... ma te capìs 
benon. E te te domandis parsè soul che ades, tu te seipis bon da 
cori lontan restant fermu, e no coma prima, quant che te corevis 
coma un mat davour o intor de’ la vita, ma te eris senpri fermu, 
mai content, senpri ulì. 

E alora te pensis che forsi forsi, che’ lagrimis e chel plansi a no 
son sen de debolessa, ma che finalmente la vita a te à insegnat 
ch'a plansin soul che i omis fas, i omis fuars, e i debui... a non 
plansin ma. 

A no puossi” plansi propiu parsè a son debui. E de colpu te sins 
che li’ to’ lagrimis,forsi forsi, a no son un plansi, ma un sintî da 
liber, da grant, da madur: da on! 

E finalmente, te as finit da vergognati. 


Aldo Polesel 
Fevelade di Cordenons 


19009 


I pignùi di Stec 


L: sabide dopo misdì le place si jemplave di mularie, fruts 
e zovenuts: cui al zuiave a cavalete sot dal pin, altris si 
niculavin sentàts sul mani de ruede de pompe de aghe, un cuatri 
e zuiavin di balutis a stic al maig e v.i.. Di li a pòc e son rivats doi 
cul balon di corean ch'e tignivin come un dét madr, tant che 
cuant che si zuiave no si veve di tiràlu tor de muraie parcè che 
si scussave. Rivat il balon, ducj e àn molàt i l6r zùcs e si son dats 
dongje par dividisi in dòs scuadris e fa le partide. 

Intant ch'e jerin li ch'e spietavin di dividisi, un di chei plui grancj 
al à contàt che domenie tornant di cjace cun so pari, traviersant 
il parc ch'al è fùr de vile di Stec, i à fat cjapà sù un cuatri pignis e 
a cjase i à fat viodi che dentri e àn i pigndi. Si sin metùts dacuardi 
di cjatàsi dopo cene par là te vile di Stec a tirà jù pignis, o miòr a 
robà, par vie che Stec al jere simpri in vuaite come ch'al fos stàt 
aur. Al jere ancje clàr ch'e saressin làts nome chei plui grancij, 
stant ch’al jere di rimpinàsi pal pedàl di pins che par cinc sîs 
metris no àn une ramace. 

Compagnàts di un clàr di lune plene e di un cîl plen di stelis, e 
son rivàts tal parc e si son rimpinàts sù par chei cuatri pins ch'e 
vevin les pignis cui pignùi. Cun lòr e àn scugnùt puartà Francuti 
ch'al jere trè-cuatri agns plui zovin, profitant di dài il compit di 
tirà sù les pignis ch'e butavin jù e metilis te sporte. | pins e jerin 
lontans de cjase, doi bande par bande li ch'e scomence le strade 
pal curtîl che nol veve porton e sierai. Stec al veve un cjan grant 
come un vidiel peat fùr de puarte de stale; chest al varà sintàt 
alc tal cidinòr e si è metàt a vuaca. 


Te vile si è piade une lùs: chei sul pin invezit di scjampà e son 
stàts li fers e il Francuti si è metàt daùr di un pedal. Stec, piade 
ch'al à le lùs dal curtîl — il cjan al à fermat di vuacà — al à dàt 
un cuc e al è tornat dentri studant les lùs. Si son cisicàts di là 
indenant cul lavor e vie a butà jù pignis al Francuti, che si è 
lamentàt che i rivavin pal cjaf; propit in chel il cjan al à vuacàt un 
pàr di voltis e dopo mucji. 

Ur someave che dut al les pal miòr cuant che dadr dal Francuti 
ch'al jere sgobàt a tirà sù pignis, al rive il Stec cun tant di forcje 
inman che, pontantje te schene, al dîs: “Tu às finît di robà pignis, 
dami le sporte, cumò tu vegnis cun me e doman ti puarti dai 
carabinîrs”. 

Francuti a ’nt veve un pocje, ma nol jere tant fifot e le volte 
disintji: “No soi di bessòl”. “Eh no — al dîs Stec — mi pàr di sì, 
chei altris le àn bielzà tovade”. “No — al dîs il frut — no àn podùt 
scjampà parcè ch'e son sul len”. intant che chel al alce i voi, al 
scjampe vie svelt, tant che i pîts i batevin tal cl. Stec al alce i voi 
e, judàt dal clàr di lune, al viòt les sacumis e al dîs: “Jo o spieti chi, 
o vignîs ben jù”. E chel parsore: “Tu vas ben viel”. 

E lui: “Jo di chi no mi méf fin che no vignîs jù!”. Un di sore: “Nò 
o vignìn jù e sàstu cuant?”. E chel di sot poiàt tor dal mani de 
forcje: “E cuant vignaressiso jù?”. “Doman buinore cuant che tu 
vas a molzi”. 

Cussì, passadis un pàr di oris, Stec al à scugnUt rindisi e tiràt che 
si è in cjase a preparàsi par là te stale, i zovinuts e àn petàt un 
salt, e vie di corse. 


Carlo Zanini 
Furlan di Colorét 


Il luiarut Pino 


C uant che il Signér al stabilì di creà il mont, di sigùr al metè 
dongje di feminis e oms lis bestiis: par compagnie, par jessi 
judàts tes voris dai cjamps e fasi menà di un lùc a di chel altri. AI 
pensà propit a dut. Ce fasarèssino cence cjans, ucieluts, gjats, 
cjavai, vacjis, mùi?Maalèancje l’aspietnegatîf:pantianis, sarpints, 
leons, panteris che mai e po mai si rindaran ae sclavitàt dai oms, 
fàr che chei cuatri che o viodìn une volte ogni tant tai circos. 
AI cor il pinsîr che lòr, lis bestiis, a son miòr di noaltris, e no si va 
tant lontans de veretàt. Metìn i cjans: biei, ubidients, servizievui, 
forsite masse libars di... liberàsi, biel lant a fà une scjapinade sui 
marcjepîts. Però, vàtu meti il gno Leo: al è miòr di un frut, guai 
se mi mancjàs. E la mé gjatute Bettina, mai une volte che si jevi 
prime di me: la sò gnaulade mi par la vòs di une frutate che e 
cjante. Imens il papagal di ché ustirie che, dret su la crucje, par 
ogni aventòr che al jessive dal ambient al berlave ae parone: 
“Morete, aial paiàt chel li?”. 

Jo, ai timps, mi jeri madoràt di un luiarut. Biel, cul cjavut dut 
neri e la livree zale e maronide. Mal veve regalàt un oseladòr, 
par vie che al jere cuet: al veve pierdude une catute tant che 
lu vevin dopràt come filaine. Par chel pidiment al fo degradàt 
a uciel di mostre. Sieràt te scjaipule, i vevin insegnat a stà in 
cuilibri su la stangjute plui alte furnide di une cidule cun tant di 
spali e podenut insom. Cu la cate buine al tirave sù il bussul, une 
volte che il paron di cjase lu veve jemplàt di mei. Véso presint, 
un ucielut disgraciàt, in cuin suntun stec, che par vivi al scugnive 
fà dutis chés manovris? Ogni tant al sbrissave de sò poe e al 


finive, puarin, a misturasi cui sbits a pît de gabie. Cjalantlu, 
ducj si passevin i voi e i fasevin compliments miràts che “lui” al 
acetave sbatint lis alutis. AI jere inteligjent come nissun. Prime 
di là a scuele, i passavi dongje, i metevi la mangjadure e chel mi 
ringraziave cuntune zornade legre e clare come di canarin. 
Pal fat che al cjantave benon, une biele dì o decidei di dopràlu 
come reclam. Metùt tun gubatul sistemàt tal ort, o lei pai miei 
fats, sigùr di fà une buine oselade. Tornàt par controlà le tinde, 
o scuvierzei il gjat di chei di dongje che, rimpinàt te scjaupule, 
al cirive di cjapà il gno luiarut che, plen di pòre, al svoletave 
cence padin plui che sturnît. Il gno Pino — cussì lu vevi clamàt — 
in pericul di vite! No ai viodàt plui nuie: o soi rivàt a gafà il gjat 
e a jemplàlu di pidadis. Chel al lè vie mieg scuintiàt e nol è plui 
comparît in zone. 
Ma il luiarut al murì dopo doi dîs di agunie. Lu cjatai une matine 
distiràt a pîts de scjaupule. Lagrimis in famee e funeràìi di cjase: 
sepulît sot di un moràr insom dal ort. Parsore te tombute, une 
cròs di noglàr. Culì al polse Pino ucielut bréf e inteligient copàt di 
un gjat pelòs e trist... 

Giannino Angeli 


Detulis par pensa 


Ogni robe che tu puedis imagjinà, 
la nature le è bielzà inventade. 
Albert Einstein 


La moscje dispetose 


U® domenie di Carésime, sbarnicade tai bancs da gleisje 
avonde int dute cjapade cun vorélas tindudas e vouli atent 
a scoltà la predicje. Il Siòr Santul al veve metùt anime e cuarp a 
spiegà il Vanseli, ma une moscje fastidiòse plui voltas lu veve fat 
pierdi il fîl tant che al cirive di patafàle e slontanàle: “| pecjàts 
son come las moscjas, fin che no tu ti deliberas no tu pos vei 
pàs!”. E po, voltantsi viers Toni, il muini: “Tu podevas ben flità un 
tichinin prime di Messe!” 
Toni al scjasse un tic il cjàf, ma par rispiet nol barate paraule. 
La funsion a va indavant e il preidi si sposte sul altàr e slargjàt il 
corporàal al tire dongje dute la “massarie” come che al proviout 
il cerimonial. Ma, cui sa, forsi tirade dal bon odòr dal vin, la 
moscje dispetòse a tache a sidià cjalis e patene, e a no giovave 
a nue il dasi da fà dal preidi che cu la pigule canovace al cirive di 
slontanà l’inset. Il tire e mole al dure avonde a lunc e nissun dai 
doi, preidi e moscje, a intindeve rindisi. 

AI preidi i corevin i sudòrs ogni volte che al distaponave il 
cjalis pas sòs orasions e la moscje a rivave in velocitàt, dute 
intensionade di là a gercà chel vin che i faseve vegni l’aghegole. 
Fate la consacrasion e tramudat il vin intal Sanc di Crist, il preidi 
al stave inmò plui atent e al tignive di vouli la moscje che no veve 
nissune intension di cedi al so propòsit. E di fat no si fas pierdi 
l’ultime ocasion; cuant che il preidi al alce ostie e cjalis e al dîs 
“Velù achì l’agnel di Diu che al cjape sù i pecjàts dal mont...”, 
l’inset al cjape las misuras e cuntune pirulete ben calibrade a 
finìs ta ché dolce tentasion. Il preidi, cuant che al sbasse il cjalis 


Disen 
di Annalisa Gasparotto 


e al viout làts a clàr ducj i siei tentatîfs, al cambie colòr e al clame 
sù il muini; al dà sù un cjant tant che i doi ai massede il cjalis par 
cjatà une solusion. 
“Toni no pos tirà fùr la moscje imbombade di Sanc di Crist e 
butale vie...”. 
“E jo no pos flità velegn tal cjalis!”. 
“Ce sacrilegjo! Ce fasio cumò?” al diseve il preidi, cambiant 
colòr, cjalant chè moscje che a sameave sostentàsi a ramenàsi 
ta chel dolcit. Toni, che al ere peàt a curt, al dà la sentense: “Siòr 
Santul, ch'a no la fasi tant lungje! Ch’al pari jù dut, cjarn e sanc 
di Crist, che tant encje s’i sin in carésime, voi nol è vinars e nol 
fas pecjat!”. 
Celestino Vezzi 
Furlan di Curcuvint 

I miracui di Sant Filîs 


AF nestre, cjans e gjats a an un lòr non, par vie che a fasin 
part de famee, cun lòr si à un leam di afiet. Cu lis bestiis di 
curtîl, jessint destinadis ae padiele, no si po vè coinvolziments 
di cùr, e se in cjase si à fruts, bisugnarès justificà la assence dal 
nemàdl e contàur bausiis. 

Une ecezion le vin vude in ocasion de fieste di Sant Filìs a Flambri, 
dulà che e ven fate la gare di briscule, premi pai vincidòrs un 
dindi vér in cjar, vues e plumis. Doi nestris amis a àn partecipàt 
a cheste competizion, ben savint di no jessi mai stàts campions 
in cheste dissipline, di no savè nancje fà moto ni di re, ni di fant 
ni di cjaval, e no tignint cont che in cas di vincite (pOc probabil), 
no varessin vùt nancje puest dulà meti la bestie, jessint lòr a 
stà intun condomini. Però in ché sere, o la fortune ju à bussats 
plui di une volte, come che si use dîsi e a àn vùt plui cùl che 
sintiment, o pùr Sant Filìs al à fat un miracul: a àn vingùt un 
dindi e une dindie. Dulà metiju? A cjase nestre! Ju vin molàts pal 
vignàl, ma bisugnave mantignîju... In cambio di vitto e alloggio, 
chei doi di Sant Filìs a àn destinàt lis dòs bestiis al for, ju varessin 
mangjats un a la volte in ocasion di cualchi fieste. Ce biele copie 
chei dindis, a stavin simpri insiemi, a son nemài monogami, a 
fasevin tenarece, si viodeve che si volevin ben come doi amants. 
Alore ju vin batiàts Dante e Beatrice. Cumò a vevin un non, e se 
la bestie e à un non, no si po ni copàle ni mangjale! A saressin 
vivùts in libertat tal vignàl finché morte non ci separi. 

Athos, il nestri cjan, gienie di pastòr mareman, Iéòf e si suspiete 
ancje diaul, une dì che il porton che al da sul vignal al è stàt 


dismenteàt viert (ancjemò si din la colpe un cul altri e no savìn 
cui di nò che al è e stàt) i à coràt dadr al dindi fintremai che la 
bestie, scanade a fuarce di cori, si è scrufuiade sot di une vît... 
Muart Dante! 

Mé fie no voleve che Beatrice e viodès il so amér in chés 
cundizions, e e je lade a cjoli la cariole par puartà vie il cadavar: 
un sfuarg titanic, parcè che il dindi al pesave scuasit plui di jé e 
la cariole si ribaltave a ogni tentatîf di cjariàlu. La sere i vin dat 
dignitose sepulture dongje dal cocolàr. 

Par Beatrice no son plui stadis zornadis degnis di vite: passat pòc 
timp, le vin cjatade sot dal cocolàr, muarte di sclopecdr. 

Un altri Sant Filìs, robis di no crodi, un altri miracul: chei doi a 
àn vingùt un altri dindi. No si cognòs il so destin. Intant lu vin 
clamàt Briscule. 


Graziana Ciani 


Tornà al cjistiel 


entrà tai rescj dal cjistiel vieri al jere stàt improibît fin di 
Jc che o jerin pigui. A disevin ch'a lavin a torzeon dutis 
lis fantasimis ch'a jerin i protagoniscj jenfri i siei mÒrs des storiis 
che i vecjos a contavin tes gnots lungjis d’Invier. Se noaltris no 
rispietavin la interdizion, o riscjavin di restà fers jenfri l’infier e 
il cîl cuant che e rivarès la nestre ore di partî. Nunc et in hora 
mortis nostrae. 

Nus plaseve insumià cul centurion Bracius, ch'al jere stàt il paron 
di ché tiere tai timps dai romans, o cui longobarts che salacor 
a vevin metùt sù un puest dulà ch'a podevin tignî sot control 
chestis culinis, tant che chel di Sante Sabide di Groang; o cui 
maestòs Cavalîrs de gjernazie dai Savorgnans ch'a partirin pes 
Crosadis. Chei stes Savorgnans, lòr nevéts, ch'a vevin chel sanc 
tes venis e ch'a zuiavin cun noaltris tal curtîl dal cjistiel ogni dì, 
tant che la clape dai Bovolentas: che a son sù par jù une desene! 
Ma di cuant ch’'o soi nassùt, alc mi diseve che lis fantasimis no 


Lis sepolturis di Idanna e Pina 


mi fasevin pòre tant che al rest dai fruts. Chescj spirts a lavin 
a torzeon intun mont spiritual che no mi jere forest. Mi diseve 
simpri me none Pine: “Tu tu sés nassùt cun la cjamese, frut. Tu 
tu puartis il non di Silvan e je tant che une protezion, no tu às 
di vé pòre”. 

La vite e la mè famee mi puartarin di là dal Ocean cuant che 
o vevi cutuardis agns e ancjemò o puartavi i bregons curts. 
M'’impensi di chei blancs che mi soi metùt pal prin dì dal viag 
te naf che mi puartarès in Argjentine. Cun la cjamese blancje 
che mi veve regalàt il nono Bepo, a someavin une monture par 
scjavagà la sdrume di aghe. Pardabon, une seconde cjamese. 
Ma Pine no jere vignude cun noaltris. E jere restade a polsà 
tal cimiteri di Sante Margherite, dongje la contessine Idanna 
Savorgnan di Brazzà, tant che e veve domandàt cuant che no 
jere ancjemò cussì malade. 

Cuant che, 50 agns daspò di disbarcjà a Buenos Aires, mi è tocjàt 
ame, o ai sintàt che finalmentri o podevi tornà a chestis culinis 
verdis, contornadis di ciprès alts tant che chei che o ai volùt a 
la mé cjase argjentine. Cumò i chilometros di aghe no contin 
a nuie, lis neulis a viazin cun mé e bielzà o viòt il soreli jevési 
parsore des monts blancjis di néf gnove. E il cjistiel e lòr mi 
saludin e mi spietin a bracs vierts, cul lusòr des stelis tai voi. 
“Bracius, Pina e Bepo!”. 


Eduardo Dino Baschera 
Buenos Aires (Argjentine) - Furlan di Brecà 


Il cjaval, 
particolàr de tele di Pomponio Amalteo 
dal altàr maiòr de parochial di San Martin dal Tiliment 


(foto D. Pagnucco) 


Novembar 


1 M Ducji Sants 
2 J La dì dai Muarts 
3 V S.Just martar Patron di Triest 
4 S S.Carli Borromeo vescul Zornade de Unitàt nazionél 
5 D SS. Martars di Aquilee 
6 L S.Lenartabat 
7 M S. Ernest abàt 
8 M S. Gofrét vescul 
9 J Dedicazion de Basiliche di San Zuan in Lateran 
10 V S.Leon il Grant pape 
11 S S. Martin di Tours vescul 
12 D S.Josafat vescul 
13 L S.Diegofrari 
14 M S. Clementin martar 
15 M S.Albert il Grant vescul 
16 J S.te Margarite di Scozie regjine 
17 V S.teLisabete regjine di Ongjarie 
18 S Dedicazion de Basiliche Vaticane 
19 D S.te Matilde muinie 
20 L S.Otavimartar Zornade de infanzie 
21 M La Madone de Salùt Zornade naziondl dai arbui 
22 M Ste Cecilie vergjine 
23 J S.Colombanabat 
24 VS. Crisogun di Aquilee martar 
25 S S.te Catarine di Alessandrie martare Compatrone di Udin 
26 D S.te Dolfine vedue 
27 L S.Valerian di Aquilee vescul 
28 M S. Mansuét vescul 
29 MS. Saturnin vescul 
30 J S.Andree apuestul 


II cjaval 


| nemàl pi rapresentatîf dal Friùl al è, di sigàr e sensa dubit, 
il mus! Cui che al smentìs chista definizion o a nol cognòs i 
furlans o al nol è in buna fede. Vissin a chest nemél no si pos 
meti altri che un so compagn di stala e encja di servizi: il cjaval. 
La bestia a à un grun di presis: buna, lavoradora, fuarta, biela e 
maestosa. Cuant che a ven tignuda da cont, netada, stringhiada, 
il so mant al doventa lustri e lusint come il vilùt. Se po dopo la 
coda e criniera a son petenadis e lis orelis ben spigadis, il nemal 
al cjapa ché autoritàt che a parta rispiet e mùt autorevul. 
A restin bielonis lis imagjins di chei fruts che a doventin amîs dai 
cjavai; cun lòr a doventin un sòl moment di vita che la granda 
bestia a parta rispiet al pigul frut. AI resta un insegnament di 
come la fuarsa a ven doprada in maniera semplig e di valòr. 
A son tancj umign che a si ritegnin cjavai, là che invessit a son pi 
vissins a un mont di pioris, lòfs, sarpints, copassis, sturneil! 
Al sarès ben par lòr dome se a rivassin a dimostrà lis tantis bielis 
cualitàts dal cjaval. Pi probabil che al resti dome un desideri o 
una autocunvinsion tal essi bulos! 
E cussì, come che a si pos imparà da la fiaba di Esopo, si à di essi 
cjavai, no di chei supierbeòs, ma di chei altris che a judin e dan 
’na man al prossim e a ducj chei che a van in dificoltàt. 


Il Strolegant 


La af 


Kerr La sò condote e je simpri indicade come la 
vie perfete di seguî. Tant che predicjadòrs e sants le àn 
considerade dispès la citadine di un mont ideal, li che ducj si 
dan di fà pal ben comun, parcè che la realizazion de comunitàt 
e je simpri plui impuartant des esigjencis dai singui. Ché da 
la af in efiets e je une vere vocazion. Par jé nol esist “jo”, ma 
nome “noaltris”. La sò fuarce e je tal grup, che bisugne viodi 
di lui, difindilu, amàlu fin a la fin des propris zornadis. Ma cussì 
tante dedizion no je condizionade di nissune forme di sclavitàt. 
No à cjadenis, la af, ni golàrs. Nissun no le oblee. Nancje no le 
controlin tes sòs mansions. 

E sa ceche e à di fà e lu fàs a la perfezion parcè che e je convinte 
profondamentri de sò bontàt. E cròt che al sedi just dà il so pigul 
contribùt, savint che il pòc al pues deventà tant se ognidun al 
fas il so cun amr. Il so segret, che e passe gjelosamentri di 
gienerazion in gjenerazion, al è dut inte integrazion perfete cu 
la bielece de Nature intor di jé. E sa rigjavà de rosade di un flòr la 
dolcece de mîl, e biel che e busse svolant lis corolis di un pràt e 
contribuìs a la preservazion dal Mont. Cence lis afs al mùr dut. In 
fonts la sò parabule de vite e je esemplàr. Jè e je la dimostrazion 
che ancje i plui pigui e i mancul vistòs a puedin vè un distin di 
lùs. Come ché che e bruse su lis cjandelis impastadis cu la cere 
che jé stesse e prodùs. 


Angelo Floramo 


La Teresine a va in France 


| Teresine di Raunie a veve passat dute la vite davòr fedes 
e cjares. Puare femine, a saveve pùec lei e mancul scrivi e 
a ere deventade vecje sence mai movisi da Clausîet, fale par zî 
a cualchi sagre: a Top par Sante Luzie, a Través par Sant Pieri, a 
Natarù par Sant Liberal o a Spilimberc par Sant Roc. 

A ere restade vedue encjamò zovine cun canae da dispatussà.! 
Il fi pi grant, Gjovanin Cescutti, tal 1924 al ere zÙt in France cul 
barbe Nesto, da las bandes di Agen, capitàl dal dipartiment dal 
Lot-et-Garonne, une regjon agricole restade sence contadins, 
inglotùts tal magalizi da la vuere. Vignàibandonàts, prats pustots, 
stales serades. Dulà che prime ai ronave i bous e a paronave la 
vuarzine, cumò ai paronave i baracs. Al ere dut da fà, dut da 
meti in dret. Par chest il Governo francés al veve clamàt dongje 
int da ogni bande, polonés, sclàfs e encje furlans. AI contave il 
barbe Nesto che Gjovanin, par meti dongje un franc, al faseve il 
contadin d’Estat e il muradder d’Unvier. 

Da ultim, monsieur Jacques, il paron di une grande fabriche di 
taveles a Montauban, vidintlu cussì atîf e indavidùt, a lu veve 
volùt sio prin om. Cui agns Gjovanin al rivà a comprasi, dongje 
la fabriche, un biel toc di cjere e a tiràsi sù une biele cjasute. 
La int che a passave dapiè a diseve: “C’est bien jolie la maison 
de monsieur Sescutì!”. Po a si maridà cuntune francese e 
tal ‘29, cuant che a nassè la garzonute,? al mandà a sò mari i 


crescere 


2 bambinella 


bécs par vignî a cjatàlu. Teresine a fo contentone da pudîe zî 
a conossi la brùt? e la picule. Intune valisute a metè ce che a i 
coventave e i prins di Lui, sul crichedì,* a partì da la stazion di 
Través, dute in ponte di siet: fazolet neri da cjàf compraàt uì da 
Bilit, grimal di ferande? e rube comide tai peis par no fà come 
la Pagje, che a ere rivade a Parigji cu las galoces e po ulà a veve 
mitùt i scarpets. Dal treno a vedè scori paîs e citàts, pràts e 
vacjes, tantes vacjes. E a vedè pa la prime volte encje il màr. 
Ce meraveose aventure, dut a i pareve un sum. Doi dîs dopo 
a rivà a Montauban, pi strache se a fos stade a fen in Turîet. 
Vie pa la setemane, zirulant bessole pa la citàt, a vedè il furmiàr 
di int che a si moveve sot i Couverts, enfre butighes furnides 
di ogni ben di Diu, soredut becjarîes e fors da dulà che, sot 
misdì, ai issive femines cjamades di baguettes, panets luncs tant 
che legnes. Tala place dal marcjàt ai vendeve pomes in sorte: 
anguries e melons, armelins8 e baracocoi,” cespes di Agen e 
raps di ue Ramone. Sui bancuts i stes contadins ai podeve vendi 
sence licenze il sio prodot: cuartuces di agnel e zocol, oufs, 
gjalines e cunins, butiro e formeles di formadi di vacje e di cjare. 
Ce diferenze cun Clausîet! La Teresine a no credeve ai siei vQei. 


Gianni Colledani 
Furlan di Clausîet 


nuora 
all'alba 

tela di Fiandra 
albicocche 
peschenoci, nettarine 

Sant Martin 


Bande dai ruspis cuei, 

intal sbivicjà la fumate insù e va 
e. sticàt dal maistràl, 

al berle e si sblancje il màr; 


ma pes andronis dal borc, 
dal bulî dai brentiei, 

al ven l’odòr picant dal most 
il spirt a consola. 


Sui gocs in bore al zire 

il spét dut sclopetant: 

biel che su la puarte il cjacadòr, 
sivilutant, si intarde a rimirà. 


Framieg di nùi rossits 
scjaps di uciei ducj neris, 
tant che pinsîrs in viag 
di sere a van migrant. 


Giosuè Carducci 
Traduzion dal talian di Rem Spicemei 


Di caedila 


|a a "nd àn un cjasàl tal mieg dai cjamps cun tantis bestiis. 
AI è simpri un plasé là a cjatàju l6r e i miei amîs. Doi di lòr a 
son Mariute la cjavrute e Lale la cjavale: dutis dòs a ‘nd an la lòr 
cjasute, cussì di durmî ognidune tal so jetut vie pe gnot. 

Vie pal dì al sarès il passon difùr, ma par cumò al è un sél e dutis 
dòs adun no puedin stà. E ce sucedial alore? Di fat, che la cjavre 
o la cjavale e sedi di une bande o di ché altre dal porton, no i 
cambie nuie: la jerbe e je tant di ca che di là. Di stes, a ‘nd àn 
simpri ché di sedi di ché altre bande. Un gno amì, il Mimo, al à 
fat timp fa un album di cjangons par furlan di non Int come né. 
La cjancon Catalic e fevele juste di chest, disint “...la mode di vé 
lis mudantis verdis a balins blu... co nissun lis viòt, alore vie cun 
lis mudantis blu a balins verts disore i bregons...”. 

Di cuant che al è vignùt fùr chest album a ’nt son passàts di agns, 
ma mi par che nol sedi cambiàt cetant tai mùts di fà. Mariute e 
Lale a vuelin simpri là in chel altri puest: mi ven di pensài no par 
fasi viodi, ma dome par 
stà cun cualchidun, par 
stà cun te. Forsit, a ’nd 
àn capît plui lòr de vite 
che no tante int dai timp 
dai social. 


Francesco Pascoli 


Mariute e Lale 


N 
N 


I cjavai 


rè dîs di fieste. Obligatori! Tré dîs di baracade. La visite di 

leve e veve cheste sprolungje di fieste. Finidis lis formalitàts 
di scugnî falis li dal distret, cjapàsi sù, ducj insiemi e vie ator. 
Alore, duncje. Prime di dut prontà un cjar ben furnît, ce fasìno? 
Un sputnik, no? No isal l’an dal sputnik, di chel rus là, che al è lat 
sù bande de lune? Alore vie a cirî frascjis, ramacis, stangjis. Biel 
chest sputnik fat in cjase, bielon! E dulà vino di là? Indonesie? 
Meriche? Gnove Zelande? Caledonie? Uhm! Cjapà l’avion no si 
pues, il sputnik nol starès dentri. 
E alore? Alore doi cjavai. E un cucjar. Martin al à une cubie che 
e je une maravee, il Luki e il Moro, il prin al è vivaròs, il secont 
pacjocon e potent: metùts dongje, comat cun comat, nissun ju 
bat. Ce dîstu Martin? Ti paìn ce che al covente. Va ben, fruts, 
va ben. O ven vulintîr. E dulà lino? O lin di là de Tor. A saran un 
cuindis chilometris, ma nò le scurtìn, o passìn dentri inte Tor, 
pal vàt. Benon. Dut biel, dut a puest. Une damigjane aie di sedi 
vonde? Une di blanc e une di neri, no? Ah bon. Tré dîs di fiestone. 
La ultime dì, cuant che za a jerin san Cjossul, za su la strade di 
tornà, Martin a lu lampe il so amì Delfo, che al jere a stà li. 
“Ferme, ferme, un tai, no? In compagnie, tant timp che no ti 
viòt!”. 
“Ma o sin in tancj!”. 
“E po ben? A ’nd è par ducj”. 
Fevele di une robe, rît di ché altre, ce biel cjar, ce paîs séso stàts? 
Nò, cuant che a jerin nò di leve o vevin fat une barcje, e voaltris? 
NO o vevin fat un taur, biel che mai, lu vevin parfin fat fotografa! 


Ma e ven ore di cumò, bisugne propit che o lin, che al ven scàr 
subit. Martin al pare jù l’ultin tai. Mandi Delfo, viva Martin. 
Pronts, podìno là? Sino ducj? No, cucjar, spiete un moment, Rico 
al è lat a saludà ché polegute che... Ancjemò un tai, Martin? Po 
ben sì. Mandi, viva. Vonde, cumò? Vie? No, Lussian al è lat là che 
nissun al pues là intal so puest. Blanc o neri, cumò? Mandi, viva. 
Podìno la? Sì, sì. Mandi, viva. Spiete che... Ancjemò un blanc, 
dai. Bon. Mandi, viva. Cun mandi viva il cucjar e il so amì a lavin 
indevant di un biel toc, bagnant il bec che al jere za ben umit, 
mo cul blanc e mo cul neri. 

Cuant che Diu al à volùt a si inviin. 

Rivats intal mieg dal glereon de Tor, Martin al viòt che nol rive a 
viodi ce che al à di viodi. Colpe dal scùr, che ancjemò nol è rivàt, 
ma cuissà che nol rivi! Di ce bande, cumò? Dulà lis àno platadis 
lis cjaradoriis? Il plui agjil dai coscrits al si rimpine suntun arbul, 
par vualmà la direzion. Nol viòt ben nancje lui, colpe des fueis, 
si capìs. Cjapìn par di là. Ma par di là al è come un mlr di glerie. 
Par di ca? Provìn par di ca. Va e no va che la cartuline di precet 
che ju invide ai disevot més di naie no ju cjati ancjemò li dentri a 
decidi “par di ca o par di là”! 

Il Luki e il Moro a son stufs di ché naine. A àn voie di stale, di fen 
sut e di une grampe di vene. E di un bon seglot di aghe frescje 
cu la semule dentri. 

“Signòr dai cjavai, fàs in mùt che Martin al moli lis redinis”. 
Martin nol à nissun fastidi a esaudî la preiere, ancje se nol è lui il 
destinatari. | doi cjavai, pas a pas, a si inviin. 

Sul cricà dal dì a rivin in paîs ducj sans e salfs. E, fùr che i cjavai, 
ducj indurmidîts. 


Laurin Zuan Nardin 


I sturnei 


al so broili Basili al à ogni sorte di pomars: de Vierte 

fintremai in Sierade al à simpri alc di madlr di gjoldi. Lui al 
è vieli e le sò femine no je di mancul; par gjoldi les pomis e àn 
di spietà ch'e colin, parcè che no rivin a rimpinàsi sù pai pomars 
nancje cu le scjale. A dîle dute, les lòr pomis no van dutis fraidis, 
che a chest o pensin ben nè mularie, e di sore sere o lin a fà 
un sorelùc. | doi vielis e son simpri sul puiùl o sul barcon a fà le 
vuardie, puar chel che si svicine ai pomars. 
Stant che le stagjon e je finide, e son restàts di gjoldi nome i 
cachis. In dutis les nestris cjasis o vin i cacàrs e cu le zulugne e 
stan vignint madrs, ma chei dal broili di Basili e son une altre 
robe. Tancj, ch'a pindulin a plen, grues di un colòr narang ch'al 
tire al rossit; di sigàr e son madlrs e cualchidun al è za colàt par 
tiere lant in slachie. Cuant ch'e son mad0Qrs, dentri e son dute 
une pacjarele mulisite dolce come le mîl, dut di supà, si scarte 
nome le scusse e les sepis. 
Tornant di scuele o vin cucàt Basili da pît dal cacàr ch'al steve 
metint intune scudiele di crep ce che al restave di chei cachis 
colàts e za in slachie. O vin pensàt di fàsi indenant cuntune 
propueste: lu vin clamàt e i vin dite che se al jere content o 
varessin tiràt jù un zei di cachis par lòr e un cuatri par nò. Basili 
al jere daùr a vignî a vierzinus il porton, cuant che dal puiùl e 
je rivade le vosate de sò femine a fermàalu, o miòr a taiài les 
gjambis, stant che lui al viodeve za il zei plen. Cun tante di 
aghegole e nancje tant maraveàts, tiradis sù les bigocis si sin 
inviàts par là a cjase. 


Al stave che in chei dîs, sore il paîs, al zirave un cjap di sturnei, 
e jerin cussì tancj ch'e svolavin adalt tal cîl fasint sacumis 
maraveosis, rivant fintremai a scurî il soreli. Sul tart, tant che il 
soreli al lave a mont, chescj e àn decidùt di poiasi sul cacàr dal 
broili. E jerin in tancj e no stavin ducj sul cacàr, un grum e àn 
scugnùt contentàsi di chei ch'e jerin par tiere. 

Le femine, ch’e devi vé vùt buine orele, stant in cjase e à sintùt 
il businà dai sturnei, che si gjoldevin i cachis; clamàt Basili, e son 
lats fùr sul puiùl a vosà cussì fuart che chescj e àn cjapàt un 
trenteun e e son svolàts sù adalt tal cîl a fà zirumetis. 

Le gnot, a pene che i doi vielis si jerin butàts sul stramag, i 
sturnei ch’e vevin cergade le mîl e àn decidùt di tornà sul puest 
a jemplà le gose. 

Sul prin cricà dal dì Basili al è jevat e al è lat sul barcon par dà un 
cuc al timp; viodùt che il broili al jere dut blanc di zulugne, al à 
butàt il voli sul cacàr. Mi pàr di viodi le sò muse denant dal cacàr 
deliberàt dai cachis, indulà ch'e jerin restàts i pecoi e cualchi 
sbrendul di piel a pendolon. Basili cu le sò pachee si zire viers 
le femine e i dîs: “Il zei al è vueit e i sturnei e àn plene le gose”. 


Carlo Zanini 
Furlan di Colorét 


Stories di singars 


Il marcjadant 

Ostarie di paîs, cuatri clients sentàts tai taulins, un ben “cjapàt” in 
bande e doi singars sul cjanton dal banc. L’osteir a ju servìs e no ur 
bade pui di tant. Il cjochele in bande al mene une zarde di cjacares 
cence sens cuintri i doi singars che par un biel pòc no lu abadin. A 
la fin il plui vecjo si volte, al cjale in muse chel siorut, lu scuadre di 
cjàf a peit e po dopo al sbat sul bancil so tacuin.Jo frut no vevi mai 
jodùt un tacuin cussì sglonf di cjartes di mil e deismil. Un moment 
di silenzio, po dopo il vecjo singar a i dîs: “Cacit, cuant che tu varàs 
dome une part di chei bécs chi, tu podaràs tabaià cun me”. E il 
vecjo singar al à cjapàt sù il tacuin, lu à metàùt ta la sachete e al 
è lat cun Diu. E in dute l’ostarie no si à sintàt svualà une moscje. 
Làt a cjase di corse, i ai contàt la storie a me pari, lui mi à fat un 
pàr di domandes e dopo al à sieràt: “Chel singar li al è il plui grant 
marcjadant di cjavai di dute Europe. A lu cognossin da l’Italie a la 
Russie e nissun al po dî che une volte al vedi mancjàt di peraule!”. 


La singare 

A vignive dispès a bati tal veri da la cusine di cjase nestre. A ere une 
singare alte, more; ioms a disevin ch’a ere une biele femine.Jo frut 
mi meraveavi di dòs robes: che a ves une cierte confidenze cun 
mè mari e che a fevelàs une vore ben il furlan. Fintremai che une 
dì, a pene che la singare a è lade vie, i aiscomenzàt a tormentà mè 
mari: cui ese, cemòt ti cognossie, parcè fevelie cussì ben il furlan... 
Mé mari a restave in silenzio, fintremai che, un pòc a la volte, mi 
à contàt dute la storie. La singare a ere furlane, di bune famee di 
un paîs dongje Udin. Zovine, si ere inemorade di un singar e, pùr 


cun dut ce che a vevin fat i siei, a ere lade vie cun lui. La famee la 
veve ripudiade e jéè no si dave pàs par chist fat. Sicome a saveve 
che mè mari a veve cognossinces da las bandes dai siei parincj, a 
sperave che a podès meti une bune peraule. No sai cemòt che a 
è lade a finîle, ma cul là indevant dai agns no la vin jodude pui. 


II meracul dal singar 

Dongje dal nestri paîs al ere un stric di teren che ducj a clamavin 
il “cjanton dai singars”, parcè che dutes las caravanes si fermavin 
li. Tra chei altris a erin doi vecjos, om e femine, cence fruts, che 
a cognossevin une vore ben me pari. In efiet il vecjo lu clamave 
par non e ogni tant si fermave cun lui a fà lungjes cjacarades. Une 
sere d’Unvier, al ere belzà cualche dì che a erin rivàts, il vecjo al 
capite a cjase nestre. Al domande compermesso e al va indevant 
pal curtîl. Me pari al stave butant jù la grampe pa las vacjes e 
il cjaval. Il singar lu salude e al va subite al duncje: “Bepo, tu às 
di dàmi une grampute di fen; no ai nuie di dà al cjaval”. E me 
pari a i rispunt: “Ma cjale che a è stade une brute stagjon, i ai a 
pene avonde par me”. E il singar: “Bepo, dami une grampute e 
Diu ti darà merit”. Me pari a i bute jù un pòc di fen. E il singar: 
“Bepo, dami ancjemò un pòc, se no no sai dulà là a sbati”. Mé 
mari insomp dal curtîl a stave par intervignî, ma me pari al bute 
jù incjimò une mieze forcjade. Il vecjo singar al ingrume chel pòc 
di foragjo intun fagot, lu cjame su la schene, si volte viers me pari: 
“Bepo, che Diu ti rindi merit!”. E al è làt. A è stade l’ultime volte 
che lu vin jodùt. Ma il foragjo sul toglàt nol finive pui. Al à duràt 
pui di ogni an, e me pari al diseve: “Al è il meracul dal singar”. 


Bepi Di Lenarda 
Furlan di Coder 


Regal da l’Africo 


(A Ni ù po Barbara, mangijo lu pìor, che tu vuarìs prin”. 
La vùos dolgo de infermièro e cerivo di cunvingi la 


frututo che vaivo parcè che volevo tornà te sò cjaso e no volevo 
savìanti di mangjà e mancul di durmî tar chel grant ospedal di 
Udin. E jero stado ricoverado la dì prin pe roturo dal bragut: 
zuiant tal asilo tar chei z6cs sufisticats di fier intorgolàt. Vivordo 
la fruto, complicats ju z6cs, si ero cjatado cul brag ingessàt! 

E restà maraveado e incuriosido a sintî ché bielo infermiéro 
cjacherà la sò màrilengo. Vistido di blanc cjandet, chest calùor al 
risaltavo su la sé piel scuro, ambrado. Ju vùai nìaris e i incurnisavo 
la mùso cui cjavei ricots rigots. Cuant che tabaiavo cuntuno sorto 
musicalitàt, ju sìo biei dincj blancs ducj in filo regolàr e i davo la 
sameango di uno puemo di copertino des rivistos di modo. E po 
e savevo cjacherà lu cjargnel antîc! Uno raritàt tar un lòc indulà 
che séti miedis e infermîrs séti duto la int i discorevo par talian. 
Beh, dopo 45 agns i ai volùt là a cjatà ché infermiéro, ormai lado 
in pension, par fàmi contà la sé storio. 

Lu so nom al è Giuseppina, Pina pei amîs. 

Uno buinoro dal mìos di Mai dal 2022, mi soi fermado difòr de sò 
bielo cjaso di Valpicìot tal cumun di Rigulat, un dei borcs pi biei 
d’Italio pe posizion a plen sarìali des sòs cjasos ch’'es cunfino cul 
bosc; gjeranios a plen, parfin sòro la fontano centenario di tof 
dulà ch'e spissulo l’àgo. 

Sentados difòr te bancjo di cjaso, cu la compagnio di dòs 
sgnaputos al ‘Pestrum’, Pina mi contavo che ai ultims dal Votcent 
la cjaso e jero l’ostario “Da Jacumut” di Fernando Gracco, dulà 


che i si fermavo cjavai e cjaradùors a pausà, prin di tacà las 
curvos ch'es meno sù al For. Lu prin tragaàt di ché strado al ven 
fat tal 1762 e al puartavo in Pusterio. 

Lu bosc e l’agricolturo, in chel viag, i ero las unicos risorsos. Tal 
cumun di Rigulàt a ‘nd ero ben 3 sieos, 5 latarios (uno par ogni 
frazion), 1.000 tra vacjos, cjàros e piùoros. Lu paîs al contavo 
2.444 abitants, Valpicìot an vevo 248. 

Si po capî ch'a no ’nd ero da mangjà par ducj e ju oms i scuignivo 
là a ceri furtuno tal forest, como chei kramars di Sugrac ch'i 
vevo fat un bon franc vendint ungints pes Gjermanios. 

“Cussì encje gno pàri Vittorio Pascutti” mi contavo Pina “nassùt 
tal 1910, al emigrà cun aitris da Rigulàt in Etiopio (Eritreo)”. 

Al ero l’an 1943. Al ero maridàt da 8 agns cun Bianca Candido, 
ma no vevo fruts. Tal 1944 al scrif e sò femeno che a i ero 
nassudo uno fruto e, par rigordà lu nono paterno, a ivevo metùt 
nom Gjuseppina. 

Beinec, la màri de fruto di origjine etiopico, a la puartavo tal 
asilo des muinios par imparà lu talian. 

Cuant che la fruto e deventà granduto, so pàri al pensà di rim- 
patria, no prin di vio damandàt e sò femeno Bianca se e acetavo 
chel regàl da l’Africo... Avudo la confermo, ju doi emigrants s'im- 
barcjar su la naàf a Massaua. 

Dopo un mìos di navigazion, i sbarcjo a Napoli e, cjapat lu treno, 
finalmenti i rivo a Udin. Te ultimo tapo, cu la coriéèro di lineo 
Tavoschi, l’autist, pe bielo ocasion, si fermo propi difòr de lùor 
cjaso; lu bilietari, svuelt, al monto su la scjaluto di fier picjado 
devòr la coriero par tirà jù las valîs. 

Par fà fiesto a ché fruto rivado da lontan, ei ero presints, oltro la 
màri Bianca, encje las agnos e la int dal paîs! 

Ju riguarts di Pina de sò infanzio tal biel borc cjargnel i son 


imò clàrs e biei. Dal parentàt e vignevo tratado como uno 
principesso; sò agno Rina a i cusivo biei vistiduts, sò mari a i 
gugjavo sorto maiutos e, cussì gaiado, e lavo te pigulo scuelo di 
Valpiciòt. 

Tal 1952 e rivo la bielo nuvitàt: la màri Bianca e je gravedo 
di doi girmilins, Enzo e Giorgio! Lu Signùor al vevo premiàt la 
gjenerositàt di chè mari, regalantji lu don de maternitàt. 
Deventado grando, Pina e ven mandado a studià a Udin te scuelo 
di infermiéèros, un grum prestigjòso par chei timps. Apassionado 
dal so lavùor, e devento capusalo impegnantsi cun scrupolositàt 
in ducj ju reparts dal ospedàl. 

Dopo 34 agns di lavùor e lè in pension! 

So pari Vittorio al murì a 48 agns d’imbast, invezo sò mari Bianca 
e durà in buino salùt fin a 90 agns. 

Nostalgjio da l’Africo? 

Tal 1985 al rivà sù a cjatalo da l’Eritreo so fradelastri Benito, ma 
ormai i ero par lìo doi monts masso lontans! 

Pina e continuo a vivi te sò bielo cjaso di Valpiciot, cu las purtelos 
rossos, cul so cjamput di cartufulos e fasòi, contornàt di ròsos 
di ducj ju calùors e cui arboi dal savùc che, cuant ch'al flurìs, al 
sprofumo lu bosc e la campagno! 


Novella Del Fabbro 
Furlan di For Davùatri 


Pepette, la cjavale francese 


AP ator il 1920 ducj i oms a jerin fornasîrs, a lavin a bati 
modon vie pes Gjermanies o vie pes Frances, e a scugnivin 
imparà lis lenghis dal Iùc, e lis puartavin a cjase; gno nono e 
gno pari dal 1926 a jerin a Bouchage su l’Isare (dipartiment da 
l’Isère), si fevelave il franco-provenzal in chei timps, e lis patatis 
si clamavin truffe e no pommes de terre! L’an dopo a jerin in 
Alsazie a Sigolsheim, doncje Strasburg, e a fevelavin une sorte di 
todesc local, cussì il nono, ch'al fumave la pipe e al cjicave, no mi 
domandave i fulminants ma “Puartimi i streiholzer”. Cincuante 
peraulis di todesc stampades tal cjaf di un frut! 

Gno pari in Alsazie si è inmalàt; fornasîrs malàts no esistin, si 
cambie mistîr di corse: barbîr, cjaliàr, sartòr; siaràts dentrie nodi 
fàr! Duncje gno pari al devente sartòr! Artigjan a Vile Santine in 
Cjargne! Jo o vevi siet ains, simpri maladig, alore o lavin cun mé 
mari a Raviei e o ai imparàt a cognossi la Cjargne, la montagne 
e il cjargnel. Lis montagnis cjargnelis mi àn impressionàt; a pene 
che o ai podùt mi soi compràt un stali in montagne in France, 
li che o ai fate cognossince cun Pepette, la cjavale inamorade 
dal furlan! 

Di front dal gno stali a stave Pepette, la cjavale; il paron si 
clamave Martial Mollard e al jere dal 1923. Famee di contadins 
di montagne, la lòr cjase a jere immense: la stale, la cusine dut 
insiemit pa fà cuintri al frét, un toglàt grant come la place San 
Pieri. Martial al jere vecjo e al tignive Pepette come bestie di 
compagnie, si volevin ben! Jo tal gno stali, a cincuante metris, 
o vevi simpri bisugne di un imprest: une forcje, un falcet e o 


lavi spes tal stali di Pepette 
ch'a jentrave e jessive libare. 
Martial e Pepette mi vevin 
acetàt come amì, a vevin 
capît che o jeri un contadin, 
e ancje un montanàr. Jo cun 
Pepette o fevelavi furlan e 
Martial al rideve. O sin tal 
2000, e a rive la fieste dal 
paîs, la Madone d’Avost. Dutis lis valadis de Alte Savoie a vegnin 
a fà fieste grandone, int di ogni part di mont, a je sagre-marcjàt, 
come San Ramacul a Buje; si tire fùr ducj i vistîts di fieste, chei 
tradizionài, e il paîs al torne come un secul indaùr: robonis! Il 
sindic e le Pro-loco a domandin a Martial di tirà fOr il cjar da 
lobie e tacà Pepette, ma Martial al jere masse anzianot e a i 
clopavin lis gjambis, alore mi domande e a mi dîs: “Tu e Pepette 
o vais d’acuardi, viòt tu par plasé”. Alore o voi a fevelà in furlan 
cu Pepette e i domandi: “Sétu d’acuardi par tirà il cjar pal paîs?”. 
Mi à fat di sì cul cjàf e o sin partîts. Jo denant e je daur viars la 
lobie li ch'al durmive il cjar dopo agnorums di pension. 

Tiràt fàr il bussulot dal smîr neri, smiràt sù dut, par che no 
vuichin lis ruvedes. | tiri fùr il comat, il smuars, lis redinis, il 
bilancin e dopo le tachìn tor il tamon. Pepette a drezave li orelis 
ad ogni peraule furlane! O met sù la scjalete, i spirons, il tulung, il 
jubàl, cjadenis cul raibl, sul scjalar o buti sù falcet, forcje, riscjele 
come se o lassin a fà fen. In fin o poi il cdl sul cjar, o moli la serae 
smirade e o dîs Gnie! La scorie no è coventàt, le vevi smenteade 
ta la lobie: il cjaval al va indenant! Ma scusait un moment: 
Pepette indulà vevie imparat il furlan? Robonis! O disevi bist 
e a lave a gampe, o disevi 6t e a la lave a man drete, insumis 


une maravee! Une cjavale furlane! Cjamat sù dute la mularie sul 
cjar e vie pal paîs, da la glesie fin al santuari di Notre Dame de 
la Gorge, une glesie dal ultin respîr come ché di Trave di Lauc. 
Fantats, un sucesson! Jo o jeri deventàt il cjaradòr ch'al fevele... 
la lenghe dai cjavail! 

Nuie, la storie a continue: l’an dopo il sindic altorne a domandà a 
Martial di tacà Pepette e fà come l’an passàt. Jo no jeri sul puest 
e Martial al domande a un dal paîs di tacà la cjavale. A fasin une 
prove, ma Pepette nuie di fà, no veve voie o no capive. A rive 
la fieste de Madone, a tachin Pepette, ma a no leve indenant 
ne cun buines ne cun paches. Martial avilît si decît a clamàmi a 
Lion, a mi dîs: “Ven sù par plasé, che dut il paîs al spiete il cjar”. 
A son 250 km di Lion fin a lis Contamines! Nuie, o ai pastanàt 
dut, e sù di corse. O rivi al stalon di Martial, dute la pro loco a 
jere ator dal cjar. O feveli furlan cun Pepette intes oreles, a sbat 
il cjàf par dîmi che mi cognòs e che a à capît. Alore mi ingenogli, 
o fas il segno da cròs sot la panse, cence une peraule o voi sù sul 
cjar, o moli la serae e o dîs Gnie! Pepette si met in moto cuiete, 
ducj a batin lis mans, ducj saltin sù sul cjar: sagre! 

Par dî la veretàt, no vevi insegnàt a di nissun che bisugne fà il 
segno da cròs sot la panse dal cjaval prime di partî, e no vevi 
spiàt a di nissun che bisugne dî gnie ai cjavai e ai mus par là 
indenant. Aromai a son ducj partîts: di ricuart di Pepette e di 
Martial o ai recuperàt une ruvede dal cjar, le smiri ogni tant par 
che no vuichi. Ma il cùr al caine fuart al ricuart di chiste int. Ancje 
Pepette cul segno de cròs a devente une “persone di riguart”. 


Danilo Vezzio 
Lyon (France) - Furlan di Buje 

I lof, 
particolar dal afresc te pléf di San Michél 
di Pissancjana, Cumun di Vildiflum ma teritori di Sopula 


(foto M. Tonizzo) 


Dicembar 


1 V S. Eligji vescul 
2 S S. Cromazi di Aquilee vescul 
3 D S. Francesc Saveri predi I di Avent 
4 L S.te Barbare martare 
5 MS. Dalmazi di Pavie vescul 
6 M S. Nicolau di Bari vescul 
7 J S.Ambròs vescul 
8 V Madone Imacolade 
9 S S.Sîrvescul 
10 D Madone di Laurèt Il di Avent 
11 L S.Damàs pape 
12 M Madone di Guadalupe 
13 M Ste Luzie martare 
14 J S.Zuan da la Cròs predi 
15 V S. Venanzi Fortunàt di Cenede vescul 
16 S S. Everart dal Fridl 
17 D S. Lazar vescul Ill di Avent 
18 L S.Grazian vescul 
19 M S. Dario martar 
20 M S. Liberàt martar 
21 J S. Pieri Canisio predi 
22 V S.Flavian martar 
23 S SS.Vitorie e Anatolie martaris 
24 D S.te Irme Badesse IV di Avent 
25 L Nadal dal Signòr 
26 M S. Stiefin martar 
27 M S. Zuan apuestul e vanzelist 
28 J SS. Inocents martars 
29 V S.Tomès Becket martar 
30 S S.te Anastasie di Aquilee martare 
31 D S. Silvestri pape Sante Famee di Jesù, Marie e Josef 


Il lof 


I nemal al si è mostràt ’n’altra volta in Friùl dopo agnorums 

che a nol si jodeva e, tornant, al à tacat di gndf a fà poura. 
L’omal è cussì: se a è cjalt a si lamenta pal calòr e par no cjatà un 
post fresc; se al è fréit al busina par lis spesis dal riscjaldament, i 
capots da meti sù, lis mudantis lungjis da partà sot, lis manessis 
da partàsi davòr. Ma l’om a si lamenta encja se a plouf, par via 
che no va ben, colpa l’ombrena che al à di partà davòr; se invessit 
a è soreli, alora la vista a ven disturbada. Encja tal mangjà l’om 
al è particolàr: se la roba a costa puc, a no è buna, se a è cjarja i 
buteghérs a son laris. Insumis, pucjis a son lis robis che a van ben! 
Cussì par il lòf: cuant che al era presint, al doventava un pericul; 
se al spariva dai nestris loucs, al era colpa di cualchidun, e se a 
lu fan tornà, di sigOr al sarà un piricul. L’om a si condolea sempri! 
Se che ’na volta al era un sbroc di cualchidun dopo il lagnasi al si 
è slargjàt e al è doventàt il sport naziondàl. 
E il I6f? Al si sposta in brancs e al va tai boscs a vivi la sò natura 
e il so istint; cuant che al è fan, al zira fin che al cjata alc da 
mangjà par rivà a passudîsi. E ta chiscju timps a nol sparagna 
nencja pioris e nemài arlevats. 
Di not si lu sint urlà fasint viers setant luncs che, la leienda a 
conta, a son cjamò pi luncs cuant che la luna, tal so plen spendòr, 
a salta fòr jenfri li” pontis da li’ montagnis. 
A ven da pensà che il l6f al va e al ven seont lis mutazions dal 
ambient, la sò indula e il so nàs, e nu? Cui che piora a si fà’, il Iòf 
a si la mangja. 

Il Strolegant 


Il cai 


d°- cjaminà planc, nancje no sa ce che e je la presse. AI è 
cussì peàt ae cjase che no si slontane mai. Cuant che al capite 
al è simpri un taramot, une disgracie, alc di teribil. O por al val 
dî che al è propite rivàt chel moment. La sò vite e je semplice, si 
contente di pòc, parcè che al è simpri stàt cussì e cui che al lassi 
la strade vecje pe gnove al va incuintri a la disgracie. L’ort al è il 
so paradîs in tiere. Làc siòr di ogni plasé, di gjoldi tal fresc da la 
ombrene. Se i capite di jessi di cjase — cence slontanàsi mai, si 
capìs!— al è propite li che tu lu cjatis, jenfri il lidric e la salate. Dal 
so passag ta cheste nestre vite mortàl e reste dome une strisse, 
di arint. Al lùs par un pòc, tant che al baste par dî, sot vòs, in 
umiltàt: “di chés bandis o soi passade ancje jo, eh?”. 
Ma po al sparìs, e no ’ndi reste memorie te storie. Lis vielis 
furlanis che o ai cognossUt jo a jerin cussì. Chés di tiere, nassudis 
tai borcs de basse, platàts te fumate in Invier e brusàts dal soreli 
in Istàt. Ma no vevin un pas diferent nancje lis matriarcjis de 
morene, o chés nassudis tes gravis, braurosis. Cence fevelà di 
chés di mont. Se la vuere o la emigrazion ur puartavin vie fîs e 
oms, lòr nuie, a scugnivin restà li, a presidià chel pòc dulà che a 
jerin nassudis. Cuant che il dolòr al jere masse fuart, si sieravin 
tal scus, par no fà viodi lis lagrimis. 

Angelo Floramo 


La Teresine a torne a Clausîet 


"e che a Montauban ai fasèr la grande fieste nazional 
dal 14 di Lui, la Teresine a restà a bocje vierte: bandieres 
pardut, sfilade di militàrs e dute la int, davòr dal confanon*! dal 
Comun, che a cjantave la Marsiliese al sun da la fanfare. E dopo 
cene po, ce luminaries e ce sclopetades cuant che ai molàr 
i foucs artificiài! A pareve che ai si fos distudades las steles e 
impiàts mil e mil feràrs, ce ros, ce blancs, ce blus, i culùers da 
la bandiere. 

Une domenie Gjovanin a la menà a fa un biel zîr cul barcjon sul 
Canal du Midi, un canàl artificiàl sgjavàt dut a pale e picje da 
Bordeaux a Sète, che al aunìs l’Atlantic cul Mediterani, lunc ben 
240 Km e larc 15/20 m. Ai rivàr fin a Tolose e uì, stant simpri sul 
barcjon, ai gustàr cun compagnament di musiche. Une robone! 
E un’altre domenie, dal moment che, come che al pant il det, 
“on ne peut pas mourir sans avoir vu Carcassonne”, ai zer, simpri 
cul barcjon, a visità ché mirivee di citàt. Teresine a restà di stuc 
tal vidîe il cjascjelon poàt come un nibli? sore un guc tal mieg da 
la planure, dut di piere grise e a scjalins che al pareve la torate 
di Babele. 

Intant al ere rivàt Dicembre e al si svizinave Nadal e l’ore da 
tornà in Friùl. La Teresine a cumingà a dà dongje la sò rube e a 
meti tala valîs pacuts di cafè e zucher in pierutes par cjase, tabac 
pai vecjus e golosets pa la canae, soredut tantes cjocolates 


gonfalone 
2 nibbio 


inmulugades tala cjarte stagnole. E pai nevùets un pirilo parom, 
la baretute nere sence fruntin? e cu la codute in som, ché che ai 
dopre ulà e tala Vascongade. 

A la stazion di Través, biade femine, a rivà cjamade come un mus. 
Mancumàl che da Raunie ai ere vignQts jù a spietàle cul barel. 
A strassinave la valîs sglonfe di ogni ben di Diu, une sportone 
di streces di ai e une late di bon vueli, che in Provence i aulîfs 
ai cres come roris. Tornade che a fo, ducj, curiùes, ai si faseve 
dongje par domandài: “Teresine, ce ti ae sameat la France? E i 
Francés ce ti ane parùt?”. Teresine a rispuindeve: “| Fancés a è int 
buine, graciose e tant di creance cui forescj, si ben che i scjampi 
cualchi macaronì. Pense che ai i dan dal monsieur e madame a 
ducj, encje a mi e ogni discors ai lu inflochete cun pardon, s'il 
vous plaît e merci. Ai son tant compagnons e a i plàs butàle in 
staiare, ridi, cjantà e bevi, cun dut il bon vin che al è dovent, une 
robate che a si clame pastis. Ma ai son encje brilants e un nin 
strambuts. Pense che il sindic, che nos tignìn in munizipi, lùer ai 
lu ten al Hétel de ville!”. 

Di cheste migrazion in Ocitanie a nos à contàt tant il nuestri 
Claudio Petris. A nos reste encje il biel romang Le Fourlan di 
Christiane Bertoia-Masson, l’unic libri, ore presint, scrit in 
francés che al cjacari di furlans. 


Gianni Colledani 
Furlan di Clausîet 


3 visiera 


L’infinît 


O ai simpri vt tal cùr chest cuel rimit, 

e cheste cjarande, che tante part 

e plate ai voi l’ultin toc dal orizont. 

Ma sentantmi e rimirant, chei spazis 

cence fin che jé mi scuint, e cidinòrs 
grandons, e une pàs tant plene 

intal pinsîr mi nas, tant che dibot 

il cor al cjape pòre. E tant che l’aiar 

o sint a businà jenfri chestis plantis, 

jo chel cidinòr infinît a cheste vòs 

o voi confrontant: e mi ven a ment la eternitàt, 
e lis stagjons passadis, e ché di cumò, 

cussì vive, e il sun di jè. Alore dentri di cheste 
imensitàt il gno pinsîr si innee: 

e il pierdimi in chest màr tant mi console. 


Giacomo Leopardi 
Traduzion dal talian di Rem Spicemei 


Il nestri salot 


a li’ lungjis seradis d’Unvier mé mari, mé agnis e né fruts i 

lavin dopo cenàt ta la stale dulà che al ere un pc di cliput. 
| paris e i nonos a lavin ta l’ostarie a bati il carton o a cjacarà dal 
pui o dal mancul e a bevi il taiut. Intant li’ feminis ta la stale a 
gucjavin, a fasevin une mae, cjalcis lungjis pai lòr fruts; a filavin 
cu la gurlete o a metevin tacons ta li’ barghessis e ta li’ cjamesis, 
a davin un pont ai cjalguts cul ùf di len. Li’ vacjis intant a erin 
poiadis a fà, rumiant, il prin sium. Nò fruts, sentàts su li’ balis di 
stranc i zuiavin cu li’ cjartis di robe-pacut, di robe-cjamese, di 
scove o di briscule. | fasevin ancje zogatuluts come un pigul cjar- 
armàt fat cul rochel dal fîl di cusî, un tocut di cjandele, un astic 
di bugjel di biciclete e un stecut di len di scove. Cualche volte 
cu li’ cjanis da la blave i fasevin mussuts, cjavaluts e, cuant che i 
comenzavin a gratàsi i voi pal sium, i si strissinavin tal grim da la 
mame a indurmiaîsi. E li” maris cuant che a erin ancje lòr strachis 
a nus cjapavin sù e nus partavin ta la scune di scartòs. Cualchi 
pari pui volenteròs nol lave ta l’ostarie, ma si fermave ancje 
lui ta la stale a fà zeis di venc, scovis e scovets. AI ere un lavòr 
interessant e cualche zovenut al cjalave chel lavòr par imparàlu. 
Ciert il salot di une volte al ere ben difarent di chel di vuè: cul 
termosifon, cu li’ poltronis e cul casselot a colòrs. 


Gotart Mitri 


Besteatis e nemai 


pe al jere simpri stàt un bon om. Ben volt in paîs e intai 

paîs dulintor che ducj lu domandavin par vie che al jere 

propit braf intal so mistîr, il miòr, si podeve dî. Cuant che i tocjà 

di passa ché rie di ombrene che e scompartìs il di ca dal di là, al 

jere plen di fidance intal so destin di eternitàt. E cundifat velu un 

agnul che al rive a cjolilu par menàlu in Paradîs. Ma propit cuant 
che al slungje il brac par cjapàlu pe man, l’agnul al sdramasse jù 
tant che un pegotat bagnat. Ce sucedial? Un pugn. Un sgrugnon 
potent e vie lui, il bon agnul culis alis a sprendolon! Ce isal stàt? 

Cui isal stàt? Un diaulat brut plui de fan. Che cumò al brinche il 

puar Pierin pal cupin e lu strissine vie cun malegrazie. 

“Ma cemît? Ma parcè? Siòr diaul, o fasés une falope, vò, jo o 
soi Pieri. Pieri! O jeri un bon cristian, jo, o soi simpri làt a 
messe ogni fieste”. Il diaulat nol rispuint, lu ten salt pe cope, 
lu strissine. Simpri plui in jù intai cerclis. Ogni cercli al à un 
vuardian o plui di un. Intal prin al è un cjavron cuntun cuar 
intal mieg dal sorneli. 

“O lavi ancje a gjespui!”. Une sorte di omenat plen di cuars e cui 
pîts di cjavre. 

“O soi confessat prime di murî!”. Cuatri ucielats cui cjàfs di 
femine e cun doi afàrs sul pet che a samein tetis. 

“O ai vUt il vueli sant! Dut in ordin!”. Vot o dîs ucielats ancjfemò 
plui bruts di chei di prime che a sporcjin par dut. 

“O lavi in purcission ogni volte che al jere il perdon!” 
mieg om e mieg cjaval. 

“E cualchi volte o ai vàt ancje puartàt il gonfenon!”. Un leon che 


. Un mostri 


nol è un leon, par vie che al à il cjàf di un falcut. 

“No cjantavi in glesie, no, ma dome parcè che il mestri Derio almi 
veve dit che o vevi la vòs maleducade”. Un cjan che nol è un 
cjan, par vie che al à la code di sarpint e lis alis di une acuile. 

“| puartavi lis luianiis al sir plevan ogni Nadal!”. Une femine cu 
la piel plene di maglis e che no je une femine, par vie che e 
je un sarpint. 

“O savevi a memorie dutis lis preieris!”. Un cjan cun tré cjafs e 
siet codis. 

“O fasevi il segn di cròs ogni volte che o passavi devant de 
glesie!”. Un altri cjan cun siet cjafs e tré codis. 

“O ai simpri fat dal ben, cuant che o ai podùt!”. Une cjavre cul 
cjaf di leon. 

“Ma insome! Cussì tu mi sbreghis vie! Dulà mi puartistu?”. Un 
om che al è mieg taur o un taur che al è mieg om. 

“Ma dulà lino?”. Cidin. Finalmentri a rivin in chel che al samee 
propit il cercli plui bas, l’ultin. E li Pieri al viòt il vuardian e 
cheste volte lu cognòs, nol è plui un nemal discognossàt, nol 
è une di chés besteatis di une volte, discomparidis de tiere e 
che a àn di sedi ladis a cjatà ricet là jù. Chest chi al è un nemàl 
di chei che al à viodùt dispès inte sò vite. Masse dispès. E lis 
gjambis a tachin a clopài. 

“Cumò àstu capît?” i domande a bote sclop il diaulat. 

“Eh?” “Astu capît parcè che tu sés ca jù?”. 

“No, no, nnnnnnnnno, no sai...” 

“Culì al comande lui, lu viodistu? — e al mostre il nemàl — chest 
tu lu cognossis, no mo?”. Pierin nol vàl rispuindi. Nol pues. Il 
nemàl paron di chel cercli dal infier al è un... induvinait! AI è 
un purcit. Pierin dute la vite al à fat il purcitàr. 

Laurin Zuan Nardin 


Il Crist te néf 


A' veve neveat par doi dîs, si jerin ingrumats un trente 
centesims; par nò mularie nol jere nuie di miòr podé 
balonàsi e fa il Crist te néf. | plui grancj e levin a slichià su le 
montade dal cuel daùr dal cjistiel. Nò o vevin le slite, balonési 
su le place e fà il Crist te néf frescje nus plaseve di plui. Il Crist li 
che le néf no jere pescjade lu fasevin par viodi a cui che i vignive 
miòr, ma al jere ancje chel di dispiet che i è tocjàt a Renate. 

Le sere insiemi a altris de clape, platàts te fuesse dal cjistiel, o 
vin spietàt che les zovinutis e smontassin de coriere e les vin 
balonadis ben e no màl. Ancje Renate, che e jere une biele 
fantacine di un doi agns plui grande di me, che e veve un pòc dal 
mascjo, tant che i varès plasùt meti i bregons soredut in cierts 
moments par sintîsi a par. Poiade le borsete su le néf, di parsore 
nus cjapave a balonadis; nò o rispuindevin, ma jé si sbassave 
daùr dal muret e no rivavin a petài une volte, fintremai che o vin 
pensàt di tira les balis di néf ad alt par che e colassin sore, tant 
che inviantsi par cjase nus è dit: “Le paiarés cjare”. 

Tal doman al jere juste che al cricave il dì, biel nulàt che al 
sflochetave e come ogni dì cui pignats dal lat sul manuvri de 
biciclete mi soi inviàt a pît, par vie che cun chescj plens o rivavi 
a montà sù dome jù pe rive. Cu le néf e les cjaradoriis al jere un 
biel davoi là indevant e o vevi di fà svelt che o vevi di cjapà le 
coriere par là a scuele. 

In place a spietà le coriere par Udin e jere Renate. Mi soi acuart 
che come che mi à viodùt vignî indenant a pît cuntun biel cefà a 
domà le biciclete tes cjaradoriis, e à scomencàt a fà sù un pàr di 


balis di néf e si è metude in vuaite. Rivàt che o soi a pàr mi à dite 
bundì cuntun ridug: no ai fat a timp a rispuindi che mi son rivàts 
cuatri balons di néf, tiràts cun smicje ancje in plene muse. Jo che 
o vevi cefà a là indevant o jeri deventàt come un bersai al tîr a 
segn. Vessie fat nome chel, il mascjat! Profitant che no podevi 
molà les mans dal manuvri, e je vignude par daùr a paràmi jù pe 
schene une sgrafe di néf disint: “Un al è sistemat!”. 

O jeri dar a poià le biciclete tor dal mùr e tornai le farine, ma o 
ai vUt rispiet par vie che e veve di cjapà le coriere par là a vore e 
intant che o sintivi ché frescure te schene che si disfave e e leve 
jUù a bagnaàmi i bregons, mi soi inviàt amunintle disint: “Pree il 
Signòr che par usgnot le néf si disfi!”. Le frute e tornave di vore 
cu le coriere des vot; come simpri e je smontade su le place, jo e 
doi de clape o jerin platàts daùr de muraie, spietant che si inviàs 
viers cjase cence suspiet par fài le sorprese. 

Restade di bessole insom de place, cidins o sin làts par dàur, le 
vin cjapade pai brags e un pai pîts, le vin puartade intun cjanton 
de place là che le néf no jere pescjade e i vin fat il Crist, po o vin 
scrit su le néf: “AI è di Renate”. 

E veve un diaul par cjaveli, ma e jere ancje contente che si jerin 
fermàats a chel dispiet e inviantsi par cjase e diseve: “Us bechi 
ben un par volte di bessòi”. 

In ché sere il timp al à serenat e le néf glagade e à spiat par 
cualchi zornade di cui che al jere il Crist. 


Carlo Zanini 
Furlan di Colorét 


| nute e jere pardabon une biele frute. | cjavei scùrs che a 

Lrodolavin fin su lis spalis, i voi verts come spiei di aghe, 
la bocjute insiorade simpri cuntune ridade e doi smursiei fats 
dome par jessi jemplàts di bussadis. Une maravee! E come che al 
dispès al sucét in chescj cas, la frutate e plaseve a doi di lòr: Zuan 
e Jacum. Che a sedi stade une fortune o pùr une sfortune nissun 
lu sa. Ciert al è che la zovine no si decideve a sielzi, soredut par 
vie di so pari, Bastian, om sevér e ruspiòs, simpri in vuaite cuant 
che Anute e tornave a cjase un pdc plui tart. 
“Prime tu finissis di studia!” al diseve Bastian. “Po dopo tu 
pensaràs a morosà!” 
E cussì Anute e leve indenant e indaùr da scuele, o pùr inte 
buteghe di Lidie, savint di jessi smicjade par ben dai doi zovins, 
sentàts su lis cjadreis de ostarie di Tite Berlon. 
“A fuarce di cjalàle e vonde, nus passarà la gole!” al diseve Zuan 
also compàr. 


| 


“Cui che al pacje simpri, ae fin al piert la sét!” Jacum al veve 
rispuindùt. Par strucjà la cuistion, a vevin decidùt di rangjàsi 
bessòi, cuntun acuardi: si saressin metùts sot da cjase di Anute 
a une buine distance, simiotant a turni la vòs dal lòf. Il zovin 
che al varès fat impià la Iùs da sò cjamare, al varès morosàt cun 
la fantate. Testemoni dal acuardi, l’ostîr Tite Berlon che dopo 
vé sintàt al veve ancje taiàt la lr strente di man come segn di 
regolaritàt. L’apontament al jere pe gnot stesse, cussì di discrosà 
daurman cui che al sarès stàt l’elet. 

Sot dai pins i doi zovins a vevin scomencgàt la solfe, berlant come 
doi lòfs, prime un e dopo chel altri. Sul imprin il sun al saltave 
fùr sgrasaiàt e cuingat cun cualchi colp di tos. Ma plui a levin 
indenant e plui i doi frutats a someavin propit doi lòfs “origjinài”. 
Dopo une ore no rivavin plui. Lis vos di I6f e jerin cambiadis. 
Cumò si sintive dome un vaiarili flap e scunît. Fintremai che une 
lùs si jere impiade a bas. E cumò? Nissun si spietave la IÙs a bas! 
Ce fasìno? Nancje il timp di rindisi cont che i doi zovins no vevin 
viodùt plui nuie. Dut al jere deventàt neri e scùr. Cualchidun 
ju veve metùts intun sac e cumò ju stavin puartant vie, intant 
che lòr a levin indenant a mugugnà. Il viag al jere finît pòc dopo 
cuntun salt tal vueit e cuntune planade suntune robe fofe e 
pugolente. A jerin stàts butàts ta buse dal ledan. L’indoman i 
doi zovins a jerin simpri sentàts su lis cjadreis de ostarie a smicjà 
Anute che e passave cun la borse dai libris. Intant la camarele 
e jere rivade dongje cuntune guantiere. “| tais a son ufierts di 
bande di chei doi sioruts insom dal bancon”. Zuan e Jacum si 
jerin voltàts e a vevin viodùt Tite Berlon e Bastian che a ridevin 
di gust. “Mi àn dite che a coventin par sclarî miòr la vòs dai Iòfs!”. 


Massimo Furlani 


Barbe Vigji 


O” picule ma mi impensi che nol jere Nadal se no si lave 
a viodi il Presepi dal Barbe Vigji. Lui al scomengave za tor 
Setembar a lavorà inte cantine, par che dut al fos pront in timp, 
parcè che al jere un lavoron. AI preparave une specie di palc li 
che al poiave dai binaris fats di lui, dulà che a varessin vt di zirà 
i pipins. AI jere alt il palc cirche un metri de tiere e a nò fruts 
nus rivave ale altece dai voi. Dopo al costruive ducj i pipins e ju 
vistive cun vistîts fats di lui. E rapresentavin ducj i personagjos 
dal Presepi: artesans, pancòrs, lavanderis, massariis, spache 
lens, faris . Cualchidun al stave fer e cualchi altri al zirave ator 
ator sui binaris. Parsore il Barbe al disponeve il muscli par taponà 
i ingranagjos. Tu sintivis il rumòr de aghe che e coreve sot vie, i 
claps e fasevin lis montagnis e insom al meteve le capanute dulà 
che e cjapave puest le Sacre famee. 

Mi visi che al vignive scùr e si impiavin i fùcs tes cjasutis e lis 
stelis intal cîl, dut si fermave e si cidinave e cuant che al vignive 
dì i pipins e tornavin a lavorà. 

Par nò fruts al jere un spetacul viodi chè maravee e o saressin 
restàts li parun toc a cjalà. 

Il Barbe Vigji al jere un vér artist, pùr jessint un om semplic. Alt 
e sec, al puartave sul cjàf un purillo a le francese. Al veve simpri 
fat il mecanic e si inzegnave a fà un pc di dut. AI jere bon di 
comedà dut ce che si rompeve in cjase e al jere simpri pront 
a judà cui che al veve bisugne. Simpri legri, no lu ai mai viodàt 
rabiòs e ancje se le agne i bruntulave lui no si scomponeve e al 
continuave a fà il so fat. 


Disen di Oriana Cocetta 


AI veve podùt là pòc a scuele, ma i plaseve une vore di lei e al 
leieve di dut, parfin gjornaluts a fumets, e né fruts o lavin di 
platàt te sò cjamare a ciriju. Il Barbe al jere bon ancje di scrivi 
poesiis e lis leieve tes grandis ocasions de famee. Ma soredut 
nus faseve contents né fruts cuant che si lave a fà une gjite fra 
fameis. No jere volte che no si fermassin a mangjà dongje di 
un riul, dulà che al meteve in fresc une angurie, e po dopo nus 
faseve tic e tac, cun cuatri stecuts cjatàts sul puest, un mulinut 
che al zirave cul cori de aghe, par fànus divertî. 

Cjàr Barbe, tu sés lat vie, cidin cidin come che tu és vivQt, te 
semplicitàt. O soi sigure che a pene che tu sés rivat tal Paradîs ti 
an metùt in vore a comedà alc. 


Carmen Pezzetta 

La confession 


PS” Pieri al jere un bràf plevan. Om di preiere e devot ma 
ancje un biel om, plen di snait e studiat. Lis sòs predicjis 
a jerin famosis. La glesie e jere simpri plene e la int e pandeve 
il so agràt al plevan cun regài che, in chei timps, a jerin simpri 
di mangjative: une gjaline, dfs, un muriel di muset o un salam. 
Par ogni purcit che si purcitave un salam al leve dret al plevan, 
cussì che la cjanive di pre Pieri e jere simpri ben furnide. La sò 
massarie e jere viele e a malistent e parecjave il gustà. Lis voris 
de cjanive, alore, lis faseve Tite, il muini, intant che Marie, la sò 
femine, e judave la massarie a netà la canoniche. 

Tite al jere in sù cui agns, clopadig e biel grues. Bodifate che 
Marie, plui zovine, lu judave tes voris de glesie, a lustrà i 
cjandelîrs, a lavà e sopressà la blancjarie dal altàr, a meti a puest 
lis rosis. Tite al jere un muini scrupulòs. AI sunave lis avemariis 
ae ore juste, perfet a furnî la glesie, a cjapà sù lis ufiertis, come 
che al jere precîs tal guviernà i salams te cjanive de canoniche. 

A ’nd jere une vore. Se a fasevin mufe blancje ju spacetave; 
se a vevin mufe nere, pront ju netave cul asét. Pre Pieri al jere 
propite content dal lavòr di Tite, sei in glesie, sei te cjanive e, 
cuant che al taiave un salam cui predis de foranie, al faseve 
simpri biele figure. 

Une sere i ven gole di cercà chel salam che i veve dat Toni 
mulinar. AI jere diferent di chei nostrans, puartàt so fi, militàr 
in Toscane. Finocchiona lu veve clamàt. Al va jù par cjolilu. Lu 
varès cognossÙt: al veve tré leandis di spali. Al impie la lùs, al 
cîr, al cîr... ma no lu cjate. No sacrabolte parcè che al è predi, 


ma: “Tite — al pense — mi soi simpri fidat di te. Dome jo e lui o 
vin la clàf. Di no crodi. Traditòr. Cumò ti met ben jo in provel”. AI 
conte i salams. Une setemane dopo al torne te cjanive e torne a 
contàju. “A mancjin tréè! — al sclope — un lu vin mangjàt e doi ju 
à sgrifignats! Lari! Mangjon!”. Par fài ameti la robarie al pense 
di doprà la arme dai predis: la confession. “Eh! Tu vignaràs ben 
adoremus!”. 

Juste in ché sabide, dopo di vé confessàt ducj, par ultin si cjate 
la muse di Tite di là dal gatar dal confessionari. “Cumò ti ai in 
sachete — al pense pre Pieri”. Tite al conte i siei solits pecjàts: 
cualchi blesteme, cualchi bausie ae femine sul numar dai tais te 
ostarie, cualchi maledizion al missér, e vonde. “Cemùt vonde — 
al domande pre Pieri — e cui mi robial i salams te cjanive?”. Tite 
al tàs. Il predi al rione: “Tite, cui mi robial i miei salams?”. “Siòr 


n du 


plevan — al rispuint — no si sint”. “Cemùt no si sint?”. “No si sint 
nuie, al à di jessi un difiet dal confessionari”. “No stà a cjolimi pal 
nàs, sàstu!”. “Alore, siòr plevan, se no cràt, che al vegni lui chi fùr 
e jo o voi dentri dal confessionari e o provi a fevelà”. Pre Pieri, 
sigùr di smascarà ché filaine, si inzenogle al puest di Tite e al dîs 
al muini, che al veve cjapàt il so puest dentri: “Prove a fevelà, 
Tite” e chel: “Siòr plevan, cui vaial cu la mé femine?”. Pre Pieri al 
tàs. Ma il muini al riong plui fuart: “Cui vaial cu la mè femine?”. 
“Tu as reson Tite — al rispuint il plevan— no si sint nuie. Al à di vè 
un difiet il confessionari”. 


Diego Navarria 
1" premi tal concors “Jacum dai Zeis” - Codroip 2022 


Ch’al vinci il pi bon 


| a a son sot il starter, su la linie di partence, a talpin come 
mats, a daspin di smanie. Fintremai intal cîl tu i sintis a sgagnî 
come scalmanàts. Ognidun tu pùs cognossilu da la sò vòs, ma 
no ti covente scoltàju ducj. Pi un, pi l’altri, a disin ducj lis stessis 
robis. Li dentri a son stalons e cavalinis (no tantis di lòr). E po tu 
cjatis tal cjanton cualchi zovin stalon cui dincj luncs, ma cun nie 
di puest. Si capìs, in ché selezion li, a metin dibot dome vecjos. 

Li dentri tu sés ancje strac di viodi chei ch'a ripetin e po dopo 
chei ch’a triplichin. Tu varessis gust pardabon di discuvierzi 
chei ch'a corin pe prime volte. Anzit la int no cjate nie miòr di 
tornà a contemplà la muse e i tîrs di chei vecjos navigats. Li 
dentri tu cjatis il favorît, chel ch'al à vincùt l’ultin Grant Premi 
Nazional, l’idul de int si po dî dal mont intîr. Lui al è dongje de 
cuarde, bande difùr a son plui di un outsider. Sì che tu puedis 
cognossiju: a talpin e a vualmin plui fuart! Ma, dadr dal favorît, 
a tirin la lenghe. AI pàr che no son tancj ch'a sedin bogns a rivà a 
vinci il favorît. Come ch'a comande la leg, ognidun al ricéf tantis 

Giacomo Zanettin, tai agns 1940 
cu la cavaline preferide Moretta. 
Tal 1925 al jere vignùt cu la fa- 
mee in France a lavorà i cjamps 
dal cjiscjel di Belmont (Gèrs). 


balis di foragio e tantis misuris di vene. Ma la int a dîs simpri 
che, par fà vinci chei plui cognossùts, ur ven dade plui vene e 
magari... altris robis! 

Nol è di vergognàsi. A àn dirit di presentàsi su la rie di partence 
tant ch’a vuelin in vite sò. Se mai a vincin a an dirit di presentàsi 
ancjemò tant ch'a vuelin, ma se mai a vincin une seconde volte, 
alore vonde. Dopo urtocje stà a cjase. Cheste volte, in te corse, a 
son dodis cjavai. Chei doi ch’a rivaran prins, a tornaran a frontàsi 
ca di cuindis dîs. Di li al saltarà fùr il campion. 

| cjavai a son sot il starter. Prin dal colp di pistole, tu vas a viodiju 
intal serai un ae volte. In chest moment son dadr a scjaldàsi. A 
corucin di ca di là. Cjalant la mae tu pùs cognossiju. Ognidun al 
à metude ché de sò stale, ché pi biele, par dîs di fiestis grandis. 
Dutis a son di un colòr che ti incee. A son chés rossis, tré ancje 
cuatri ma ognidune di un ros diferent cence dismenteà ché colòr 
di rose. Ancje chei di mae blu a ti disin di jessi di un blu diferent. 
Tu pùs crodi! Miòr ancjemò, no tu varessis mai crodùt, framieg 
di chei blancs si cjate chel pi blanc di blanc. E no si cjacare de 
mae verde. Nie di origjinal, dutis lis mais a son pituradis di un 
ninin di vert. 

Il favorît, par jessi sigùr di vinci, te sò maiute al à messedats ducj 
i colòrs. Tu crodaressis un arc celest. Invezit ti salte fàr un colòr 
di mÙrs. | cjavai a son sot il starter. La pistole a je pronte a trai. 
Tu scugnis fà il to dové, scometi, sielzi e zuià un di lòr ma... no 
tu ti cjatis plui. Pi un, pi l’altri, cuàl ch'al sedi, ch'al vuadagni chel 
pi bon. 

Tu pùs jessi sigùr dome di une robe. Se tu vàs daùr a ce che ti 
disin ducj, doman tu pùs là dal barbîr e fati la barbe... dibant! 


Italo Scaravetti 
Duran (France) - Furlan di Percùt 


Dani Pagnucco 
Giuseppe Bergamini 


ZENÀR 

Il Strolegant 

Angelo Floramo 
Gianni Colledani 
Stefano Lombardi 
Valdi Boscutti 

Laurin Zuan Nardin 
Carlo Zanini 

G. Pascoli e P. Chittaro 
Benvignùt Castellarin 
Alessandro Miani 
Antonio De Anna 
Federico Martin 


FEVRÀR 

| Strolegant 
Angelo Floramo 
Gianni Colledani 
van Crico 

Carlo Zanini 
Francesco Pascoli 
Laurin Zuan Nardin 
Giannino Angeli 
Flavio Vidoni 
Lucina Dorigo 
Mattia Bello 


TABELE 


Strolic Furlan pal 2023. .......... 
Animai te art in Friùl. 0.0... 


IPURSIt: earn obi 
IliFagni aaa da e 
Siòr Cometo e i dodis apuestui . ..... 
AI met la vere... 


El purcit di Sant Antoni. 0... 
Jacumin, un pursitut veramenti furtunàt 
Billfiagse feta 


Fa'B0P:: aa e 
Alavà tal PuCìt 0.000 
CONZE: nai 
Passion pai trenS LL... 
Une voglade. 0.0... 
Ilicroti raison pela da 


Di chi no si scjampe. 0... 
In ché dì da lasmés gnogas . ....... 
Il If neri e il lòf blanc ........... 


MARC 
Il Strolegant 
Angelo Floramo 
Gianni Colledani 
Aldo Rossi 

Nello Malisano 
Laurin Zuan Nardin 
Carlo Zanini 
Celestino Vezzi 
Silvana Dellamaria 
Enzo Dri 

Adriano Mariutti 
Marco Bovolini 


AVRÎL 

Il Strolegant 
Angelo Floramo 
Gianni Colledani 
Aldo Rossi 

Laurin Zuan Nardin 
Celestino Vezzi 
Rinaldo Vidoni 
Carlo Zanini 
Giorgio Paron 


Novella Del Fabbro 
Angelo Faelli 


Benvignùt Castellarin 


La:g [Ate ci ui ue 
Las femines dal lat... 
COnNFEnoni.; urina ai 
Uli egli pai aa 


gjats inliende . 0... 
Mafameo: i. i er pini 
La:gjatute:. voga a 
Gaetani). i css giano ba ra 


PEAOll.c aa ea 


dOlejole sn fare a ela 
Ogni dret il so ledròs. 0... 
tiràt 


Barache: il mus di Gjigji 
Esperanto al For... 
mus pi rinomats dal paîs . ........ 


MAI 


Il Strolegant Lagjalifà: cn ia eni da ia 92 
Angelo Floramo Ilmadrac:.. casa a 93 
Gianni Colledani Venezia, Venezia... 0.000. 94 
Aldo Rossi Tallvolti 4a cede A 96 
Benvignùt Castellarino Li” SUrÎS 2.000 97 
Laurin Zuan Nardin Gialinis: « plus ego Seti pae 98 
Antonio De Anna Le fumate . LL... 99 
Carlo Zanini Lecter 100 
Giorgio Paron Il sarpint e lis SUrÎS LL... 104 
Massimo Bressan La mé relazion cu la lenghe furlane... . 106 
Enzo Cainero Cualchi ricuart dal Zîr d’Italie . ...... 108 
JUGN 

Il Strolegant Fa:piorfa:: pera dead ea 112 
Angelo Floramo La poiane LL. 113 
Gianni Colledani La cere dal triangol. ............ 114 
Raffaele Serafini TASIMA errare 116 
Onorio Bolzon Mandi. ciare dazio arl 117 
Laurin Zuan Nardin Eis:dorifaris: . sx pagg La aa 118 
Carlo Zanini Elio alè svolàt vie... 120 
Maria Dolores Miotto La Storie dal Aiar . 0... 122 
Iside Del Fabbro L'A: DIOFA: cia did a 126 
Norma Romotowski Ricuarts de mé famee furlane... .... 128 


LUI 

Il Strolegant 
Angelo Floramo 
Gianni Colledani 
Egle Taverna 
Roberto Zoccolante 
Laurin Zuan Nardin 
Antonio De Anna 
Carlo Zanini 

A. Someda De Marco 
Anna Burigana 
Lenart Gjavedon 


AVOST 

Il Strolegant 
Angelo Floramo 
Gianni Colledani 
Egle Taverna 
Franco Rosa 
Laurin Zuan Nardin 
Carlo Zanini 
Massimo Furlani 
Enzo Dri 

Novella Del Fabbro 
G. Remo De Agostini 


La cuaia 
| gjambar di aghe dolce 
| Pache di Molevane . 0.0... 
Cence respîr. 0.000 
Pescjà cul zei 
| dindi 
| frari Ugo Modotti. 0... 
Preparimi le valîs 
Di dì in dì sot dai Mucs. LL... 
El dotor coi caltheth 
SOBMIFOS 2) LIRE leo 


Chel cjanut torzeon. i... 
La vacje 
Il gno cjan alè miòr. 0... 
I'C]AR:ENUE san a era 
Il cjan tal palùt 
Centenarios:. > ica i 


Un amì leàl 


SETEMBAR 

Il Strolegant 
Angelo Floramo 
Gianni Colledani 
Cristina Micelli 
Claudio Petris 
Laurin Zuan Nardin 
Carlo Zanini 
Giorgio Paron 
Regina (Ginetta) Cecco 
Nello Malisano 


Federico Martin 


OTUBAR 

Il Strolegant 
Angelo Floramo 
Gianni Colledani 
Serena Fogolini 
Laurin Zuan Nardin 
Aldo Polesel 
Carlo Zanini 
Giannino Angeli 
Celestino Vezzi 
Graziana Ciani 


La checa blancja e nera. ......... 
L'A:SUFIS; si prata lana pass 
La tasse sui vedrans 0... 
Lis bicicletis .......000 
IIFArO: «randa Ae 
Un losc e un guet i... 
I claputs di Ippolito Nievo . ........ 
Il jeur dal Tiliment. i... 
Larchecarzcs o gia ear 
Par cuatri frugons. LL. 
Il Platypus, une strane bestie australiane 


L'DOUS ana 


Spleen da la Cjargne . 0... 
Bùs e cjavai L00000 
Soul, cun te stessu . LL... 
I pigndi di Stec. LL. 
lIMiarut: Pino: noia 
La moscje dispetòse . ........... 
| miracui di Sant Filìis (0... 


Eduardo Dino Baschera Tornà al cjistiel 0... 


NOVEMBAR 

Il Strolegant 
Angelo Floramo 
Gianni Colledani 
Giosuè Carducci 
Francesco Pascoli 
Laurin Zuan Nardin 
Carlo Zanini 

Bepi Di Lenarda 
Novella Del Fabbro 
Danilo Vezzio 


DICEMBAR 

Il Strolegant 
Angelo Floramo 
Gianni Colledani 
Giacomo Leopardi 
Gotart Mitri 
Laurin Zuan Nardin 
Carlo Zanini 
Massimo Furlani 
Carmen Pezzetta 
Diego Navarria 
Italo Scaravetti 


l'ejavali ca a pEri eda 212 
ERRE RE RO EE CETO SO 243 
La Teresine a va in France . ........ 214 
Sant Marti ic va pel ai 216 
Discaedillà ira 217 
CjAVAl'; uo sa Le a nh 218 
SEUFNEL a 3 ina e na 220 
Stories di singars ......0. 222 
Regal da l’Africo. LL. 224 
Pepette, la cjavale francese . ....... 227 

Of st paterna fagiani 232 

Calia ne aa 233 
La Teresine a torne a Clausîet . ...... 234 
L'INANIE sa Panna 236 

nestri salot 0.0 237 
Besteatis e nemài. 0... 238 

CRISETeMef ui 240 
A fà i lòfs si finistalsac! . ......... 242 
BarbeVigli... scisso gg ne die padn 244 
La confession . LL. 246 

